
I festligt Sprog, ved højtidelige Lejligheder kaldes det kgl. Teater
for Holbergs Scene. Benævnelsen er historisk taget fuldkommen
berettiget. Holbergs Geni og hans Kærlighed til dramatisk Kunst skabte
og beherskede den fattige Grønnegade-Scene, og denne, skønt altid
mishandlet og til Slutning nedslaaet, blev atter Grundlaget for det
Teater, der fik sin Indvielse den 18. December 1748 og efter halvandet
Aarhundredes Forløb trods talrige Omskiftelser bestaar endnu. Ogsaa
denne Scene blev oprindeligt behersket af den da alderstegne Holberg,
der bestemte dens Repertoire, valgte dens Personale og, saalænge han
levede, bestandigt følte sig ideelt forpligtet til at udøve en Faders
Vogt og Tugt over den. Og efter dette Teaters Oprettelse blev Holbergs
Komedier i henved 50 Aar dets eneste nationale Repertoire.Altsaa med
Tanken herpaa har man god Grund til at kalde det kgl. Teater for
Holbergs Scene.

Dog, i Betegnelsen skulde ligge noget end Betydningsfuldere. Navnet
skulde fastslaa, hvorledes Fremstillingen af de Holbergske Skikkelser
bestandigt havde staaet som en uafviselig og kær Opgave for Teatret og
hvorledes dette, forandrede Tider tiltrods, ved sine ypperste
Kunstneres Hjælp havde holdt Komedierne højt i Ære og aldrig ophørt at
samle en forstaaende Tilskuerkres omkring denne Nationalskat. Holberg
først og sidst — Holberg aldrig glemt — Holberg dyrket og studeret —
Holbergsk Komedie opført Sæson efter Sæson — Publikum tvunget til at
elske og vurdere Digteren: dette betyder Holbergs Scene.

Alle véd, at i den Betydning skortede det i adskillige Tider det kgl.
Teater paa Ret til at kalde sig saaledes.

Man har vanrøgtet det kostbare Arvegods. I hvilken Grad vil man kun
forstaa, naar man sammenligner Fortid og Nutid.

Maaske vilde det være Uret, hvis man henviste til Teatrets første
Sæsoner, hvor Holbergs Komedier selvfølgeligt dannede Hovedbestanddelen
af Repertoiret, men naar man gennemgaar Tiden i tilfældige Sæsoner fra
dette Aarhundredes Begyndelse, kan vel ingen angribe Sammenligningens
Rimelighed. Og Resultaterne er helt forbløffende.Hvad spillede man da
af Holberg i Sæsonen 1800—1801? Følgende Skuespil: Barselstuen, Den
ellevte Juni, Hekseri eller blind Allarm, Jacob v. Tyboe, Jeppe paa
Bjærget, Maskarade, Mester Gert Westphaler, Den politiske Kandestøber,
Den Stundesløse. Det vil sige ni Komedier og overvejende de
betydeligste.

Saa springer vi ti Aar frem til Sæsonen 1810—11, i hvilken følgende
Holbergske Skuespil opførtes: Barselstuen, Den ellevte Juni, Erasmus
Montanus, Hekseri eller blind Allarm, Jacob v. Tyboe, Jeppe paa
Bjærget, Maskarade, Mester Gert Westphaler, Pernilles korte
Frøkenstand, Den politiske Kandestøber, Den Stundesløse. Her er elleve
Komedier — de ni er holdte paa Repertoiret og to er tilkomne.Atter ti
Aar frem. Sæsonen 1820—21 omfatter følgende Skuespil: Abracadabra,
Barselstuen, Diderich Menschenskræk, Erasmus Montanus, Jacob v. Tyboe,
Jeppe paa Bjærget, Maskarade, Pernilles korte Frøkenstand, Den
politiske Kardestøber, Den Stundesløse. Ti Komedier: et Par af de
mindre er udgaaede og erstattede med andre, men alle de berømteste
Skuespil bibeholdes. Nu skal man lægge Mærke til, at i denne Periode
omkring 1820 tæller netop Teatret en Række fremragende
Holberg-Skuespillere: det er Frydendahls, Lindgreens, Ryges,
Rosenkildes Tid — det er Phisters Læreaar. Maaske vil nogen paastaa, at
Holberg dengang spilledes, fordi der gaves store Skuespillere, og
Argumentationen kan se bestikkende ud. Dog med større Ret kan man
hævde, at fordi Holberg spilledes, fandtes der udmærkede Fortolkere af
Rollerne. Hvor skulde en Phister vel trængt ind til Kærnen af sin
Kunst, hvis han ikke Sæson efter Sæson havde set alle de berømteste
Komedier genialt fremførte? Og hvorledes skalnutildags en ung
Holberg-Fremstiller lære sin Haandtering, naar han i to, tre Sæsoner
kun kan se de samme Komedier og blot de ubetydeligste opførte?

Endelig vil nogen maaske tro, at hvis man dengang spillede Holberg, saa
skete det paa det øvrige Repertoires Bekostning eller fordi man
overhovedet intet andet dansk Repertoire besad. Skudt forbi! Teatret
var dengang mere nationalt og dansk end nu. Tag for Eksempel
Oehlenschläger! Han gjaldt 1820 endnu ikke for klassisk; kun tolv Aar
var forløbne, siden hans første Tragedie Hakon Jarl opførtes paa det
kgl. Teater, og han forblev en omstridt Forfatter, hvis Arbejder i
hvert Fald aldeles ikke tiltalte det store Publikum, der foretrak
Iffland og Kotzebue langt for den danske Tragediedigter. Og dog af ham
opførtes der i Sæsonen 1820—21 følgende Stykker: Axel og Valborg, Erik
og Abel (for første Gang), Hagbarth og Signe, Hakon Jarl, Roverborgen,
Sovedrikken. Ganske sikkert, de to sidste er Operatekster. Men tilbage
staar fire store Tragedier af Oehlenschläger, der dengang ikke havde
faaet opført saa særdeles mange. Og man erindre, hvilkeuhyre
Forberedelser der nuomstunder kræves for at drage en Oehlenschlägersk
Tragedie frem af Arkivet! En Gang om Aaret højest — der har været flere
Sæsoner i Rad, hvor overhovedet Oehlenschläger ikke spilledes — men
hvis man strænger sig an, saa til Digterens Fødselsdag afhaspes én
Tragedie, der efter ganske faa Aftener hurtigt nedsænkes i Mørket paany
og aldrig overføres til næste Sæson. Dengang opførte man uden
Betænkning fire Tragedier i én Sæson — Skuespillerne har vist været
flittigere — og desforuden ti Komedier af Holberg.

Dog maaske vil nogen sige: saa spilledes der vel heller ikke andet end
disse fjorten Stykker i den Sæson. Ganske fejlagtigt! I denne Sæson
1820—21 — der er tilfældigt grebet og ingenlunde som den righoldigste —
opførtes ialt 113 Skuespil og Operaer foruden 14 Balleter.

Til Sammenligning tjener, at det kgl. Teater i Sæsonen 1897—98 opførte
39 Stykker og 7 Balleter. Og endvidere, at Teatret i denne sidste Sæson
gav ialt 271 Forestillinger, medens Sæsonen 1820—21 kun talte 189
Forestillinger. Resultatet er dette:

1820—21:

113

Stykker,

14

Balleter,

189

Forest.

1897—98:

39

—

7

—

271

—

Nu kan man bedømme, hvorledes der arbejdedes dengang og nu, og om det
øvrige Repertoireforsømtes, fordi Holberg spilledes. Lærer heraf, I,
det nuværende Teaters Forsvarere!

Men tilbage til Holberg-Opførelserne. Aaret 1825 er et Vendepunkt i
dansk Teaterhistorie — i dansk Literaturhistorie, kan man tilføje: da
opførtes nemlig den første Vaudeville af J. L. Heiberg og nu begynder
Heibergs, Hertz’, Overskous og lidt senere Hostrups Regimente. Iffland
og Kotzebue fortrænges og erstattes dels med disse danske Forfattere —
dels, til vor Skam, med Scribe, i hvem Teatret faar en fransk Kotzebue
istedetfor en tysk. I denne Periode, der konsekvent ender med Heibergs
Direktorat, led de Holbergske Komedier intet ondt.

I Sæsonen 1830—31 opførtes: Barselstuen, Diderich Menschenskræk,
Erasmus Montanus, Henrik og Pernille, Jacob v. Tyboe, Jeppe paa
Bjærget, Julestuen, Maskarade, Den Stundesløse, Her staar ni Komedier,
og man kan altsaa ikke tale om nogensomhelst Svækkelse i Interessen for
Holberg: omtrent Halvdelen af hans Skuespil er da endnu paa Repertoiret
og stadigt de betydeligstesom Erasmus Montanus og Jeppe paa Bjærget —
af den hele Række gives der jo adskillige, der ingensinde opføres og
heller ikke fortjener nogen Opførelse. Og i denne Sæson staar allerede
den danske Vaudeville i fuld Blomst. Af Heiberg opføres: Aprilsnarrene,
Elverhøj, Kong Salomon og Jørgen Hattemager, Recensenten og Dyret, De
Uadskillelige; af Hertz: Amors Genistreger og Emma; af Rosenkilde:
Vennernes Fest; af Overskou: Østergade og Vestergade og Vor Tids
Mennesker. Men samtidigt af Oehlenschläger: Axel og Valborg, Erik og
Abel, Hagbarth og Signe, Hakon Jarl, Palnatoke, Stærkodder,
Trillingbrødrene fra Damask, Væringerne i Miklagard ɔ: otte Skuespil
(foruden Sovedrikken og Røverborgen), hvilke nuomstunder vilde tage
akkurat otte Sæsoner. Og endelig kan anføres fra samme Sæson saadanne
klassiske Ting som Ewalds Balders Død, Wessels Kærlighed uden Strømper,
Olufsens Gulddaasen, P. A. Heibergs Kinafarerne.

Dengang ejede vi en Nationalscene — nu har vi et kongeligt Teater.

Vi gaar videre til Sæsonen 1840—41, der tæller følgende Holbergske
Komedier: Barselstuen, Diderich Menschenskræk, Erasmus Montanus. Henrik
og Pernille, Jacob v. Tyboe,Julestuen, Kilderejsen, Det lykkelige
Skibbrud, Maskarade, Mester Gert Westphaler, Den politiske Kandestøber.
Elleve Holbergske Skuespil, det højeste Antal vi endnu har truffet.
Lindgreen var afgaaet 1839, og Phister herskede nu over den Holbergske
Komedie, ikke tilsinds at forsømme hvad der udgjorde hans Kunsts
højeste Maal og Ære. I denne Sæson faar dog Heiberg opfort ikke mindre
end elleve af sine Stykker. Ved en Betragtning af det hele Repertoire
ser man straks, hvorledes dette svækkes og udtyndes og Teatret ogsaa
rent kvantitativt forringer, hvad det byder Publikum. Dog Holberg
holdes endnu i Ære. Han skal spilles og han bliver spillet.

Ti Aar efter er Johan Ludvig Heiberg Direktør og Teatrets endelige
Dekadence skimtes. Endnu vover man ikke at røre Holberg. I Sæsonen
1850—51 opføres: Erasmus Montanus, Henrik og Pernille, Jeppe paa
Bjærget, Julestuen, Maskarade, Pernilles korte Frøkenstand, Den
Stundesløse og Den Vægelsindede, altsaa otte Komedier af Holberg. Den
gamle Komedie maatte virke vederkvægende i en Sæson, der iøvrigt
helligedes Abekatten, Slægtningene, Soldaterløjer og En Søndag paa
Amager,altsaa den værste Vaudeville. Endnu er Teatrets Storhedstid ikke
endt. Fru Heiberg, Fru Nielsen, Michael Wiehe, Phister, Fru Sødring —
og endnu flere af de Store lever og kaster en blændende Glans over det
kgl. Teater. Og alle søger til Holberg, selv de, hvis Kunst ikke
direkte henviser dem til den gamle Digter. I det mindste én Gang vil de
aabenbare sig mægtige og danske i den Holbergske Komedie. Fru Heiberg
finder sin Lucretia i Den Vægelsindede. Michael Wiehe bliver en
romantisk Leander og fremtryller Holberg selv livagtigt i Det lykkelige
Skibbrud, ligesom han bragte Frederik den Tredje paa Scenen i Dina.
Endogsaa Høedt modstaar ikke det almindelige Drag. Phisters Ven vælger
sig Harlekin i De Usynlige, som om det gjaldt at fastslaa, at ogsaa
hans moderne og naturalistiske Skuespilkunst kunde gyde ny Vin i det
gamle ædle Kar.

Saaledes dyrkes endnu Holberg i denne Periode af alle med den til
Punktet over I’et korrekte Phister i Spidsen: enhver følger sin Lyst og
faar Lov til Udnyttelse af sin gladeste Fantasi. Respekten er dog
fælles for alle.

Ti Aar senere, i Sæsonen 1860—61 opføres endnu af Holberg: Barselstuen,
Erasmus Montanus, Jacob v. Tyboe, Pernilles korte Frøkenstand, Den
politiske Kandestøber, Den Stundesløse — altsaa seks Komedier. Dette er
forholdsvis meget, fordi Repertoiret tæller langt færre Skuespil end
tidligere,men det er endnu det mindste Tal i denne Ti-Aars-Statistik.

Ti Aar senere 1870—71 findes der kun fem Holbergske Komedier i Sæsonen.

Og dermed er denne Oversigt naaet til den nuværende Periode, som alle
Teaterinteresserede kender. Langsomt glider de Holbergske Komedier ud
af Repertoiret; adskillige opføres aldrig, som for Eksempel Jeppe paa
Bjærget; man nøjes med nogle enkelte, som bestandigt maa holde for,
medens man i bureaukratisk Fornemhed nægter Privatteatrene Ret til at
opføre de lystige Komedier, der er skrevne for det store Folk.

I vore Dage er da Holberg sat i Skammekrogen, hvorfra han nødigt tages
frem — kun ved Fester, naar man afstøver hans Buste, og ellers akkurat
saa hyppigt at han ikke kan kaldes fuldstændigt glemt.

Beviset føres nemmest, naar man tager de tre sidste Sæsoner med deres
nøjagtige Tal.

I 1895—96 opførtes to Holbergske Komedier: Pernilles korte Frøkenstand
og De Usynlige. I 1896—97 ligeledes to: Henrik og Pernille og
Maskarade, i 1897—98 ligeledes to nemlig: Henrik og Pernille og
Pernilles korte Frøkenstand. Altsaa blev der i tre Sæsoner kun opført 4
— fire Komedier af Holberg, og man mærke det: ingen af de store
Karakterkomedier, kun de letteste, de mest farceagtige som Pernilles
korte Frøkenstand ogHenrik og Pernille. Man dækker sig med Løjerne og
skyder Satiren tilside. Saaledes æder Vaudevillen sig frem som en
Kræftskade paa Teatret.

Det kgl. Teater kan da ikke længer med Rette kalde sig Holbergs Scene.

Paa de følgende Blade omtales der en Række af Holbergske Komedier,
næsten alle de, der er opførte i den sidste Snes Aar. Denne Omtale er
hyppigst knyttet til den enkelte Forestillingsaften, hvis Indtryk her
bevares, i hvert Fald saaledes som det formede sig for en meget ivrig
Holberg-Elsker — dog føjes - der gærne til den enkelte Forestilling
Betragtninger baade over Komediernes tidligere Fortolkning og over den
ideale Fremstilling. Der tilstræbes en historisk og dramaturgisk
Undersøgelse — hvis man vil bruge saadanne fine Ord; jævnere taget
tilbydes her rigelig Besked om, hvorledes Holberg nu spilles —
adskillig Underretning om hvordan Komedierne spilledes i tidligere Dage
— og endelig hvad Holberg selv vilde kalde en Betænkning over,
hvorledes Komedierne burde spilles.

Hertil knytter sig et ganske lille Portræt-Galleri af Skuespillere og
Skuespillerinder, hvis Navne har større eller mindre Klang som
Holberg-Fremstillere.Ogsaa her tages der Hensyn til Fortid og Nutid,
til det Opnaaede og det Eftertragtelsesværdige.

Tilsammen skulde alt dette blive noget af en Belæring — mere af en
Ansporing — mest dog en Kærlighedserklæring til: vor guddommelige
Komedie.

Fra en Holberg-Elsker, der harmes over, at det kgl. Teater ikke er,
hvad det burde være og gærne endnu vil kalde sig: Holbergs Scene.

*

I.

                               OPFØRELSER.

Holberg-Festen

I.

Den 3dje December 1884.

Den Mand, der fødtes den tredje December 1684, repræsenterede fra
Ungdom til Alderdom sit Lands højeste Dannelse.

Han lærte i Skole og ved Universitet, hvad Datiden bød af Kundskab. Det
var vel ikke synderlig bevendt. Men det var dog Ting, man havde Brug
for, og Skemaer, der kunde udfyldes. Den senere Komedieskriver vilde
ikke undværet Sikkerheden i Plautus’ og Terents’ Sprog, og den rastløse
Rejsende tog i enhver snæver Vending sin Tilflugt til det universelle
Latin.

Dog hvad der kunde læres ved det pedantiske og bigotte Universitet af
Videnskab og hvad der kunde høstes af Menneskeerfaring i den
spidsborgerlige Hovedkøbstad mættede saa lidt hans Kundskabshunger som
mange andres. Naar han derfor drog paa Vandring, saasnart han kundekøbe
et Par Rejsesko, fulgte han, en fattig Fugl, blot med i den Sværm af
rige Adelsmænd og Borgersønner, der hvert Aar flygtede bort fra deres
Fædreland. Derude tilbragte man sin Ungdom, satte Papas Penge overstyr,
fægtede og parlerte, kurtiserede og studerte — derude nød man hver en
Livets Glæde man kunde faa Tag om, ved Hofferne, paa
Studenterknejperne, i Vagtstuerne, alt eftersom Skæbnen raadede — og
nødig førend Pengene var forødte og Ungdomssafterne udtørrede og
Fremtidsbekymringer kyste Sorgløsheden bort, drog man den tunge Vej
tilbage til den lille By med de lave Huse og de skæve Gader, hvorover
Vinteren i Aarets elleve Maaneder - bredte Mørke og Smuds.

Ogsaa nu rejser gærne hvo der kan, men det er ikke saa nødvendigt som
dengang. Enhver, som da ikke vilde dø aandelig Straadød i den snævre
Arnekrog, maatte afsted og fylde sine Lunger med frisk Luft, sin
Fantasi med lyse Billeder. For man maa ikke glemme, at nu ligger vi som
et aabent Land mod dengang, at i vor Tid Blade, Telegraf, Breve daglig
blæser europæisk Luftning ind i selv den mest afsides Landsby. Derimod
ved det attende Aarhundredes Begyndelse laa Danmark som en Myretue for
sig selv, hvor man byggede Gange og vimsede om, holdt Hær og hyldede
Konge — men alt paa underjordisk Vis, og der var baade Præster og
Censorer, Politiog Kancelli, som stod Vagt ved alle Tuens Lufthuller.
Men kom saa en flittig Myre som Holberg udenfor, da laa Verden stor for
ham. Afsted maatte han. Man skal erindre, at enhver Herman v. Bremen nu
kan erfare mere om Kurfyrsten af Mainz, hver Jeronimus mere om Kieler
Omslag end Holberg som forsulten Student var istand til. Var det en
Nødvendighed for den Unge at komme ud, naar han vilde lære fine Sæder
og galante Manerer, saa gjaldt det ikke mindre for den, der vilde
studere og var altfor arm til at lade Bøgerne rejse til sig. Han maatte
give sig paa Vej til Bibliotekerne som Muhammed til Bjærget.

Holberg rejste ud for at lære Biblioteker, Byer, Mennesker at kende —
en Walther Pengeløs paa Korstog mod Videnskabens og Kunstens hellige
Land. Og hvilken Rejse! Fuld af Møje og Uhygge, Sult og Kulde — hver
Vejens Sten skar Saar i den unge Lærdes Fod. Ingen Haandværkssvend har
fægtet sig slidsommere frem end Ludvig Holberg, da han gik Aandens
Tiggergang fra By til By — sit Lands bedste Søn i armodsfuldt Eksil,
medens Hof og Præster og Adelsmænd svired og drak sig glade derhjemme,
medens Bonden skjalv for Ridefogdens Mester Erik og Borgeren maalte ved
sin Disk og bøjed Ryg, naar de høje Herskaber agede forbi.

Imidlertid gik Holberg ene sin Verdensvej, alvorlig, men ikke
fortvivlet, fattig, men aldrigydmyg, opholdt sig i de Byer og ved de
Højskoler, hvor Tidens Tanker fødtes, hørte Forelæsninger over og læste
selv de Bøger, som man forkætrede hjemme, lærte hvad Politik var og
hvad Krigsgalskab — og endelig overværede i Paris Opførelsen af de
Molièreske Skuespil og de italienske Farcer, som aldrig endnu var
trængte ind over Danmarks Grænser.

Han drog ud — ikke for at lære det Fremmede at kende i Modsætning til
noget Hjemligt, thi hvori skulde vel dette Hjemlige have bestaaet:
Danmark ejede hverken Literatur eller Kunst, blot Spirer til en
Videnskab. Nej, han drog ud for at kende sin egen Tid, og han vendte
hjem for at oplyse sit Land og opdrage Borgerne til Selverkendelse og
Selvforbedring. Han vilde, at den lille Tue skulde vælte det tunge Læs
af tysk Hofbornerthed og latinsk Pedanteri, der bestandigt holdt alle
Bestræbelser nede. Han vidste, at et lille Land trænger til stadig
Paavirkning udefra. Fattigere end han kunde ingen rejse ud, rigere end
han ingen vende hjem.

Han kom tilbage som Opdrager, Reformator, Agitator.

Rejserne havde ikke gjort ham mindre dansk, skønt han plejede ved sin
Hjemvenden »halvt at have glemt sit Modersmaal«. Det ses dog ikke, at
han nogentid tænkte paa at bosætte sig i Udlandet. Kun for at samle ind
til sine Egne varhan fløjet bort, kun for at saa’, havde han høstet.
Hvad han medbragte, var Anskuelser og Ideer til en aandløs
Studenterstand, Klangen af det egne Modersmaal til de Stumme og
Latintalende, Samfundsfølelse til en kuet Borgerstand, folkelig
Digtning til et Land uden Læsere og Tilskuere. Den ene Mand skabte
Danmark en Læsekres og en Tilhørerkres — den store Lærer opdrog et
Publikum, som han rastløs holdt i Aande, saalænge man undte ham
Talefrihed.

Udenlands havde han lært at ræsonnere — nutildags siger vi: at tænke
uden Autoritetshensyn; hjemme vilde han polere Folk og Sprog — nu
kalder vi sligt: skabe en offenlig Mening.

For at naa sit Maal brugte han ethvert literært Middel, og som en ægte
Agitator valgte han det til hver given Tid muligt Bedste. Altid
opvække, spore, kildre, hidse, sætte paa den anden Ende — blot ikke
Stilstand eller Søvn. Han er den uhyre Puster, der blæser frisk Luft
ind i Myretuens Gange, saa Indvaanerne farer forskrækkede op, løber paa
hinanden, raaber Vagt i Gevær og til Slutning vænner sig af med deres
underjordiske Væsen og lyssky Tanker. Han er Skribent, saaledes at han
kender og skriver om alle Aandens Omraader. Han er Filosof og Jurist,
bliver Universitetsprofessor, holder Forelæsninger over Metafysik,
optræder som Historiker og Geograf; saa bliver han fra Lærd af Poet,
skriverEpigrammer og Satirer, forfatter komiske Heltedigte, bliver
Skuespildigter, frembringer lige let vilde Farcer og alvorlige
Karakterstykker, vender tilbage til Videnskaben, optager nye Jorder til
Dyrkning: Danmarkshistorie og Religionshistorie, studerer Statsøkonomi,
polemiserer om Handelskompagnier, fordyber sig i moralske Tanker og er
til Slutning mest af alt Journalist: en Journalist uden Blad eller
Medarbejdere, der skrev sine Artikler og Ledere som virkelige eller
opdigtede Breve, men dog en ægte Journalist, en Skribent, der hver Dag
holdt sin Tale og tog sit Folk i Nakken og rystede det og sagde: »Har I
nu forstaaet det, eller skal jeg tage det om igen for Jer?«

Holberg er Journalist, fordi han skrev for alle og om alt — og han
alene var samtidig hele sit Lands Literatur. En ensom Alvidende!

Da han var vendt tilbage til Danmark, hvor skulde han da først tage
fat? Paa hvilken Knap skulde han først trykke, at Fængselsdørene kunde
springe op?

Det var naturligt, at den Lærde, der havde besøgt Udlandets frisindede
Højskoler, straks havde sin Tanke henvendt paa Københavns Universitet.
Var det ikke Aandens medgivne Højsæde, burde ikke dets Kateder være
Springbrædtet for enhver opstigende Idé? Han forsøgte først at faa de
Dannede i Tale.Han fik ikke Foretræde, man stængede omhyggeligt Døren
for ham. Man var vant til en Lærdom, der intet havde med Virkeligheden
at skaffe, en Viden, der ingen praktiske Resultater paapegede, en
Oplysning, der ikke vilde reformere Hans Majestæt Kongens Riger og
Lande. Man havde paa Bjærget ingen Brug for falsk Lærdom. Vilde han
kuldkaste al Religion og føre Folk af Troen? Eksercer ham brav, Niels
Korporal!

Holberg kunde intet indbanke i de lærde Hjærner: Parykkerne dækkede dem
altfor lunt og godt.

Og saa fattede han Nag til den lærde Hær og den sorte Skole. Havde de
hjulpet ham, da han ung kom til dem med sin brændende Kundskabstørst?
Nej, de havde rakt ham Kvalmedrik for læskende Vin. Og nu da han vilde
øse ud til dem af sin Videns klare Brønd, nu raabte de: der er Gift i
Brønden, kast den til, eller der bliver Sot og Syge af.

De forhaanede hans Kundskaber og kaldte ham ulærd, de nægtede ham
Overbevisning og kaldte ham umoralsk — den revolutionære Journalist
skød op i Holberg.

Længe tøvede han dog, rustede og øvede sig, inden han udsendte sit
Skandskrift mod de Lærde: En sandfærdig ny Vise om Peder Paars.

Selv nu, hvor vi dog er adskilligt videre, kunde, daarligt en Professor
Philosophiæ vedKøbenhavns Universitet offenliggøre en burlesk og vild
Satire. Ogsaa nu vilde man foretrække Anonymitet. Men dengang! Hvor var
det uhørt og usket! Og man bøjer sig beundrende for det ædle Mod, som
besjælede Holberg, da han brød med alle sine Standsfeller — for at
skabe Lys i Mørket.

Han havde ikke vundet de Dannede — han havde blot tugtet dem og derved
gjort dem til sit Publikum. Kunde han vinde de Udannede?

Agitatoren og Journalisten i ham saa’ straks, at der kun var ét Middel:
Teatret.

Han ventede ikke paa, at den danske Skueplads oprettedes. Inden dette
skete, var Holberg allerede færdig med den første Række af Komedierne,
som han ogsaa straks kunde forære Skuespillerne. Han forstod Teatrets
uhyre Betydning som Oplysningsmiddel. Dér kunde han komme Dumhederne og
Fordommene tillivs. Maskeparykkerne paa Scenen kunde blive
latterrystende Satire over Allongeparykkerne i Virkeligheden.

Den danske Skueplads blev Mindesmærket for Holbergs Geni.

Her fejrede hans Forstand sin Triumf. [Thi Komedie er levende Logik.
Her taaltes hverken Huller eller Udvækster, hverken Tomhed eller
Pedanteri. Den kloge Holberg, som ellers ikke altid undgik sin Tids
literære Mangler, har i Skuespillene kun en bitte Rem af Huden. Hvor
erPedanteriet i Erasmus Montanus? Blæst bort som Støv af en banket
Paryk. Kun en halv komisk Moral er tilbage, som maaske Forsigtighed
paanødte Holberg. Den Jeronimusagtige Slutningsmoral i Stykkerne
spiller samme Rolle som Forherligelsen af Ludvig den Fjortende i
Molières Tartufe. Vilde man sejle saa haardt mod Strømmen som Holberg,
maatte man dog sikre sig en Redningsbøje ved Kæntringen. Holberg gjorde
Revolution og dækkede sig efter bedste Evne med Barrikader. Han staar
selv aandelig frigjort, svingende Oplysningsfanen i sin Haand.

Virkningen af Komedierne var øjeblikkelig og stor. Tilskuere strømmede
til, og det nye Drama skabte sig hurtigt dygtige Fremstillere. Truppen
var en Blanding af danske, norske, franske Elementer — ganske som det
Holbergske Skuespil selv. Men efterhaanden tog Besøget af, den
herskende Interesseløshed maatte dræbe en Scene, som ikke støttedes
ovenfra. Og her var ingen Hjælp at vente fra det tyske Hof. Efter
Fallit og Ligbegængelse lukkedes Teatret endeligt og uigenkaldeligt, da
Pietismen kastede Jord over den aabne Grav.

Holberg havde stræbt at faa de Udannede i Tale, han havde leet dem
vaagne, men snart sank de hen i en Døs. Og paa ondskabsfuld Forfølgelse
og daglig Kval havde der ingen Mangelværet: Det lykkelige Skibbruds
Digter har selv klaget os sin bitre Nød.

Holberg trak sig ensom og forpint tilbage i sin Hule. Vilde de ikke
høre, hverken Dannede eller Udannede? Kunde han ikke faa Tag om dette
Folks Hofte?

Saa er det, han skriver sin Danmarkshistorie. Han, hvis store Hjærte
bejler til sit Folks Kærlighed med al Forstandens Veltalenhed, vil lære
sine Medborgere, at de er et Folk, igennem deres Historie. Hvad enten
der meldes om Overtro eller Forstand, Fordom eller Oplysning, det er
Historien, som betinger Folkets Fremtid. Historien var ikke lys,
Fortiden glædeløs, som for den Olding, der nedskrev det Overleverede.
Dog maaske kunde dette Værk blive det bedste Redskab til Folkets
Oprejsning.

Lægfolk læste det ikke, Kongen belønnede det ikke, men de Lærde nærmede
sig Holberg. Og til dem skriver han Artikler paa Artikler, den store
Mængde ivrige, paastaaelige, oplysende, vittige, bitre, kedelige,
programatiske, undertiden snusfornuftige, men altid logiske Epistler i
sine sidste Leveaar.

Han oplevede, at Teatret aabnedes igen, men der indfandt sig intet
Publikum for hans Stykker.

Nu, tohundrede Aar efter hans Fødsel samstemmer alle ved hans Fest —
Hof, Universitet og Borgere; selv de, der lidet skatter hans Værd,nødes
til at deltage. Stygotius holder Festtalen, Jeronimus sidder i første
Parket, hele vor Obskurantismes faste Stok bringer Kranse for at hædre
Holbergs Minde.

Den ensomme Mand sad forladt paa Tersløsegaard. Hans Land var
Præstebytte. Hans Værk syntes skrevet i Sand, hans Liv levet unyttigt.
Men hans Stolthed var uknækket, hans Ære uplettet.

Naar han som gammel skuede tilbage over sit lange bevægede Liv, da saa’
han ikke én lav Handling. Ærligt og djærvt havde han sagt sin Mening,
aldrig slaaet af paa sin Overbevisning for Gunst og Gave. Fattig havde
han været — men baaret Armoden med oprejst Hoved. Forfulgt var han
bleven — men aldrig havde han tilkøbt sig en uhæderlig Fred. En lang og
møjsom Vandring, fuld af Kulde og Mørke som det Land, han vilde varme
med sit Geni og oplyse med sin Forstand — men intet usselt Smuthul
eller Baghold paa Vejen. Ren og lys laa Holbergs Vej for alles Blik.

Han, det klare Forstandsgeni, er vor Literaturs hæderligste Stridsmand.

*

II.

Første Aften, 3dje December 1884.

Første Aften tilhørte Kunstnerparret Phister.

I den geniale Skuespiller, hvis Vid har glædet næsten to Menneskealdre,
og i hans dygtige Hustru, hvis livfulde Pernille opstod igen til
Holbergs Ære, legemliggjordes Holbergs uovertrufne dramatiske Evne.

Straks i Kantaten stod Professor Phister som et lysende Eksempel for
Gammel og Ung ved vor Scene. Vore to første Skuespillere, Brødrene
Poulsen, optraadte ved Siden af ham. Men den enes Patos syntes hultonig
og den andens Foredrag altfor hverdagsudvisket — Phister derimod talte
eller spillede Recitationens faa Ord med en skolet Finhed og en
gennemsigtig Anskuelighed, som kun Scenens store Mestre ejer. Man
følte, at han som Kunstner tilhørte en Tid, hvor Indøvelsen var større
end nu.

Saa opførtes Den Stundesløse.

Hvor vittigt og lystigt dog Stykket er! Er ikke Holberg selv heri den
snarraadige og forslagne Oldfux, som river alle os stundesløse, der har
travlt med ingenting i dette korte Liv, hen i den himmelfødte Kunsts
Guddommelighed? Stykket er ungdommeligt i dets Sætten-sig-udover alle
rimelige Hensyn. Holberg har valgt sig denStundesløses Karakter, fordi
han derigennem kunde skabe den allerkaadeste Forvirring paa Scenen.

Ganske stod Opførelsen ikke i Harmoni med Stykket.

Fru Phister spillede Pernille ligesaa glimrende som i gamle Dage.
Bestandig bevarede den flinke Husaand — Vielgeschreis drillende Puk —
Smilet tindrende i Øjet, Latteren lurende om Munden. Hun legede den
lystigste Leg med sine Repliker, loftede og sænkede Stemmen — lidt for
hyppigt — som vippede hun Ordene ud. Siden hendes Dage har Pernille
ikke staaet saa ungdommelig paa Teatrets Brædder.

Professor Phister havde hædret Festen med at overtage sin Glansrolle
Oldfux. Det kan ikke nægtes, at Alderen havde lagt sin tunge Haand paa
den store Kunstner. Benene vilde ikke ret med, Holdningen var lidt
bøjet — man kom uvilkaarligt til at tænke paa Bedsteforældrenes Menuet
ved Sølvbrylluppet. Dog undertiden skød den unge Oldfux op i den gamle
Professor, og saa udslyngedes en eller anden Replik med rivende
Tungefærdighed eller betonedes med farvemættet Lune. Tyskeren var
henrivende i sin Dialekt: hvad gjorde det saa, om Skuespilleren ikke
længer mægtede at svippe ind under Bordet? Pudsenmageren stod levende
for os i den Skikkelse, som Phister i sin Ungdom havde skabt.Den unge
Generation kom ikke i Højde med den ældre. Naturligvis havde Hr. Olaf
Poulsen karikeret Bogholderen snurrigt, og Fru Hennings viste en sart
Elskværdighed som Leonora — men Rollerne er jo smaa. Hr. Mantzius
magtede ikke Vielgeschrei — man skal ikke derfor rette nogen stræng
Anklage mod den unge Skuespiller. Rollen er yderst vanskelig, mindre
taknemlig og morsom end den synes og fordrer fremfor alt Autoritet. Hr.
Mantzius havde gennemarbejdet Figuren med omsigtsfuld Flid i alle
Enkeltheder, men man lo ikke. Frk. Nielsen var ogsaa i Vilderede med
Magdelone, hvortil hører en komisk Gave, som Skuespillerinden aldrig
har besiddet.

Da Phister og hans Hustru til Slutning fremkaldtes, tog Tilskuerne
Afsked med et betydningsfuldt Afsnit af vor Teaterhistorie.

*

III.

Anden Aften, 4de Deccmber 1884.

Først et Lejlighedsstykke: En Audiens paa Slottet 1747.

Hr. Emil Poulsen og Fru Eckardt leger Konge og Dronning. De taler et
Kaudervælsk af Dansk, Tysk, Fransk og — Engelsk, da Dronning
Louisehører hjemme i England. De er unge, smukke, meget forelskede — og
ikke saa lidt skinsyge paa hinanden. Altsammen meget borgerligt og uden
nogensomhelst historisk Kolorit. Dronningen bebrejder sin Mand, at han
sværmer stærkt for en italiensk Sangerinde, og vil straffe ham derfor
ved at opvække hans Skinsyge. Dertil benytter hun Holberg, som kommer i
Audiens. Hun indbilder sin Mand, at hendes Elsker staar udenfor i
Kabinettet. Døren aabnes, og ind træder den gamle Holberg i Hr. Olaf
Poulsens Lignelse, bukkende og skrabende for Majestæterne.

Hvis nogen synes, at denne Handling ligner et Balletprogram, er det
undskyldeligt. Stykket kunde godt være danset. Saa havde Holbergs
utallige Rygbøjninger været taaleligere at betragte.

Dialogen var hist og her pudserlig, og det hele Stykke vidnede om
dramatisk Rutine.

Dernæst opfortes Den politiske Kandestøber efter lang Hvile.

Naar Tilskuerne modte med en vis Nysgerrighed, var det ikke for Hr.
Olaf Poulsens Skyld. Hans Spil som Kandestøberdrengen er forlængst
kendt og vurderet. Nej, Hovedinteressen knyttede sig til Hr. Emil
Poulsen, som her skulde vove sig til en stor komisk Karakterrolle.
Vilde hans Mangesidighed ogsaa slaa til paa dette Punkt? Kunde
Ambrosius, Hamlet, Shylock ogsaa blive Herman v. Bremen?Svaret maa
desværre lyde benægtende. Nej, Hr. Poulsen formaaede det ikke. Man saa’
Hamlet, Ambrosius, Shylock og mange andre, men af Kandestøberen intet
Træk. Hr. Poulsen var saa tør som en Spandrem, og hans alvorlige men
mislykkede Forsøg paa komisk Virkning tyngede Stykket ned.

Hvor var Haandværksmesteren henne, hans Væsen, Noder, Stemme,
Opfattelse? Hr. Poulsen troede Slaget vundet, naar han sagde inte for
ikke og dyft for dybt. Dog, Tilskuerne skal vide helt Besked om Mester
Herman, kende ham ud og ind, naar de gaar hjem, og de maatte nøjes med
en Maske. Hr. Poulsen talte med tragisk Patos, som havde v. Bremen
ageret Borgmester og Raad sit hele Liv.

Man længtes under Skuespillerens larmende og klagende Tale snart efter
lidt stille Lune, snart efter karakteristisk Finhed — og saa igen efter
kaad Vittighed.

Fru Phister var Gedske og slog paa en Maade Rollen i to Stykker. Først
var hun en sjælden brav og forstandig Haandværkskone — den borgerlige
Dygtighed personificeret — og saa blev hun dernæst i de sidste Akter
som Borgmesterinden et naragtigt og forvirret Menneske. Maaske har Fru
Phister ment, at den pludselige Højhed virker saa forstyrrende paa en
ellers sund Hjærne? Hun var ferm i begge Skikkelser.Hr. Olaf Poulsen
spillede Kandestøberdrengen fortræffeligt, dog uden stærk Originalitet,
rustet med alle Traditionens opsparede Indfald. Henrik boltrede sig som
en kaad Knøs paa Legepladsen og holdt Humøret oppe, selv hvor
Stemningens Festflod langsomt sænkede sig til Ebbe. Især i femte Akt
fik han kraftigt Tag i det allerede tilbagevigende Bifald.

Enkelte Biroller udførtes særdeles tilfredsstillende, men som Helhed
havde Forestillingen mer af Pantomimens Løjer end af Komediens Lune.
Man forbavsedes over alle de Pryglescener, Stykket indeholdt.
Adskillige Tilskuere havde foretrukket en mere sjælfuld Kunst fremfor
den legemlige Veltalenhed, der udfoldedes.

*

IV.

Tredje Ajten, 5te December 1884.

Maskarade gik over Scenen med omtrent samme Rollebesætning som for
nogle Aar tilbage — men i nyt straalende Udstyr.

Dekorationerne var mesterlige. Først en tidsmæssig Stadsestue, saa en
Gade, hvis stilfulde Forkrøblethed stillede det gamle
Københavnlyslevende for os. Især ved Aftenbelysning var denne
Dekoration fuld af Poesi.

Bortset fra den rent maleriske Virkning var de nye Dekorationer ogsaa
dramatiske Hjælpemidler som de burde være. Saaledes anskueliggjordes
ved Henriks for alle synlige Alkove Handlingen nu langt bedre end i
tidligere Dage, hvor man maatte tænke sig Tjenerkammeret ved Siden af
Dagligstuen. Ogsaa Gaden støttede Fremstillingen. Kun glap Illusionen
paa et eneste Punkt. Det er ikke særdeles sandsynligt, at Leander og
Leonora holder Stævnemøde lige udenfor Jeronimus’ Hus.

Dernæst var Kostymerne ægte og smukkere end de i mange Aar har været.
Saaledes de unge Elskendes. Hvor nydelig tog den blaagraa Farve i deres
Dragter sig ud i sidste Akt, da de stod ved hinandens Side!

Hr. Emil Poulsen havde for Festens Skyld paany overtaget Leander, i
hvis faa Repliker han i sin Ungdom forstod at lægge saa romantisk en
Følelse. Maaske var Indtrykket nu svagere, men i hvert Fald er Hr.
Poulsens Holbergske Elsker fri for den Tørhed, som Digterens magre
Erotik synes at nødvendiggøre, og det gammeldags Sprog klinger fyldigt
og fint fra Skuespillerens Læber.

Hr. Olaf Poulsen var som tidligere Henrik. Han fremstiller nu den
næsten trediveaarige Lakaj — trivelig, rund, godmodig — men dog væverog
munter. Man mærker, at han har gode Dage i sin letsindige Herres
Tjeneste, og at Pryglene — om han ellers faar dem — preller af paa hans
kraftige Ryg. Naar Hr. Poulsen farer rundt som en Top, lér Publikum, og
det jubler, naar han selv slaar en Latter op — hvad denne Henrik altfor
ofte fornøjer sig med. Det Hovent-Kloge hos Lakajen overfor den Gamle
gjorde stor Virkning i Maskeradeforsvaret. Tamperetkomedien spillede
Hr. Poulsen med Liv, skønt Stemmeforandring ikke egentlig er hans Sag.
Hans mimrende Rabbi i sidste Akt var overmaade komisk.

Fru Phister var elskværdig og dygtig som Magdelone, Fru Hennings
nydelig som Leonora, Hr. Schram derimod ikke ret paa sin Plads som
Jeronimus og Hr. Rolling altfor tynd til Arvs brede Væsen.

Som Helhed stod Forestillingen langt over Den politiske Kandestøber.

*

V.

Fjerde Aften, 6te December 1884.

Med rigtig Takt havde man gemt Ulysses von Ithacia, Holbergs kaadeste
Lystspil, til den sidsteFestaften; man havde gradvis gennem Den
Stundesløses diskrete Komik, Kandestøberdrengens Løjer og Maskaradens
Forsvar for Ungdom og Galskab stemt Tilskuerne til den store Parodis
halvt literære og historiske, halvt operetteagtige Karakter.

Desværre er Ulysses von Ithacia Parodi paa Skuespil, som vort Publikum
ikke længer kender, paa hine tyske Komedier, hvor Illusionen vanskeligt
holdtes oven Vande. Nutildags staar vi forlegne overfor Satiren, skønt
vi er overbeviste om, at den rammer. Det er som saa’ man en øvet Skytte
sigte, hørte Skudet, men aldrig saa’ den gennemskudte Skive.

Meget beror da paa, at Fremstillingen gennem Dekorationer og Kostymer
genkalder os, hvad der parodieres. Og her har Teatret leveret noget
Mesterligt. Alt er fortræffeligt ligefra Troja med Marmorkirkens Kuppel
og Rundetaarns Navnetræk til de Stole, der kommer og gaar, og den Lund,
hvori de ædle Riddere vandrer. Det gælder om at forbinde det Moderne og
det Antike, saa vi føler, at Ulysses v. Ithacia parodierer det
Skuespil, hvis Hverdagslighed stod latterlig overfor den Klassicitet,
det vilde genfremstille.

Meget beror dernæst paa, om Skuespillerne tør vove Springet ud i den
literære Offenbachiade, som Stykket er, og slipper kunstnerisk uskadt
derfra.Hr. Olaf Poulsen stod som Mesteren. Hans Chilian var den
nobleste Klown, der kunde tænkes — paa en Prik saadan som Ulysses’
Tjener burde være. Alene hans Kamp med Marcolfus var et travesteret
Heltedigt. Han holdt Stykket i Aande, altid paa Færde, bestandig
vittig, udformende hver lille Enkelthed i sin Rolle til dreven Komik.

Desværre havde Hr. Schram faaet forkert fat paa sin Ulysses. Man havde
ventet noget Overordentligt af ham ved denne Lejlighed. Dog
Skuespilleren havde anlagt Karakter og Stemme galt, og Latteren blev
borte selv efter de snurrigste Ord.

Saa havde man til Gengæld behagelige Overraskelser for de mandlige
Birollers Vedkommende. Hr. Emil Poulsen var en sveden Jyde af Trojaner,
den rette morsomme Fiffikus, Hr. Brandts tynde Langelandsk lød
usigeligt komisk i Holofernes’ Mund, Hr. Jerndorffs Paris var holdt i
en fortrinligt lykket Schäferstil, og Hr. Foss var en højst pudsig
zünftig Ridder. Damerne kom heldigt fra deres vanskelige Partier. Der
hører i vore snærpede Tider slet ikke saa lidt Mod til at spille disse
Roller. Fru Hilmer var en omtrent idiotisk Helene, udmærket malet og
udstafferet, Frk. Betzonich tragisk læspende som Øllegaard, Fru Nyrop
en svinkende Kokette som Venus og endelig gav Fru Phister Dido med en
Mindelse om Mette i Kærlighed uden Strømper.I det Hele blev Opførelsen
en stor Sukces for Teatret. Man har haft Held med Holbergfestens
Vovestykke, og de røde og blaa Blus fra Taget kastede sit Lys paa en
fornøjet bortvandrende Tilskuerskare.

*

Den Vægelsindede.

I.

Den 23de September 1880.

Holberg har til Hovedperson i dette Stykke valgt en Figur, af hvilken
det ældre engelske Repertoire opviser talrige Afskygninger: den
lunefulde Kvinde. Det vilde være fristende at antage, at det er selve
Shakespeares Taming of the shrew, som har været hans umiddelbare
Forbillede, særlig fordi han maaske har benyttet dette Skuespils
allerførste Scener til Jeppe paa Bjærget. Man husker, at Stykket, der
handler om, hvordan den lunefulde Kvinde tæmmes, tænkes spillet paa
Grevens Slot til Forlystelse for den fordrukne Kedelflikker, hvem man
ganske som Jeppe indbilder at være en fornem Herre, der lider af slemme
Griller. Holberg, der ud fra de faa vilde Scener hos Shakespeare havde
opbygget et mægtigt Karakterbillede, kan muligvis ogsaa have onsket at
benytte Stykkets anden Del. Han har imidlertid, Kvindehader
ogMenneskeforagter som han var, ikke villet tro paa, at den
vægelsindede Kvinde lod sig forbedre saaledes som Englænderne (Beaumont
og Fletcher, Shakespeare, Congreve) mente. Han har ikke ladet hende
modes med tilsyneladende Ydmyghed, der bagefter viser sig som mandig
Overlegenhed, eller med kold Forstandighed, der søndrer alle hendes
vilde Indfald, eller med hidsig Elskov, der afvæbner hendes hjærteløse
Plagerier — han har gjort hende uforanderlig fra Begyndelsen til
Slutningen, paavirkelig i sit Humør, men ingenlunde forbederlig i sine
Fejl, altid lige uberegnelig, dog ikke helt uden Elskværdighed. Thi den
gamle Pebersvend har betragtet den ustadige Kvindesjæl med et
overlegent Smil. Uden at være galant overfor det smukke Køn synes han
at fornøje sig over dets kuriøse Maade at te sig paa.

Den Vægelsindedes Rolle forlanger først og fremmest en Behandling, der
bevæger sig i meget fine Overgange. Man kan let vække Latter ved bratte
Fald fra Glæde til ondt Lune, men Fremstillingen bliver ulige
interessantere, hvis Stemningerne afløser hinanden paa en Maade, som
forklarer deres Tilblivelse. Man maa ikke gøre Lucretia altfor
ustyrlig; der bør være nogen Fornuft i Galskaben. Jo mere naturligt
Lunet synes, des lystigere er Stykket. Lucretia er i godt Humør, da
Eraste kommer og forstyrrer hende med sinSparlagensprædiken; hvad er
rimeligere end at hun, efter at have jaget ham bort, bliver ærgerlig
over hans Opførsel og lader sit daarlige Lune gaa ud over den
intetanende Apicius? Lucretia modtager et Kærlighedsbrev fra Petronius,
og som forliebte Folk pleier, finder hun hans Udgydelser yderst
indtagende, indtil Pernilles Kritik slaar hende koldt Vand i Blodet:
Fremstillerinden maa læmpeligt antyde, hvorledes Forandringen i
Lucretias Opfattelse foregaar; thi en Kvinde behøver ikke at være saa
særdeles vægelsindet for at tabe sin Smule Beundring overfor en Elsker,
der latterliggøres.

Fru Eckardt, der med stor Iver har kastet sig over en hendes Talent
fremmed Opgave, deler Rollen i altfor mange Brudstykker. Hun benytter
for meget ydre Midler: Lucretia antyder for Eksempel sit daarlige Humør
ved at trække et sort Slør over sit Hoved. Hendes Ansigt skulde snarere
vise os de vekslende Stemninger. Ved den ene Akts Slutning gaar hun paa
Visit, klædt med den yderste Tarvelighed, men vender tilbage fra
Besøget i en anden, meget elegant Dragt. Hvorledes kan hun skifte
Klæder hos de Fremmede samtidigt med at hun skifter Humør? Fru Eckardt
vil antyde Karakterens Urimelighed, derfor lader hun alle Afskygninger
staa saa stærkt mod hinanden. Den modsatte Fremgangsmaade maatte blive
interessantere og give Anledning til en bedre Karakteristik. Det er
iøvrigt en Fejl ved Iscenesættelsen,at Petronius og Lucretia ved
Stykkets Slutning trækker sig tilbage til Scenens Baggrund, saa at
Tilskuerne ikke faar Lejlighed til at se hendes, Hovedpersonens,
Minespil, medens Pedanten gør hende sin Kur.

Den Vægelsindede spilles uden synderligt Liv: Stykket er en Farce,
hvorfor da prædike til Aftensang? Hr. Kolling er som Henrik i det ham
fremmede Fag saa stiv, at man formelig hører det knække i alle Led,
hvergang han bevæger sig, og Ordene falder fra hans Læber haarde og
tunge som Kampesten. Denne Rolles Udførelse kan let blive skæbnesvanger
for Stykkets Lystighed, fordi dette hører til Holbergs svagere. Man
trættes, naar man hvert femte Minut faar ny Forbavselse over og ny
Forklaring af den Vægelsindedes ingenlunde mærkværdige Karakter. Som om
man ikke kunde forstaa en Kvindes Vægelsindethed uden at ty til Djævle,
Safter eller Vædsker som mulige Forklaringsgrunde!

Man mærker ved Opførelsen af Den Vægelsindede, at ingen sagkyndig Mand
har ledet Fremstillingen ind i en bestemt Takt. Enhver spiller for sig.
Hr. O. Poulsen tænker ikke paa at underordne sin Lystighed, der er
noget støjende og bred, under Forestillingens hele Stil og at bringe
sin Levemand i Overensstemmelse med Broderens tørt fremstillede
Særling. De to Personer synes at tilhøre to forskellige Tidsaldre.
Muligvis havdeHelheden vundet ved, at Apicius var tilfaldet Hr. E.
Poulsen, medens Olaf Poulsen havde overtaget en af Stykkets andre
komiske Roller. Hr. Rosenkilde er til Modsætning meget afdæmpet og
moderat i sit Spil som Petronius; den pudsige Serenadescene falder
særdeles morsom. Med Hensyn til Indstuderingen turde man vel endnu anke
over, at de tvende Tjenere ikke er skabte i større Lighed med Herrernes
Karakter. Man forlanger, at Apicius’s Tjener skal være en rund og
trivelig Person, der faar sin Del af den gode Mad og det lystige Humør,
og at Erastes Lakaj ligeledes ved sin Optræden genkalder sin Herres
Væsen og Egenskaber.

*

II.

Den 25de Marts 1892.

Kun én Skuespillerinde har haft Magt til at holde Holbergs Den
Vægelsindede i længere Tid paa Repertoiret. Ikke Holbergs egen Yndling
blandt hans første Teaters Damer, den kønne og livlige Madame Montaigu.
Man véd af hans Optegnelser, at trods den gode Udførelse forsvandt
Stykket hurtigt overfor Publikums Mishag. Holberg skrev det da helt om
og forbedrede det: vi har baade den ældste Form og den yngre
bevaret.Holberg tilvejebragte mere Sammenhæng mellem de løse Scener,
hvoraf Stykket bestaar; i den ældste Udgave forekommer saaledes
Petronius kun i første Akt, medens hans Serenade i anden Akts Slutning
er tillagt en fremmed Kavalér. Dog Holberg rettede ikke paa selve
Hovedpersonen, og han gav ingen dramatisk Forklaring af de mange Luner.
Maaske er Den Vægelsindede Holbergs første Stykke, meget taler herfor,
og maaske udøste han i dette sin Harme over de Skuffelser, en eller
anden ung Kvinde havde ladet ham lide. Men maaske tilstræbte han kun et
Modbillede til Molières Misantrop, med hvilket man ikke med Urette har
sammenlignet Den Vægelsindede.

Desværre, den danske Célimène er kun lidet interessant mod den franske,
der i sit stolte Koketteri undertvinger selv den menneskefjendske og
ærlige Alcestes Hjærte. Hvor drøj og hvor barnlig forekommer ikke
Holbergs Skæmt mod den modne og dybsindige Lære, som Misantropen
rummer! Medens hint Molièreske Drama om den straalende og fortryllende
Kokette, der tildrager den melankolske fyrretyveaarige Mand,
eksperimenterer med hans grænseløse Forelskelse, føler sig
sejrstryggere ved ogsaa at vide denne fra alle andre forskellige Bejler
undertvunget og endelig bortviser ham med den koldeste Dydsmine —
medens hin Kamp endnu kendes mangesteds den Dag idag, er den stakkels
Lucretias Vægelsindethed os i Hjærtetganske ligegyldig. Om en Dame har
syv Sind i samme Time, synes os ikke værd at moralisere over. For den
komiske Virknings Skyld overdriver Holberg desuden de hastige Overgange
og forklarer dem kun som en ren Temperamentssag. De smaa
Fortrædeligheder, hvori Lucretias Foranderlighed bringer Stykkets andre
Personer, interesserer os ikke heller. Stykket er smaat tænkt og
barnagtigt udført.

Det savner dog ikke Lystighed i enkelte Scener. Desuden behager
nutildags selve Tidskoloriten. Naar Apicius, Gourmanden, leverer den
lange Beskrivelse af de nydte kulinariske Herligheder, morer vi os over
de snurrige Ord i Retternes Betegnelse, den syvre Vin, de krused Geder.
Overhovedet er denne Monolog det mest Levende i Stykket ved Siden af
selve Lucretias Figur.

Som sagt kun én Skuespillerinde, nemlig Fru Heiberg, har skænket
Holbergs gamle Stykke Sceneheld. I forrige Aarhundrede gik det helt
ilde med Den Vægelsindede. Det optoges først 1758 paa Repertoiret og
opførtes i Løbet af 12 Aar kun seks Gange. Vi véd, at Jfr. Bøttger
spillede Titelrollen i 1769, (ikke som Hr. O. Zinck fejlagtigt angiver
i sin Holberg-Statistik forst 1773; overhovedet er hans Rollebesætning
til Den Vægelsindede ikke korrekt), men sandsynligvis har denne
statelige og affekterte, stive og kolde Skønhed ikke passet til det
Kamæleonsagtige i Rollen. Madam Knudsenfaar dernæst Rollen 1780 og
spiller den kun to Gange med syv Aars Mellemrum mellem
Forestillingerne; 1806 overtages den af Jomfru Olsen, der optræder to
Gange i Stykket med ti Aars Mellemrum. Endnu opføres Stykket én Gang
1817: ialt elleve Gange paa det kgl. Teater, inden Fru Heiberg
bemægtiger sig Hovedrollen den 14de Februar 1850 og holder Stykket paa
Repertoiret indtil sin Bortgang fra Scenen med 44 Forestillinger i
femten Aar.

Den Opfattelse, hvormed Fru Heiberg spillede Rollen, kan maaske kortest
udtrykkes saaledes: hun gav den vægelsindede Dame Ret. Hun var vant til
at spille saadan en smuk Dame, der blev Midtpunkt for mange Mænds
Tanker og som stod overlegen overfor den almindelige Forelskelse, den
eneste Uberørte mellem mange Forvirrede.

Hun gjorde ganske sikkert Lucretia komisk, dog ikke mer end klædeligt,
men Fru Heiberg lod hende aldrig miste sin Overlegenhed overfor
Pedanteriet eller den bornerte Fornemhed hos Eraste eller den glade
Middagsselskabelighed hos Apicius. Allermindst naturligvis overfor
Tjenestefolkene: Lucretia tumlede Pernille og Henrik, saa det havde
Skik, og Fru Heibergs Slidder, Sladder, Henrik — med i’et i Slidder og
a’et i Sladder langt udtrukket — var berømt og bestandigt anført over
den hele By. Hun betonede Replikerne med en særegen spids og
underfundig Energi og brystede sig samtidig somen Skønhedens og
Forfængelighedens skinnende Paafugl blandt Stykkets ovrige Graaspurve
og Spidslærker. Hvis Vægelsindethed var en Dødssynd, gjorde Fru Heiberg
den højst undskyldelig, fordi den vakte en beundrende Sympati for den
kvindelige Elskværdigheds Uudtømmelighed.

Med megen Interesse kunde man imødese Fru Blochs Fremstilling, sikker
som man er paa hendes Talent og Kløgt. Den unge Skuespillerinde viste
ved den første Forestilling en stærk Nervøsitet, der gjorde Spillet
uroligt og ubehersket. Fru Bloch forstaar, som meget faa ved Teatret,
at give Ordene Vægt og Farve; hendes Tonefald kan rumme den fineste
Stemning, og hendes Pavser kan forberede og fortælle mere end mange
Ord. Hun besidder en bevidst Ævne til med sit Blik, et agtpaagivende,
tilsyneladende frejdigt men intet røbende Blik, og med sit Smil, et
lige antydet, malitiøst ligesom bristefærdigt Smil at skænke selv tomme
og farveløse Repliker Glans og underforstaaet Mening. Hun opsøger
desuden med en sand Kunstnerindes Flid de naturlige og dog nye
Betoninger, nøjes ikke med den konventionelle Besked. Selvfølgeligt kom
disse Egenskaber hende til Gode i Lucretias hverken lette eller
taknemlige Rolle. Men hun var ikke helt sig selv: hun hvilede ikke i
Ordene, hun søndrede ikke Sætningerne, bemægtigede sig ikke Scenen
ogSituationerne som en Herskerinde. Der blev ikke stille nok i Teatret,
naar hun talte, og Fru Bloch kender jo af Erfaring det smigrende
Dødsstille, som en enkelt Replik, nøjagtigt afstemt, kan frembringe.
Utvivlsomt var hendes Spil vel gennemtænkt, pudsigt i Overgangene fra
Latter til Graad, og klædeligt for hendes elegante Person, men der
manglede endnu den overlegne Given sig hen, som senere Opførelser kan
bringe.

I den ny Rollebesætning havde Hr. Poul Nielsen faaet en anselig Opgave,
Tjeneren Henrik. Hr. Nielsen syntes ikke tydelig nok i sin Opfattelse.
Henrik er en ondskabsfuld Knægt, der morer sig kosteligt over sin Frues
Unoder. Hr. Nielsen holdt ham i Halvlys, lod ham le mere dumt end
listigt. Og hvorfor vovede ikke Hr. Nielsen en veritabel Kopi af Fru
Blochs Lucretia, saaledes som Rollen foreskriver? Selv Kokkepigen kan
ikke have fundet hans Imitation slaaende. Meget prisværdig, ja
mønsterværdig er Hr. Nielsens klare og naturlige Tale. Overfor denne
syntes to Debutanters, Hr. Guldbrandsens og Frk. Sigrid Andersens
tarvelige Diktion endnu mere upassende i et Holbergsk Skuespil. Hvorfor
mon Frk. Andersen forceres frem i Pernilleroller, til hvilke hun
mangler al Charme?

Adskillige Roller var iøvrigt i kendte Hænder. Apicius spilles nu som
før af Hr. Olaf Poulsen med uforligneligt Humør, men næppe med
denungdommelige Libertinerflothed, hvorover Rollen er støbt. Dog ingen
kan spille Holberg med den Natur og den Pragt som han. Hvorfor Fruerne
Emma Nielsen og Sinding ikke havde byttet Roller, maa Himlen vide. Hvem
vil tro, at den saare skønne Fru Nielsen »ikke har været paa Moden i
mange Aar«, og vilde Fru Sinding ikke passet bedre til den indgetogne
end til den letsindige Pige?

Med Urette bevares i Iscenesættelsen det gamle Teaterspil, hvor Henrik
og Pernille banker Apicius med Kosteskafte og driver ham paa Flugt ned
ad Gaden. Derved bliver de følgende Repliker meningsløse. Apicius skal
trænge ind i Boden efter Lucretia, og kun derfra skal Tjenestefolkene
fortrænge ham, men uden saadanne Haandgribeligheder, hvorfra de selv et
Minut efter vil afholde Lucretia.

*

Jean de France.

I.

Den 1ste September 1881.

Stykket har hvilet en Del Aar — siden Emil Poulsen udførte Hovedrollen
— og man havde maaske i den Anledning og for at fejre Holberg beflittet
sig paa en Udstyrelse med nye, smukke, og hvad mere er virkelig
korrekte Dragter fra Begyndelsen af det 18de Aarhundrede. Hvorfor var
man ikke gaaet et Skridt videre og havde ogsaa sørget for en
Dekoration, der stemmede overens med den øvrige Udstyrelse? Nu
præsenterede man, da Tæppet rullede op for den nye Sæson, en uskøn,
meningsløs, sammenflikket Dekoration, der hverken var Holberg eller
hans Scene værdig. Og sligt hævner sig. Tildels som Følge af den
uheldige Dekoration er Iscenesættelsen bleven aldeles forvirret.
Personerne kommer og forsvinder paa de ubegribeligste Steder og ad de
urimeligste Veje. Handlingen forlanger en aaben Plads, hvorman paa den
ene Side ser Jeronimus’ Hus, paa den anden Frands’. I Stedet for har
man fremskudt en Kulisse med en Dør, der fører ind til en ganske
ubestemt Bolig; thi vel gaar Jeronimus ind ad denne Dør, men hvor Espen
og Marthe sendes bort for at udstyre sig til Komedien med Jean de
France, begiver ogsaa disse to sig ind ad denne samme Dør.
Replikskiftet fordrer iøvrigt, at de gik hver til sin Side.

Dekorationen kunde for Eksempel vise os Graabrødretorv saaledes som
Stedet saa’ ud i Holbergs Tid; i en Bod som dem, man kan se paa gamle
Stik af Torvet, burde ogsaa Den Vægelsindede sidde og købslaa med sine
Liebhabere. Det Indtryk af en Tidsalder, af det gamle København, som
Læseren modtager af Holbergs Stykker, burde Opførelsen mangfoldig
forstærke og uddybe. Klassicitet fremkommer ikke derved, at man
bestræber sig for at give Dramerne en abstrakt Baggrund. Efter snart
tvende Aarhundreders Forløb kendes ikke mere alle de
Smaatilfældigheder, forstaas ikke længer de Hentydninger, som sikkert
fremkaldte en Del af Nydelsen for Holbergs Samtidige. Vi, som ikke
fatter Stykkernes aktuelle Værd, sidder lidt fremmede og forlegne
overfor Jean de Frances Satire; desmere gælder det om at give Scenen en
Ramme, der kan vække Interesse paa andre Punkter. I Holbergs Tid vidste
enhver Tilskuer, i hvad Gade, saa at sige i hvad Hus Stykket
foregik:han kendte den Person, som Byen mente, Holberg havde taget
Model af; han kunde med Sikkerhed drøfte, om Satiren rammede eller gik
for vidt. Nok saa lærde Noter og Kommentarer vil ikke skaffe os den
stærke Glæde, som man kun har ved Stykker, der griber ind i Hverdagens
Liv. Lad os da faa det borgerlige Samfund, som Holberg har skildret,
gengivet med alle de Ejendommeligheder, som Scenen tillader! Man kan
for Eksempel begynde med at sørge for passende Dekorationer.

Jean de France er en Farce og bør spilles som saadan. Man har faaet for
Skik at give alle Holbergs Stykker en vis ensformig Stil. Det er ikke
rigtigt. Saa lidt som man i Frankrig tager med samme Silkehandsker paa
Den indbildte Hanrej og paa Misantropen, saa lidt bør man være lige saa
ærbødig overfor Jean de France som overfor Erasmus Montanus. Hvert
Stykke har sin Takt og sit Tempo. Der kan ingen Tvivl være om, at Hr.
Rosenkilde stod højest i Rang imellem de Spillende. Til den klare Form
i hans Tale svarede en bred Værdighed og Ro i hans Optræden. Man
mærkede tydeligt, at han i dette Stykke mente at repræsentere Holbergs
sunde Forstand. Og dog findes der i den Kaffepassiar, som Digteren
lader Jeronimus føre, en tydelig Angivelse af, at Jeronimus er Latteren
hjemfalden saa godt som de andre. Hvorom al Ting er, saa
havdeUdførelsen vundet særdeles, hvis Hr. Rosenkilde havde overtaget
Frands’ Rolle. Hvilken Komiker vilde ikke være henrykt over den Scene,
hvor den gamle Mand højt grædende maa synge Melodien til den Menuet,
som hans dumme Kone og fjottede Søn danser sammen! Her findes en
Sammenblanding af det Rørende og det Burleske, som kalder paa den
bedste Kunst. Denne Scene, spillet af Hr. Kolling, faldt til Jorden.

Det gør Hr. Jerndorff Ære, at han har haft Mod til at paatage sig Jean
de France og er kommen forholdsvis heldig derfra — bedre end hans
umiddelbare Forgængere. Han fremstiller Jean med en Barnlighed, en
haabløs Enfoldighed, som falder ganske klædelig. Igennem den bløde
Udtale af det Franske, igennem den kvindagtige Modegalskab mærker man,
at hans bløde Hjærne og svage Sjæl ikke har kunnet modstaa Paris’
Fristelser. Det franske Ord mignon passer paa ham. Paa den anden Side
kan det ikke nægtes, at Rollen fordrer stærkere Farver og helst bør
spilles af en grotesk Komiker. Hr. Olaf Poulsen havde været Manden.
Havde han faaet Rollen, var han ogsaa derved bleven frelst for at
præstere noget saa Middelmaadigt som Arv. Det er lidet hensynsfuldt af
en Kunstner som Hr. Poulsen at byde Publikum halvgjort Arbejde. Hans
Arv var ikke set — og for den Sags Skyld ikke hellerhørt; Hr. Poulsen
nøjedes med gammel Teaterjargon og saadanne Gestus, som ingen Bondekarl
i Danmark nogensinde har benyttet.

*

II.

Den 26de Marts 1890.

Jean de France’s Komik giver vistnok Stykket Plads blandt Digterens af
Tiden mest medtagne Arbejder. Der kommer ganske sikkert ogsaa nutildags
Narre fra Paris, men deres Taabelighed hænger ikke saa udvortes i
Klæderne. Desuden har Holberg taget sig det forskrækkeligt let med
Udarbejdelsen af sin Komedie: skønt hele Handlingen bestaar i, at Jean
de France ikke vil ægte Elsebet, lader han ikke disse to mødes en
eneste Gang i det hele Stykke. Den fiffige Kammerpige, der her hedder
Marthe og endnu ikke Pernille, har følgende Replik: »Det gaar med mig
som med dem, der skriver Komedier; medens de skriver paa Komedien,
falder dem af sig selv ind, hvorledes den skal udføres og endes.« Der
ligger i disse Ord en Tilstaaelse fra Holbergs Side, en Erklæring om,
at han arbejdede uden fast Plan, naar han skrev sine Skuespil. Man
vilde ønske, at han mindre havde stolet paa sin Inspiration.Selv var
han henrykt over sit Stykke, særlig over dets Betydning som
moraliserende Værk. »Jeg holder for«, skriver han, »at samme Komedie
ikke kan spilles for ofte«. Alligevel har den aldrig gjort stor Lykke
og er forholdsvis faa Gange spillet paa det kgl. Teater. Den ene gamle
Mand, Frands har ialt siden 1751 kun havt syv Fremstillere.

Den Rollebesætning, hvormed Jean de France opførtes iaftes, afveg kun
lidet fra den, hvormed Stykket gaves i 1881. Indstuderingen synes ikke
at være optaget paa ny Grund, men blot ledet i de engang lagte Spor.

Om den hele Udførelse kan nærmest siges dette almindelige, at Stykket
spilles altfor gammelt. Og dog er Komedien ung i dens Lystighed, ung
ved dens overdrevne og farceagtige Løjer. Der skal være en stærkt
udhævet Modsætning mellem Stykkets to Borgermænd og den unge Knøs, der
render avet om efter femten Ugers Ophold i Paris. Men iøvrigt trykker
ikke Alderen nogen af Parterne.

Jean de France selv er tyve Aar, lige fyldt i Januar, som Stykket
spiller i Maj. Det er da et ganske ungt Menneske, en ung Student, paa
hvem Hovedet er blevet kruset ved hans Beundring for den parisiske
Herlighed. Holberg viser os ham som en Modejunker, der har taget
Undervisning hos Operaens Dansemester, lært at parlereFransk — hvad der
har kostet den uhyre Sum af 1500 Daler i femten Uger — og som nu finder
de franske Sæder og Mennesker langt artigere og galantere end de
danske. Mon København virkelig dengang var fuld af saadanne Narre i de
borgerlige Krese? Mon ikke Holberg snarere indirekte har angrebet
Adelens Skikke end Borgerstandens? Der findes i alle hans Skuespil ikke
én dansk Adelsmand latterliggjort — saa forsigtig maatte Holberg være i
sin Satire. Han tugtede Erasmus Montanus, en Borgersøn, der
latiniserede sit Navn, som Jean de France forfranskede sit, og den
Digter, der i sin Ungdom fortæredes af en ukuelig Rejselyst,
satiriserede over Udenlandsrejser og henviste Borgersønnerne til ikke
at gaa over Elben fordi man »paa Scaven« bedre lærte Landets Tilstand
at kende. Selve Jean de Frances Ungdom — Holberg var fyrre, da han fik
Stykket opført — var Digteren en Torn i Øjet.

Hans Frandsen skal efter Holbergs egen Forklaring fremstilles som en
Petitmaitre, en dansk-fransk Kavalér. Men Jean skal være purung og
ellevild som en Knøs, der er lykkelig over at være sluppen hjemmefra
den stive Hustugt og til Fornøjelserne i Paris, hvor han har bortødslet
Faderens Penge. Hr. Jerndorff spiller Rollen i den rette Stil, korrekt
og elegant. Han behandler de franske Sætninger fortræffeligt, halvt med
en søgende Betoning, som endnu smager afSkolebænkens Undervisning,
halvt med en flot Akcent, der tilstræber en nøje Efterligning af den
parisiske Udtales sirligste Ejendommeligheder. Hr. Jerndorff er sikkert
den bedste Jean de France, som vor Scene har kendt i en lang Aarrække.
Selv Hr. Emil Poulsen kom i sin Tid galt fra denne vanskelige Rolle. Og
alligevel — Hr. Jerndorff spiller gammelt. Han giver sig ikke hen, han
foredrager Rollen saaledes som en udmærket Lærer vilde foredrage den
paa en Elevskole. Han kan alle Betoninger ud og ind, ikke én er
urigtig, men Foredraget er akademisk, uden Glæde og uden Lidenskab.
Hvis Jean var en saa artig Dreng, som Hr. Jerndorff fremstiller ham,
vilde han da have brugt alle gamle Frands Hansens Skillinger i Paris,
vilde han da endnu bortspille hundred Daler til en tilfældig
Svirebroder, vilde han endelig løbe efter Madam la Flêche?

Og som Jean de France er for gammel, er hans Forældre det. Efter
Holbergs Mening er Frands og Magdelone Folk paa omkring de Fyrretyve; i
Hr. Rollings og Fru Phisters Fremstilling bliver Ægteparret omkring de
Halvfjerds. Alderen kan ikke være denne, naar der ses hen til den
berømte Trusel, som Magdelone i første Akt udstøder overfor sin Mand og
mod hvilken hele hans Mod brydes. Frands er endnu forelsket i sin Kone,
og da Jean sikkert er den ældste Søn og nu tyve Aar gammel skal giftes,
kan manmed nogenlunde Sikkerhed gaa ud fra, at Faderen har sat Bo i
samme Alder. Magdelone er maaske ikke mere end 38, 39 Aar, det vil sige
at Rollen burde spilles af Fru Eckardt istedetfor af Fru Phister, der
ovenikøbet optræder i et spraglet Kostume, som ikke passer for en
adstadig Borgerdame. Man vil i Hans Tegners udmærkede Illustrationer
finde Oplysning om, hvorledes Magdelone skulde være klædt. Men saaliden
Omhu viser det kgl. Teater i Stort og Smaat overfor de Komedier af
Holberg, som det fremfører, at end ikke Jean de Frances Dragt indrettes
efter Holbergs Forskrift. Arv siger udtrykkeligt, at Jean de France har
en Hat, der er saa bred som seks af hans. Paa Scenen gaar Arv ikke med
nogen Hat, og Jeans Chapeau er ikke synderligt større end de andre
Optrædendes.

Iøvrigt gælder ogsaa for Hr. Kollings og Fru Phisters Vedkommende det
samme som for Hr. Jerndorff: begge spiller baade stilfuldt og korrekt.
Fru Phister siger hver af sine faa Repliker med en beundringsværdig
Energi, alligevel gik Skændescenen ikke i det rette Tempo. Den var ikke
omhyggeligt reguleret. Hr. Kolling var netop det Mæhæ, som Holberg
fordrer og glemte kun paa et enkelt Sted et gammelt Scenespil. Det er
ved Slutningen af tredje Akt, hvor Frands skal afbryde Samtalen med
Jeronimus, fordi han maa hjem at spise, da hans Kone bier paaham. Her
er det Tradition, at Skuespilleren udhæver Angsten for den biende Kone,
og selv saadant et lille Træk bor ikke forsommes. Men Hr. Kollings Evne
forslaar ikke i den næsten tragiske Scene, hvor Jean de France tvinger
Moderen til at danse Menuet med sig og den tossede Moder atter tvinger
sin sølle Mand til at synge for dem. Der er noget i denne Scenes
rørende Komik, som minder om Holbergs Jeppe. Frands, der samtidig
synger og græder, er rorende som Jeppe, naar han tager Afsked med sine
gamle Husdyr, inden han skal dø.

Det kgl. Teater skifter Dekoration inden denne Scene, changerer fra
Gade til Stue, idet man øjensynligt har anset det for utænkeligt, at
Menuetten skulde foregaa midt paa Gaden. Dog dette er galt ræsonneret.
Holberg har ikke tænkt paa at skifte Scene — af Stykkets ældste Udgave
(1723) ser man, at Scenen foregik i Vimmelskaftet, men Holberg lod
senere denne Replik udgaa ligesom den, hvor Madame la Flêche sætter
Jean de France Stævne Kl. 3 i Kongens Have. Den meget vovede Replik
lyder nu:

Jean.

Men paa hvilket Sted har man den Lykke at beskue Madame la Flêche —

Espen.

Paa hvilket Sted Monsieur behager; ellers falderKl. 3 hendes Vej her
(1723: ellers er hun Kl. 3 udi Kongens Have).

Det kgl. Teater har her beholdt den nøjagtige Stedsbetegnelse, medens
man har slettet den i det førstnævnte Optrin. Holbergs Grund kan have
været den formelle, at han vilde bevare Stedets Enhed — kan ogsaa været
den praktiske, at Teatrets mangelfulde Dekorationer daarligt forligtes
med bestemte Pladsangivelser. Man bemærke ogsaa, at i det Optrin, der
foregaar i Kongens Have, skal Arv komme ind og sætte sig ned paa
Gulvet(!), hvor han med Kridt afmaler Dansen mellem Jean og hans Moder.
Maaske fandt Holberg denne Scene uforenelig med Kongens Have, selv om
Madame la Flêche saa fortræffeligt kunde tænkes spaserende under Havens
Træer.

Dennes muntre Rolle udføres af Fru Hilmer. Der er her kun Anledning til
at gentage Anken over altfor gammel Fremstilling. Marthe er et vildt
Pigebarn og en galant Kammerpige, som, hvis hendes Lyst staar til
Galskab, kan faa ti Karosser med Herrers Lakejer til at afhente sig.
Jean de France har jo brugt mange Penge i Paris, han kan kende en Ko
fra en Sneppe. Marthe skal straale af Ungdom, Nydelighed og Lystighed.
Fru Hilmer passede ikke til Rollen, da hun var ung — og nu!Det er altid
det Samme: man stryger det Unge ud af Holbergs Komedier. Fordi disse er
gamle og klassiske, glemmer man, at de gemmer i sig alt hvad Holberg
besad af Ungdom og Trods. Man bevare Traditionen — men man gyde ny Vin
i de gamle Kar!

*

Barselstuen.

Den 1ste September 1891.

Det kgl. Teater benytter ved Opførelsen den af Holberg gennemsete Tekst
af 1731, den som ogsaa almindeligvis lægges til Grund for de trykte
Udgaver. Utvivlsomt har Holberg ved Bortskærelse af nogle Scener og af
enkelte Vidtløftigheder forbedret Stykkets förste Form. Dog ligesaa
sikkert er det, at Udgaven af 1731 har tilfældige Trykfejl og
Udeladelser, som kan rettes igennem det ældste Tryk fra 1724. I
Officerens Replik i fjerde Akt, hvor han fortæller om sin Duel, er der
for Eksempel udfaldet en Linje, som bør indsættes. Repliken bør siges
saaledes:

»Vi kom i Disput, om det var rettere at sige Werda eller Werdar, det
ene Ord udi Disputen tog det andet, saa vi derudover maatte ud for
Fuglestangen.«

De kursiverede Ord formodede Liebenberg med Rette udfaldne ved en
Sætterfejl.Anderledes forholder det sig med den Scene, hvori Arianke
Bogtrykkers optræder. Her har Holberg gjort nogle Rettelser, som
skyldes den pietistiske Tid, hvori man 1731 befandt sig. I 1724 siger
Arianke følgende:

»Jeg kan sværge, Madam, at dersom vi ikke vilde lægge op uden gode
danske Bøger, saa maatte vi spille bankerot inden tre Aar gik tilende.
De eneste Bøger, som vi har profit paa, er de, som vore Svende skriver
selv. Vor Dreng Lars satte forleden et Himmelbrev over paa Dansk,
hvoraf vi solgte over 4000 Eksemplarer.«

I 1731 har Holberg forandret Himmelbrevet og Svendenes Værker til
»Æventyr og Historier« i al Almindelighed. Det var under Christian VI
ikke raadeligt at spotte over Himmelbrevenes Udbredelse. Ligesaa hos os
forøvrigt.

Disse enkelte Bemærkninger om selve Teksten vil maaske vise, at der til
en omhyggelig Opførelse fordres et Arbejde, som det kgl. Teater ikke
har foretaget.

Tradition er det store Ord for de Holbergske Komediers Vedkommende.
Fortrinsvis beror den paa Opfattelsen af Karakteren, i andet Led paa
den Stil, hvori Replikerne holdes. Naar man undertiden vil aflede
Traditionen helt fra det ældste Holbergske Teater, henfalder man let
til Overdrivelse: vi véd saa overordenligt lidt om, hvad der skete i
Grønnegade; derimod er der ikkesjælden Mulighed for, at naa et
Aarhundrede og mere tilbage med Hensyn til den traditionelle
Overlevering. Til Gengæld kan der saa rigtignok opstaa Tvivl, om vi
ikke netop ved at følge denne Tradition, kommer i Strid med Holbergs
Mening og Vilje, og saaledes med den Form, hvori Komedierne spilledes
under hans egen Instruktion.

Tag de to mandlige Hovedroller her i Barselstuen, Herren og Tjeneren,
Corfitz og Troels! Den sidste er i dette Aarhundrede kun bleven spillet
af tre Skuespillere, nemlig Lindgreen, Phister og Olaf Poulsen — et
godt Bevis paa vort Teaters altfor hierarkiske Karakter, forsaavidt som
de Yngre øjensynligt ikke faar Lov at avancere, naar Rollen engang er
besat.

Man tør med Sikkerhed paastaa, at Opfattelsen af Figuren har været ens
i denne lange Tid. Poulsen har studeret Phister ganske som denne efter
eget Sigende studerede Lindgreen. Dog man kan komme længere tilbage,
idet nemlig Rahbek bestemt udtaler, at hans dramaturgiske Udvikling af
Troels’ Karakter »fik den skønneste Sanktion ved Lindgreens dermed
aldeles overensstemmende Mesterspil«. Denne Rahbeks Opfattelse erklærer
han selv stod i Modsætning til Skuespilleren Becks Fremstilling,
hvorfor Rahbek ogsaa var dennes Efterfølger Ibsen taknemlig »for at
have friet Troels ud af Becks Hænder«. Kongerækken er nemlig iforrige
Aarhundrede denne: Londemann (1749), Beck (1775), Ibsen (1787) — som
man ser indtil vore Dage ialt seks Fremstillere. Tager man Henrik
Wegner med fra Grønnegades Teater faar man som Facit, at syv Personer
ialt har spillet denne Rolle i et Stykke, der er gaaet hen ved 200
Gange; det vilde være utænkeligt i et med Privilegier mindre forsynet
Land.

Hvad var nu Rahbeks Opfattelse af Troels? Han skriver at han i
Morgenposten 1792 omtalte »Ibsens skønne og velvedligeholdte Troels med
fortjent Berømmelse, da han var den sande, gode, ærlige Dreng, der med
alle sine Dumheder mener det saa inderlig vel.« Som man ser stryges
Ondskabsfuldheden og Drilleriet af Troels, og medens Corfitz selv ikke
véd, om Troels taler »af Ondskab eller Taabelighed«, er Rahbek klar
over, at han blot er dum og velmenende. Man vil forstaa, at denne
Opfattelse hænger sammen med Rahbeks hele Kunstbetragtning og hans
altid redebonne Glæde over at finde sande, gode og ærlige Følelser
udtrykte paa Scenen. Af den Tjenerskikkelse, han beskriver, kan man
møde talrige Eksemplarer hos Kotzebue (selv i det berømte Menneskehad
og Anger) og hos Iffland, særlig i hans landlige Skuespil. Naturligvis
mangler disse Figurer ganske Holbergs Vid og Naturlighed, men de
besidder en sentimental Naivetet, som Rahbek i talrige Anmældelser
finder tiltalende.Hvordan spillede derimod Beck? Et enkelt opbevaret
Træk viser det endnu tydeligere end Berømmelsen over Ibsen. I femte Akt
overværer Troels den Scene, hvor Corfitz ved sin Snaksomhed giver den
unge Officer Anvisning paa, at han kan træffe Fru Corfitz mellem Kl. to
og fem. Da Officeren forlod Scenen, raabte Beck efter ham: »fra to til
fem« og viste sig saaledes lidet velmenende mod sin Herres Interesse,
medens nuomstunder Troels slaar Hænderne sammen af Fortvivlelse over
Corfitz’ Aabenmundethed. Ibsen havde adopteret dette Træk efter Beck,
og Rahbek dadlede ham derfor, skønt han undskyldende lægger det over
paa Forgængeren, og ligeledes bebrejder han Ibsen, at han, »undertiden
anbragte sin ellers meget passende Latter i Utide, naar der taltes om
Hanrederiet, hvor deltagende Bekymring gør langt bedre Virkning.«
Deltagende Bekymring hos Troels! Dette er ganske Ifflandsk. Man maa da
tænke sig, at Beck spillede Troels som en vild og kaad Knægt uden
nogensomhelst Rørelse og uden synderlig Deltagelse for Hanrederiet og
hvad derhen hører. Man vil ogsaa i adskillige af Troels’ Repliker finde
en ikke ringe Gotten-sig-over, hvor ilde den gamle Husbond er kommen
afsted.

Og naar Beck optraadte saaledes, var dette saa ikke af den Grund, at
Londemann, der havde spillet Rollen for Holberg i 1749, ogsaa
havdeopfattet den paa samme Maade? Det er ikke utænkeligt. Hos Holberg
mærkes der ikke megen Medfølelse med Corfitz’ Skæbne — hvis han ikke i
Forvejen bærer Pandeprydelser, skaffer Officeren ham dem nok — og
Troels udtrykker jo Gang efter Gang, endog ret trættende med
Forfatterbemærkninger (for Eksempel i første Monolog) Holbergs egen
moraliserende Mening. Rimeligt er det da, at Troels fra 1723 til 1891
er undergaaet den Forandring, at han fra en kaadmundet, vrængende og
vittig Knægt er bleven en medfølende, bekymret og kun af Enfold lidt
drilsk Krabat.

Hr. Olaf Poulsen har lært Rollen af Phister og holder den stadigt i
Lærerens Form. Dog spiller han langt bedre nu end i sin første Periode.
Han er bredere og voldsommere. Det er en virkelig Nydelse at høre ham
rytmisere Repliken i kraftige og fuldttonende Strøg. Men Figuren bliver
ikke hel fra hans Haand. Han har lært, at han skal gøre Troels til en
hjærtensgod, for Husbond bekymret Knøs. For det første tvinger saa
Poulsen sig til at gore ham ganske purung. Er det nødvendigt? Forledes
han ikke dertil af Ordet Dreng, der vel anvendes paa Troels, men som
kun betyder Tjenestekarl? I Rollen selv findes der ingen Nødvendighed
for, at Troels skal være under de 25 eller endda under de 20 Aar, som
Poulsen tydeligvis vil. Dog for det andet tvinger Poulsen sit eget
Naturel tilbage,skønt Arten af hans Vid og Intelligens vilde tillade
ham at skænke den malitiøse Troels netop den rette Kulør og Komik. Nu
farer Hr. Poulsen frem, og for hvert rask Spring gør han et lille
Skridt tilbage. Alligevel interesserer han ved en bred Styrke, der
lader Ordene klinge tungt og lødigt — men Troels er ikke saa personlig
Kunst som Henrik i Abracadabra eller Harlekin i De Usynlige. Hr.
Poulsen følger halvt Traditionen i Opfattelsen og halvt spiller han sin
egen Musik.

Og nu mærke man, at det er gaaet Corfitz i Løbet af snart to
Aarhundreder akkurat som Troels: fra en burlesk Skikkelse er han bleven
en sentimental Figur. Ja, Corfitz er nu næsten tragisk. Dog dette var
ingenlunde Holbergs Mening. Holberg haaner Corfitz, Troels gør Nar af
ham tidlig og silde, Jeronimus spotter over ham, og hele Kvindeflokken
forfølger ham i de to Akter som Bakkantinder og Furier. Og vildere
bliver bestandig Hanrejdansen omkring ham. I fjerde Akt (i den ældste
Udgave) mishandler Officererne ham paa det Brutaleste, drikker hans Vin
og lader deres Soldater næsten skræmme Livet af ham. Og dog er dette
intet imod femte Akt, hvor Gothards Bande faar Fingre i ham, hvor
Oldfux og Poeten bespotter ham, Gunild paasætter ham de latterlige
Horn, og Advokaterne næsten slaar ham fordærvet. Endog denOfficer, der
befrier ham af disse grove Spasmageres Hænder, lover ham blot sikre
Horn istedetfor de indbildte.

Imellem alt dette gaar det sølle Pjok omkring, affældig og forbi, ikke
istand til at tælle til ni Maaneder. Hvor er hos Holberg Medlidenheden?
I den Sikkerhed, som Corfitz til Slutning faar for Konens Dyd? Den
gælder næppe langt for den 70aarige.

Medlidenhed findes derimod hos Rahbek. Han taler om Corfitz som »en
skikkelig og god Mand, som vi interesserer os for«, han roser Corfitz’
»usigelige elskværdige Godmodighed«; han paastaar, at hvor Corfitz i
fjerde Akt faar den falske Efterretning om Galanen under Bordet, er
»denne hele Situation saa langt fra at være komisk, at man sikkert ikke
uden sand Deltagelse kan høre Corfitz — uden at vide et Ord deraf, er
vi fra Lystspillets Enemærker kommen ind i Dramaets«. Dér har vi
Forvandlingen med et eneste Ord: Barselstuen fra Lystspil bleven til
Drama!

Hvornaar Skuespillerne fra Clementin og opefter gik ind paa denne
Opfattelse, kan ikke afgøres nu. Vist er det, at den i mange Aar er
bleven hævdet paa det kgl. Teater.

Allerede af C. N. Rosenkilde. Skønt han var en lun Spasmager og
antydede, at der trodsalt kunde være noget ivejen med Corfitz’ Pande,
saa bredte han dog en vis Rørelse over Figuren. Efter ham kom Kr.
Mantzius, og han gjorde endog den sølle Corfitz majestætisk. Mantzius
var halvhundred Aar, da han fik Rollen, vant til at kommandere og
tordne paa Scenen, og hans Corfitz blev den myndige Borgermand, en Art
hollandsk Mynher, hvem det var hartad umuligt, at den lille Kone skulde
have bedraget. Senest spillede Adolf Rosenkilde Rollen uden skarp
Karakteristik, men ganske bevidst med stærk Fremhævelse af det
Sympatetiske i Figuren.

Nu endelig har Hr. Schram faaet Corfitz og tager Rollen meget
alvorligt. Det gør den gamle Kunstner Ære, at han kan indleve sig i en
stor Holbergsk Rolle og gennemføre den saa smukt; Skade kun, at Hr.
Schram vil tvinge sin burleske Kraft tilbage. Hans Corfitz er lutter
Forknythed, ja næsten Grædefærdighed, og enhver Tilskuer maa finde det
skammeligt, at nogen vil gøre den gamle pæne Mand Fortræd.

Saaledes har Corfitz og Troels fulgtes troligt ad i mindst et
Aarhundrede.

Udenfor Corfitz og Troels findes der ingen store Roller i Barselstuen,
og man vil forstaa, at naar Traditionen kun vanskeligt lader sig
fastslaafor Hovedrollernes Vedkommende, bliver Undersøgelsen næsten
haabløs for den Række Personer, som hyppigst kun har et Par Repliker at
sige, og af hvilke adskillige — skønt Kvinderoller — endog i lange
Tider er bleven udførte af mandlige Fremstillere. Dels paa Grund af
Personalets Faatallighed, dels, men mindre, paa Grund af Tonen
besørgede Skuespillerne de i anden og tredje Akt optrædende Damer. Ja
endog Barselkonen spilledes sædvanemæssigt, indtil Madam Winsløw i 1827
(ikke 1829, som Hr. O. Zinck i sin Holberg-Statistik urigtigt angiver)
overtog Rollen, af en Skuespiller, almindeligvis af Teatrets mest
elegante Elsker. I 1814 allerede klagede Baggesen bittert herover og
paastod, at »en Fruentimmerrolle spillet af et Mandfolk bliver ikke
derved latterligere, men blot gemenere.« Han lader den ene af Gratierne
udtale, at hun finder det »meget uanstændigt«, naar Barselkonens Rolle
spilles af en Mand »paa et Teater, hvor der kommer baade Frøkner og
Fruer«. For Fuldstændigheds Skyld skal dog anføres, at en Dame, Madam
Martens, havde spillet Barselkonen to Gange i Sæsonen 1800—1801, men
Rollen fratoges hende, som Rahbek formoder, fordi denne Forandring
vakte Anstød.

Rahbek polemiserer ogsaa direkte mod Baggesens ret forstaaelige
Forslag, »dels fordi det for et Publikum, der er saa stærkt i den
tagneForargelse, som vort nuværende, næppe vilde være til den sceniske
Sømmeligheds Fordel, dels og fordi muligen selv den Skuespillerinde,
der uden Betænkning spillede Ane Kandestøbers, ja Anne Signekællings
Rolle, uden Tvivl ikke uden Føje vilde ømme sig ved at paatage sig
Barselkonen«.

Sproget er slemt, men Meningen er klar nok. Imidlertid er vi dog nu
naaede saa vidt, at ingen tager Forargelse, naar en Kvinde optræder i
denne Rolle. Sikkert er det, at Rollen ingensinde er bleven spillet saa
fortrinligt som af Fru Hennings, thi Mandfolkene kan vi paa Forhaand
stryge, og ingen af de Damer, der har udført den siden Madam Winsløws
Dage, har kunnet maale sig med Fru Hennings i den her fordrede Ynde og
Ævne. Baggesen kalder med Rette Rollen »den fruentimmeragtigste der kan
tænkes, og den elskværdigste i hele Stykket,« og Fru Hennings lægger
netop den fineste Elskværdighed for Dagen og et drilsk Vid, som passer
ganske til den unge Kones Naturel. Læser man Rollen igennem, vil man
fornemme Barselkonens Repliker som en bestandig munter og stiklende
Kommentar til den Samtale, de andre Personer fører; hun harcellerer
eller irettesætter sine Veninder efter Holbergs Idéer men ofte med
personlige Ord. Skønt Fremstillingen af det Naive ellers ikke kan
kaldes Holbergs Sag, er den dog lykkedes ham i denne Figur, og
Barselkonens Naivetet falder netop saa nydelig, fordiden sammenblandes
med en pigeagtig Skælmskhed, for Eksempel i Scenen med Arianke
Bogtrykkers. Fru Hennings spiller friere og livligere end tidligere og
gør Ret heri; hun kunde endda betone Lystigheden og Ungdommen hos den
unge Kone stærkere, uden at det skadede hendes stilfulde og klare Tale,
der overfor megen urolig Diktion tog sig dobbelt elegant ud.

En enkelt af de besøgende Madamer er, saa langt man kan fastslaa
Rollebesætningen, bleven spillet af en Dame, nemlig Engelke
Hattemagers, den stumme Person, der nejer ind med mange Komplimenter,
sætter sig nogle Øjeblikke og nejer atter ud af Scenen. Mange smukke
Damer har spillet denne Rolle; det synes endog, som man med nogen
Forkærlighed har valgt Teatrets Skønheder til denne tavse Præsentation.
Man finder den til forskellige Tider spillet af den nordiske Skønhed
Madam Rosing, Madam Schall, Fru Heiberg, Frk. Monrad, Frk. Dehn —
hvortil nu særdeles passende slutter sig Fru Emma Nielsen. Utvivlsomt
er imidlertid Fortolkningen undergaaet en Forandring. I forrige
Aarhundrede opfattedes den tavse Engelke som den kolde og sjælløse
Skønhed, der blot kunde neje og vifte sig, men ikke under sin fine
Visit trængte til at sige et eneste Ord. Rahbek fordrer til Rollen en
Skuespillerinde med store dejlige Øjne og med envellært Nejen, der ikke
gør hendes Dansemester Skam. Han priser Madam Schall saaledes: »Hendes
Kommen, Nejen, Maade at sætte sig, slaa sine Øjne op og i, ligesaa
sjælløst som sin Vifte, gav os tilsammentagne en af de sandeste og
skønneste komiske Skildringer, jeg i mine Dage har set«.

Her tales ikke et Ord om Engelkes Forlegenhed eller den Undseelse,
hvoraf nu Skuespillerinden forklarer hendes Adfærd. Fru Nielsen kommer
ængstelig ind ad Døren, standser lige foran denne, tør ikke hilse paa
Barselkonen, sætter sig efter mange Komplimenter paa Stolens yderste
Spids, trækker Vejret uhyre beængstet, vælter i Forlegenhed
Snustobaksdaasen, der rækkes hende, og farer pludselig ud af Døren i
tosset Flugt. Denne Opfattelse er ikke Fru Nielsens egen — Fru Heiberg
hævder den som sin udmærkede Opfindelse i Et Liv genoplevet i
Erindringen og paastaar med fuldkommen Uret og uhyre Selvbeundring, at
Rollen tidligere altid udførtes af en Figurantinde. Hendes Opfattelse
tager sig ud, men den er ikke Holbergs. Hans Engelke er, som Øllegaard
Sværdfegers bemærker »en Pimpernille, der sidder i Kompagnier ligesom
en Støtte, der har hverken Maal eller Mæle«. Øllegaard siger ikke et
Ord om Engelkes Forlegenhed. Den lille Scene spilles lettere paa den nu
valgte Maade, som i hvert Fald altid vil klæde en smuk Fremstillerinde,
fordi Tilskuerne ikke tror synderligt paa, at enstraalende Dejlighed
skulde være saa særdeles undselig.

Af de andre Kvinderoller findes der ingen traditionel Opfattelse. Det
synes som om Else Skolemesters har været spillet anderledes i forrige
Aarhundrede end i dette. Den Stil, som Holberg parodierede, var Tidens
almindelige »zirlige Stil«, opkommet ved den naturlige Indføren af
fremmede Ord. Denne prosaiske Kunststil stod i Blomst i det 16de
Aarhundrede, men holdt sig længe efter Holberg, ja den store Mester var
selv ikke helt fri for dens Indflydelse. Nu til Dags gøres Else
Skolemesters saa pedantisk som muligt og opfattes som en gammel snærpet
Gouvernante, men i sin Tid har hun snarere været en efter Elegance
jagende, fordringsfuld Dame. Et Vink i denne Retning faar man
derigennem, at Else i mange Aar spilledes af Jomfru Astrup, som var sin
Tids Fru Eckardt, noget kold i Tragedien, men glimrende i
Konversationsstykker. Altid nævnes det Blændende som hendes Egenskab,
og til hende gav man, da ellers Kvinderollerne spilledes af Mænd, Else
David Skolemesters. Fru Hilmer betoner nu netop det strængt Pedantiske
og den uforstyrrelige Alvor hos Else, og i hvert Fald virkede denne
hendes Alvor højst behageligt, da de fleste af Teatrets Damer og Elever
talte under en uafbrudt Latter, der ikke morede Tilskuerne det
ringeste.Enkelte af de optrædende Damer fortjener at nævnes. Fru Oda
Nielsen som Stine Isenkræmmers udtalte Udskriften paa det franske Brev
med det rette Sving, men udstrakte ikke denne Sikkerhed til hele sin
Scene. Fru Bloch sladrede adræt og nydeligt som den ene Sangklokke, til
Gengæld var Fru Sinding ikke nok forberedt som den anden veltalende
Pige, saa deres Duet gik i Stykker. En Elev Frk. Hornemann førte sig
slet ikke ilde som en bigot og galdesyg Ingeborg Blytækkers. Endvidere
var Frk. Antonsen solid som Gedske Klokkers, men ikke vittig nok, og
Frk. Collin rappede sig flinkt med den ene Tjenestepige.

Uheldig var Debutantinden Frk. Andersen, der endog saa ganske overhørte
sit Stikord, at Samtalen nogle Øjeblikke gik istaa. Uheldig ogsaa den
kønne Frk. Blad som Arianke Bogtrykkers; hvorfor havde man mon givet
hende og ikke Fru Eckardt den Scene i fjerde Akt, hvor »en Kone«
fortæller Troels Historien om Galanen under Bordet? Om de øvrige Damer
er i hvert Fald intet Godt at sige. Der savnedes overhovedet
selvstændig Opfattelse og Stil.

Paa Mandssiden fandtes heller ikke meget Rosværdigt. Hvorfor spiller
vedblivende Hr. Jerndorff den unge Kantor, som Michael Wiehe ikke
forsmaaede? Hvorfor fritages Hr. Emil Poulsenfra at optræde i et
Holbergsk Skuespil med saa talrige Roller? I mange Aar hørte Officeren
i fjerde Akt til Frydendahls Glansroller — den tæller en Snes
Replikker, hvis Værdi den nuværende Fremstiller ikke kan udmønte. Vides
der ved Teatret slet intet om, hvordan Frydendahl opfattede Rollen, i
hvilken Ryge alternerede med ham? Phister har dog spillet i Stykket
samtidigt med dem begge.

Kun Hr. Reumert fik en Sukces ved sin livlige Fremstilling af den
idiotiske Doctor. Denne bør dog være lidt mere majestætisk i Forhold
til den vindige Barber, som Hr. Meyer gør bred og vigtig istedetfor
geskæftig og snaksom. Hverken Hr. Mantzius eller Hr. Poul Nielsen havde
anvendt Fantasi eller Vid til deres Fremstillinger. Femte Akt gik
undertiden i Skuddermudder.

Iscenesættelsen var uden Kulør; Dragterne næppe korrekte (Barberen bør
eksempelvis være iført lang blaa Kappe) og Barselvisiterne altfor
ensformigt arrangerede. Hvorfor afviser næsten alle Damerne den
tilbudte Kaffe, da dog Corfitz klager saa ynkeligt over sine Udgifter
til den brune Drik? Man kan af et gammelt Regnskab fra 1750 se, at der
spenderedes megen Kaffe i dette Stykke. Udgiften findes omhyggeligt
noteret sammen med Lejemaalet af »et Barn«.

Barselstuen vilde gaaet langt bedre, om man havde givet de fremragende
Skuespillere ogSkuespillerinder flere Roller hver. Det er den gode
gamle Skik, og til Elevpræsentation bør Holberg ikke bruges. I 1869
spillede Phister ganske beskedent Jens Olsen og Gunild — de to mindste
Roller. Et saadant Eksempel burde tjene til Efterlevelse.

*

Maskarade.

I.

1ste September 1887.

Maskarade opføres med samme Rollebesætning som til Holbergjubilæet for
tre Aar siden, kun at Hr. Axel Madsen har overtaget Leanders Rolle
efter Hr. Emil Poulsen. Han nedlægger i den sin redelige Stræben og sin
troskyldige Ærlighed, men han er tør og forlegen. Ordene kommer
træhaarde og tøvende fra hans Læber. Han besidder ikke den
Galfrandsmine og det Gaa-paa-Væsen, som Figuren fordrer, og som f. Eks.
Hr. Zangenberg tildels kunde præstere, og han raader heller ikke over
den sværmeriske Erotik, hvormed Michael Wiehe kastede Guldglans over de
gamle Ord, og som Emil Poulsen dristigt efterlignede.

Som en snurrende Top staar Hr. Olaf Poulsen midt i Stykket. En Top, der
aldrig snubler,saa sikker er den sat op. Han vækker Latter og
Beundring.

Det er overordenligt hvilket Liv han lægger i Repliken. Ordene bliver
saa fulde og runde i hans Mund, og til den fjærneste Krog af Teatret
trænger den prægtige Stemme, der fanfaremæssigt udslynger Henriks
djærveste Repliker.

Maaske agerer han en Smule formeget. Undertiden spiller han altfor
bevidst Komedie, og man spørger sig selv, hvad det er for en Henrik,
han fremstiller.

Ikke Phisters. Phister var altid en Oldfux eller Scapin. Let, elegant,
stivnet, listig, maskeagtig. Hans Henrik havde bevaret alle
Traditionens Træk, ganske ligesom Olaf Poulsens, men Figuren var ikke
københavnsk eller særlig Holbergsk; det var den italiensk-franske
Komedies forslagne Tjenertype, gennemført med Mesterskab. Man kunde
intet se fastere i Formen eller sikrere i Udtrykket; en Jonglør, hvis
Kugler aldrig fejlede, saaledes var Phister som Henrik. Hans
Forvandlingsævne kom ham fortrinligt til Hjælp, naar Henrik spillede
sine smaa Komedier. Særlig i Maskarade naaede han Idealet: hvad enten
han talte med Henriks eget Mæle (som ogsaa var et paataget) eller
brølede som Spøgelse eller kopierede de andre Skuespillere eller
forvandlede sig til Advokater og Dommer — overalt var hans Stemme
beundringsværdigt illuderende og ejendommelig.Hr. Olaf Poulsen ejer
ikke denne Ævne, men han naar over mange Vanskeligheder ved sit
vidunderlige Humør. Det lyser smittende af ham, og han synes ofte
troværdigere og naturligere end Phister. Mindre Maske, mere Menneske —
ogsaa mindre korrekt og klassisk. Men er hans Henrik den Holbergske?

Hvor pyntelig Hr. Poulsen er klædt! Som en Tjener fra det fineste
Adelshus straaler han i sit Liberi. Bar Henrik Wegner mon Liberi? Det
er tilladt at tvivle. Og hvor glad og velnæret Hr. Poulsen ser ud! Som
om Henrik var Rentier og ikke Lakej. Og dog har Holbergs Henrik ikke
altid kendt gode Dage. Han skildrer sig selv som den, der er født i
Armod og opdraget i Sult, som maa slæbe og trælle for Brødet fra Ungdom
til Alderdom og hvis Liv kun er en Kæde af Elendigheder.

Hertil svarer Jeronimus intet. Der var vel da intet Svar paa denne
Henriks Selvbiografi. Hvorfor viser da Hr. Poulsen os ikke den stakkels
Fyr, der har døjet saameget ondt, bag ved den vittige Tjeners
Forlystelsessyge og Kløgt?

*

II.

2den Maj 1897.

For sidste Gang Maskarade — i denne Sæson vel at forstaa. Den gamle
Komedie skal ikke for altid forsvinde. Dog nu rejser Hr. Olaf Poulsen
til Finland — og Holberg med ham. For naar Hr. Poulsen holder Ferie,
kan intet Holbergsk Skuespil sættes paa Plakaten — Den forvandlede
Brudgom ene undtagen, efterdi Hr. Poulsen nu engang fødtes som
Mandfolk, og Stykket er Holbergs eneste Kompliment til det nye Teaters
Aktricer. Men ellers er Holbergs Navn nu: Olaf Poulsen.

Selvfølgelig bliver en saadan Uundværlighed en Hæder for Skuespilleren.
Han staar som Hovedpillen i Bygningen. Den store Digters Værk falder
sammen, hvis man udtager Hr. Poulsen. Hvem bliver, naar han gaar?
Alligevel — mon ikke Teaterbestyrelsen udsætter sig for en Fare, naar
den saaledes grundlægger den hele Holberg paa Olaf Poulsens Skuldre?
Officielt, og sikkert ogsaa alvorligt ment, kaldes det kgl. Teater for
Oehlenschlägers og Holbergs Scene. Ja, Gud bedre det! Hvad opførtes da
af Oehlenschläger i denne Sæson? Intetsomhelst. Og naar Maskarade
bragtes frem, skete det i en Form, hvorved en Række Mangler var
paapegelige og klare, ikke mindst for en literærkyndig Mand, somHr.
Professor Hansen eller for en saa Holberg-interesseret Kunstner som Hr.
Olaf Poulsen, der har lagt Aars Arbejde i Studiet af Den danske
Skueplads.

Maskarade er Henrik, og ikke faa andre af Holbergs Komedier staar og
falder paa Scenen med Henriks Fremstiller. Var det derfor ikke
rimeligt, at man prøvede andre Kræfter i saa vigtig en Fortolkning? Tro
ikke, at det bliver let at finde en Afløser for Hr. Poulsen! Om man
støver alle danske Scener igennem, man finder næppe Nogen, der kan
sætte Foden i hans Spor. Hr. Lindstrøm gav engang Løfter i Retning mud
de store Tjenerroller. Men han er i hvert Fald ikke nu mere ved det
kgl. Theater. Og hvem findes dér, som kunde iføre sig Henriks Liberi og
med nogen Avtoritet holde Talen om Maskeradernes Ret? Ja, selv Diogenes
med sin Lygte vilde næppe finde nogen Anden ved det kgl. Teater end —
Hr. Poul Nielsen, men i ham var der og er maaske endnu Muligheder.

I Stedet for at sætte Maskarade ud af Spillet, fordi Hr. Olaf Poulsen
rejser, burde Teaterbestyrelsen have anmodet Hr. P. Nielsen om at
indstudere Henriks Rolle og udføre den i Maj Maaned. Saa havde vi altid
faaet det at se, og der var bleven dækket over Teatrets Fattigdom.

Men ikke skal der søges en Afløser til Hr. Olaf Poulsen, fordi han er
for gammel til Henrik.De Kritikere, der har bebrejdet ham, at han ikke
længer besad Rollens Ungdom, gør Synd mod den udmærkede Skuespiller,
fordi de derved tvinger ham dybere ind i en Manér, der altid har
svækket hans Spil som Henrik i Maskarade.

Sagen er den, at Phister fremstillede denne Henrik med en balletmæssig
Elegance. Han var som Henrik vittig, overlegen, lysende klog — og af
Holdning: smidig, til Tjeneste, stadig i Positur, med hængende Arme,
sammenslaaede Hæle o. s. v. Han nedarvede denne Henrikskikkelse — nej,
han indpodede den i sin Elev, Olaf Poulsen, der aldrig har kunnet
frigøre sig for den. I Stedet for at bruge den udmærkede Overlevering,
som Phister skænkede ham, til personlig Fremstilling, efterlignede Hr.
Poulsen ogsaa Phister paa det Omraade, hvor hans egen Natur kunde have
givet Henrik rigere Karakteristik. Blæse med Ungdommen, hvis vi fik
Holbergs vilde og gale Henrik at se! Phister afsleb denne Nybodersdreng
til en elegant Lakej, og Hr. Poulsen, der ikke besidder Phisters
Forvandlingsævne og som derfor ikke magter Tamperretscenen, anstrænger
sig med en næsten krampagtig Energi for at være ungdommeligt smidig og
adræt. Allerede for Phister lykkedes det ikke at sige Rollens
berømteste og dybeste Replik, der indeholder Henriks Klage over
Tjenernes grusomme Skæbne:Vi fødes udi Armod. Vi opdrages udi Sult. Vi
prygles en halv Snes Aar af en knarvorn Skolemester. Saaledes gaar vor
Barndom hen. Naar vi kommer lidt til Alder, maa vi slæbe og trælle, at
vi ikke skal dø i vor Alderdom før Tiden af Sult. Kort at sige, vort
hele Liv er en Kæde af Elendighed.

Phister naaede ikke denne faste, beundringsværdige Stil, der et
halvthundred Aar før Beaumarchais fremtryller Figaro-Skikkelsen.
Phister hjalp sig saaledes, at han lagde en stikkende Skarphed i Ordene
og gjorde Tonen mørk. Hr. Olaf Poulsen — Holberg forlade ham hans
slemme Synd! — ender Repliken saaledes, som om Henrik selv gjorde Nar
af sine Klager!

Nej, det er ikke Ungdom, der fattes Olaf Poulsen som Henrik — han vil
heldigvis længe være ung nok til de Holbergske Roller — hvad han
mangler i Rollen er Alvor, saa løjerligt det end lyder: mindre Lyst til
at bringe Publikum i Latter, større Lyst til at faa Mennesket i Henrik
frem. Nu er han halvt Phister, halvt — ikke sig selv.

Dog betydelig er Fremstillingen trods dens urimelige Anstrængthed. Den
falder i mange Stykker, hvoraf enkelte er helt udmærkede. Og selv
Tamperretscenen indeholder én Figur, den stammende Advokat, der med
Rette vækker Publikums Jubel.Fru Hilmer er gledet bort fra Pernille og
har sat sig fast i Magdelonerne. Hun fornyr dem ikke, hun besidder ikke
i tilstrækkelig Grad den københavnske rige Borgerfrues myndige Væsen og
forklarer ikke rigtigt, at denne Magdelone henrives af Maskaradelyster.
Mon Magdelone er mere end fyrretyve Aar? Skulde hun ikke være lidt
elegantere end den Matrone, hvis Karikatur Fru Hilmer tegner i faste
Linier. Lineamenterne, som det hedder i Den forvandlede Brudgom, er
efter de rette Regler.

Derimod er der Fornyelse ogsaa her i Fru Sindings Pernille, selv om man
ser det bedre i Pernilles korte Frøkenstand end i Maskarade. Fru
Sinding har fjærnet det Kammersisken-agtige fra Pernille, der tidligere
i Lighed med Phisters Henrik opfattedes som galant Soubrette: thi Fru
Phister rettede baade uvilkaarligt og tvungent sit Spil efter sin
geniale Ægtemands Stil. Men Fru Sinding gaar bort fra det Balletagtige.
Ligesom hun i Pernilles korte Frøkenstand lystigt og dristigt
spankulerer omkring paa lidt indadvendte Fødder, saaledes som en kaad
Tøs bærer sig ad, saaledes vrider hun i det Hele Skikkelsen bort fra
den vedtagne Holdnings Former. Hendes Pernille danser ikke gratiøst —
hun gaar som en fattig Tjenestepige; hun viser sig muntert-forslagen,
ikke koldt-listig. Mere Varme, stærkere Natur præger Fru Sindings Spil
i Modsætning til Fru Phisters.Og til denne naturligere Pernille svarer
Fru Nansens Leonora. Med Rette berømmedes Fru Hennings i denne Rolle,
fordi hun stod saa sirlig og fin og med en lille komisk Værdighed i sin
uskyldige Revolution. Fru Hennings Glansreplik var denne:

Ak Monsieur! Den udi vort Køn af Naturen indpræntede Blyfærdighed
holder mig fra at udøse min Hjærtens Mening. Men —

Fru Hennings holdt Stykket igennem den nydeligste Skønjomfru-Mine.
Derimod Fru Nansen forsøger ingen Sætten-Mine-op. Leonoras Ansigt er
roligt, kun hendes Øjne taler. Leonora siger de lidet erotiske eller
ungdommelige Ord jævnt og naturligt — men hun betragter Leander med
Øjne, der lyser af ung Kærlighed, ligesom hun ser stolt og stærkt paa
Jeronimus, da han kalder hende for en Skøge. Leonora blev mere Kvinde i
denne Fremstilling. Og Fru Nansen lagde en ung Forelskelses
Hjærtebanken i Slutningsordene af denne Replik:

Gid han ikke vilde møde, gid han vilde foragte mig! Gid han var en
Bedrager, at derved min Kærlighed kunde forvandles til Forbitrelse og
jeg kunde komme paa rette Vej igen! Men, Himmel, kommer der ikke én!
Mon det er ham? Jo, det er ham. —De simple Ord: jo, det er ham, blev et
yndefuldt Elskovsdigt.

Naar Maskarade opføres næste Gang, burde Teaterbestyrelsen gøre en
Kraftanstrængelse og give os et nyt Intermezzo. Thi den Maskerade, der
nu præsenteres, er med Rette af alle bleven fordømt. Den er lidet
heldig. Professor Vilhelm Møller har gjort opmærksom paa, at man dér
end ikke skaaner os for »Variétéernes uhyggeligste, heldigvis sjældne
Gæst: Damekomikeren«. Man burde dog forsøge at tænke sig, hvorledes en
Maskerade paa Holbergs Tid saa’ ud. Hvad var den? Et offenligt Bal,
hvor man dansede maskeret, og hvor det turde være et stort Spørgsmaal,
om Deltagerne i synderlig Grad var udklædte. Og her optræder paa det
kgl. Teater to Børn, der danser! Børn paa en Maskerade efter Kl. tolv
sammen med Byens Kisselinker og andre Piger, der lever af deres Midler.
Hvilket slet Eksempel giver det kgl. Teater ikke her!

Lad Maskarade opføres for sidste Gang i denne Form, og lad Komedien
snarest muligt opstaa forynget ɔ: stilfuldere og alvorligere!

*

Jacob v. Tyboe.

I.

3dje April 1889.

Man lytter med dyb Ærbødighed til et Skuespil, der snart tæller sine
tohundred Aar og hvori talrige Ord og Vendinger klinger ordsprogligt
slaaende og dog ungdomsfriske En imøde. Man beundrer Holbergs Geni, og
man ærgrer sig en Smule over det Hastværk, hvormed han arbejdede og i
en Haandevending bortødslede sin Skat af fantastisk Lune og dramatisk
Iagttagelsesævne. Der krævedes naturligvis mindre Teknik den Gang til
et Skuespil, end nuomstunder, hvor hver lille Ting skal passes ind i
det Hele og ingen Leonard længere kan komme belejligt, naar han intet
Ærinde har. Holberg kunde tage sig det mageligt, fordi Tidsalderens
Æstetik gav ham stor Vidde; dog i Sammenligning med det syttende
Aarhundredes engelske og franske Forfattere kan det vel ikke nægtes, at
han altfor hyppigt benytterden usammenhængende Farces Slobrok og
Tøfler. Han tog mindre Molière til Forbillede end den italienske
Komedies Maskestykker, beregnede delvis paa Skuespillernes
Improvisationer.

Her i Jacob v. Tyboe overlader saaledes paa to Steder Holberg til
Skuespillerne, hvorledes de vil forme Replikerne. I fjerde Akt, hvor
Tyboe afleverer sin Serenade, læser man følgende: »Pernille stikker
Hovedet op og kiger ned paa dem, beder, at det Stykke maa spilles nok
engang.« Og siden paa samme Maade: »Jens banker paa; Pernille kiger ud
af Loftvinduet og siger, at de straks skal faa Avdiens, men slaar siden
en Spand Vand over dem.« Hvor det gjaldt de gamle Løjer, gad Holberg
ikke være over at skrive Ordene ned. Dog større Vægt maa tillægges den
Ligegyldighed for Sammenhæng i Handling og for Ensartethed i
Karaktererne, der undertiden gør et Stykke som Jacob v. Tyboe næsten
meningsløst. Vi ser de to latterlige Friere, Storpraleren og Pedanten,
begge vel modtagne af Fru Leonora, der gærne vil give sin Datters Haand
til den, der behager hende bedst. Hvorfor behøver da Stygotius at sende
Pernille en Pung med Penge for at faa Avdiens? Ja hvorfor? Fordi
Stykket er lavet over en gammel latinsk Komedie, hvor der mindre tales
om Giftermaal end om, hvem der kan betale en smuk Pige saa dyrt, som en
hæslig Koblerske forlanger. Kun hvis man indsætter de gamle Værdier
iStykket, vil man ret forstaa Kampen mellem de tre Friere.

Dog, vi har vænnet os til alle de Friheder, Holberg tog sig, og vi
horer kun de guddommelige Repliker, hvis straalende Farve bringer En
til at glemme den skødesløse Tegning. Men vi forlanger, at de skal
siges med kunstnerisk Forstaaelse, og at Billedet skal fattes i en
Ramme, der er Mesteren værdig.

Desværre skortede det baade paa den ægte Komik i Udførelsen og — hvad
der gælder mindre — paa omhyggelig Iscenesættelse.

Af de Spillende skal dog én nævnes med Lov og Tak. Hr. Olaf Poulsens
Jesper Oldfux lyste som en Gasfakkel mellem Tællelys. Sæsonen har ikke
været denne Kunstner særdeles gunstig; Hestehandleren i Dristigt vovet
tog ikke hans rige Ævner i Beslag; Broder Rus var kun et Virtuosnumer,
hvor Sangen om den hellige Deborah udførtes med rentud blændende Kunst,
og Henrik i Det lykkelige Skibbrud stod ufri og ufrisk overfor Hr.
Mantzius’ Rosiflengius. Dog her tager Hr. Poulsen Revanche og spiller
alle de andre sønder og sammen. Saaledes som Hr. Poulsen opfatter
Oldfux, har han delvis Traditionen for sig. F. Eks. i den første
Monolog, som det sikkert i umindelige Tider har været Skik at adressere
direkte til Publikum som en Art Prolog. Man kan hos Rahbek finde et
sindrigt Forslag til enhel anden Spillemaade, efter hvilken den skulde
siges som en munter Snakken med sig selv. Rahbek fordrede i 1789 — for
hundrede Aar siden — at Snyltegæsten skulde gives i en elegantere Form,
end man dengang plejede: han tænkte sig ham beleven, velopdragen,
elskværdig, da han ellers ikke kunde være nogen Ven af den udmærkede
Leonard. Rahbek vilde lægge Vægt paa, at Oldfux kun opholdt sig hos
Tyboe og Stygotius, fordi han vilde udspionere deres Anslag og meddele
dem til Leonard, medens de for Oldfux tiltrækkende Smauser kun skulde
afgive et Bimotiv.

Hos Olaf Poulsens umiddelbare Forgænger, Phister, fandtes der en
Bestræbelse i denne Retning, forsaavidt som hans Oldfux førte sig
ganske elegant, maaske en Smule med Scapins Væsen. Men Phister saa’ i
Oldfux dog mest Pudsenmageren, den intrigante Skalk, og brød sig mere
om Maskefiguren end om Mennesket. Til Grund for denne Opfattelse kunde
anføres, at Oldfux (skønt Navnet er hentet fra Engelsk) utvivlsomt
laaner Træk af den italienske, graadige og snilde Pjerrot.

Hr. Olaf Poulsen forvandler sig som Oldfux til en halvgammel, fedtet og
durkdreven, fordrukken og lastefuld, halvvejs godmodig og altid
overlegen Dagdriver. Man ser Dovenskaben i hans Gang og hører Fylderiet
i hans Stemme. Hans Oldfux er en Sjofelist, saadan som en DanielHejre
maatte blive for henved tohundrede Aar siden. Muligvis denne Oldfux er
falden efter Godtfolk og nod en god Opdragelse, endog naaede til
Baccalaureus, nu driver han om og slaar Plader, og Moralen er ganske
fløjten, selv om der resterer nogen Elskværdighed.

Om nu end denne Opfattelse kunde angribes, saa betyder det saare lidet:
hvad det kommer an paa, er dog alene, at Skuespilleren besidder og
begrunder en selvstændig Opfattelse af en klassisk Hovedrolle og derved
aander nyt Liv i det døde Bogstav. Hr. Olaf Poulsen gennemfører sin
Betragtningsmaade af Oldfux paa ethvert Punkt og i enhver Replik og med
en komisk Fantasi, der især i anden Akt viser sig i et mesterligt
Minespil. Tale og Ansigt blev lige lattervækkende. Oldfux har en egen
Manér, hvormed han kniber det ene Øje til — undertiden genkaldte Hr.
Poulsen en Smule den tyske Skuespiller Engels’ lune og stille Grimasse
— og for denne satiriske Mine staar faa Dødeliges Latterlyst. For denne
ene Præstations Skyld bør man se Stykket, som man burde se Dronning
Margareta for Hr. Zangenbergs Skyld. Det synes næsten, som det kgl.
Teater kun sætter Pris paa, at en eneste af de Spillende i ethvert
gammelt Stykke præsterer noget Udmærket eller rettere det Udsøgte, uden
hvilket Skuespilkunst er en temmelig kedelig Ting.Naar Jacob v. Tyboe
forøvrigt stolprer mat afsted, ligger Fejlen i den ganske urimelige
Besættelse af Rollerne. Hr. Schram fylder 70 Aar til September, og hvem
kan gaa i Rette med denne udmærkede Kunstner, om han, saa nær Støvets
Aar, ikke besidder Vivacitet nok til de Jacob v. Tyboeske Rodomontader;
Hr. Schrams Fag er da ovenikøbet Operaen, og hans Stemme blev aldrig
øvet med Holbergske Repliker til Formaal. Hr. Schram gik stiv og strunk
omkring og vovede sig ikke til nogen Lystighed, undtagen hvor Jacob
skal sætte sig i frygtelig Positur. Maaske naar nogen havde sagt den
gamle Kunstner, hvilken Dumrian og Bondeknold, hvilken Pralhans og
Kujon — massiv, enorm og karnevalslystig — det gjaldt at stille paa
Benene, maaske kunde han da slaaet sig løs, men en forsigtigere
Styrelse havde givet en anden denne vanskelige Rolle.

Manden til den her i København er Hr. Sophus Neumann, som det kgl.
Teaters vise Bestyrelse har ment at kunne undvære. Man maatte da prøve
Hr. Lindstrøm eller Hr. Mantzius, der begge besad Mulighed for
Storpralerens Karakter. Men Teaterbestyrelsen har istedet — maaske for
at drille Hr. Mantzius — givet ham Stygotius i samme Sæson, i hvilken
han har udført Rosiflengius, og hvilken ung Kunstner skulde vel magte
disse to ensartede Roller med et Par Maaneders Mellemrum og bringe
Afvekslingtilveje? Hr. Mantzius spillede korrekt, men interesserer ikke
særdeles. Hr. Lindstrøm som Per agerede med en Suffisance, der ikke
bødede paa en livløs og tom Fremstilling.

Hvad saa mere! Hr. Foss som Christoff: Dr. Ryge spillede i sin Tid
Rollen og Hr. Foss er ingen Ryge og af Herkomst Operasanger, skønt det
kgl. Teaters lidet opfindsomme Bestyrelse ikke kan tænke sig noget
Stykke, gammelt eller nyt, uden hans Tilstedeværelse paa Plakaten. Nu
spiller han ogsaa Viggo Molkte i Dronning Margareta ligesom den
fremmede Mand i Fruen fra Havet — hvilket Talentets Omfang! Ikke siden
Roscius’ Dage er sligt set. Hvis det skulde være et Væddemaal, saa
giver vi paa denne Side af Rampen fortabt. Og hvis man paa den anden
Side vil Hr. Foss vel, saa gør man stor Synd imod ham ved ukritisk at
anvende ham som Faktotum.

Fru Hilmer passer ikke til Pernille, hverken i Stemme eller Udseende,
og hellere burde man forsøge Fru Emma Nielsen i den Art Roller end
opslide hendes Talent i Ingénuer, der ligger hendes Naturel saare
fjærnt. Blandt de øvrige Spillende greb Hr. Kolling sig an i den
traditionelle Stil og peb saare paalideligt som Jens, og Fru Phister
sagde Leonoras faa Repliker med Avtoritet. Men da ingen har stemt de
Spillendesammen, virker heller ikke en enkelt rigtigt udtalt Replik.

Efter al Sandsynlighed har ingen af Teatrets udmærkede Instruktører
overværet Prøverne, i hvert Fald har de ikke faaet Tid til at sysle med
Iscenesættelsen. Ellers var det nemlig umuligt, at Stykket kunde gaa
over Scenen som nu. Nu spilles dets fire Akter i samme bekendte
Gadedekoration, hvori man næsten lader alle Holbergske Stykker foregaa,
og hvad man lader hænde paa denne aabne Gade, trodser enhver Fantasi.
Naar for Eksempel i fjerde Akt Christoff og Jens giver sig til at
drikke, sætter de sig paa det bare Gulv, det vil altsaa sige midt paa
Gaden med en Brændevinsflaske imellem sig. Og naar Lucilia udskælder
Pernille og efter Holbergs Forskrift kaster hende Papiret med Versene i
Ansigtet, sker det saaledes, at Frøkenen aabner et Vindu i Husets
første Sal og derfra taler ned til Kammerpigen paa Gaden. Hvor
naturligt! Men se saa hen til, hvorledes Anstændigheden værnes paa det
kgl. Teater og glem slige Bagateller: hvor Pernille og Lucilia slaar
Vand over Tyboe og Stygotius, der ser man Pernille tage et Vandfad, i
hvilket Lucilia fra en Kande hælder rent og klart Vand, og dette
Vandfad tømmes blufærdigt over de uheldige Frieres Hoveder. Hvormegen
Dyd gemmes ikke i denne Kande, som bevarer Tanken fra alt Smudsigt!
Held den Stad, hvis Hovedscene ledes med en saadanIndsigt, Smag, Kraft
og Færdighed! Denne Vandkande frelste i alle gode Menneskers Øjne
Opførelsen af Jacob v. Tyboe.

*

II.

1ste September 1890.

Det kgl. Teater aabnede sin Sæson med Jacob v. Tyboe, hvori der
udfoldes en ikke ringe Kunst.

Hr. Olaf Poulsens Snyltegæst er nævnt med Hæder. Den forsoldede og
forkomne Fyr staar levende for En, og Skuespillerens komiske Fantasi
viser sig i en Række lystige Indfald, som det skematiske Stykke
ingenlunde kan undvære. Figuren er utvivlsomt mere moderne end Phisters
Oldfux var, om hvilken aldrig et Ord som Sjofelist var kommen En paa
Læben. Phister gav Skalken, den smidige og overlegne Intrigant, der
slog Plader næsten alene for sin Fornøjelses Skyld, medens Poulsens
lidt fordrukne Jesper fægter møjsomt for Livet, og der spores ligesom
en Smule Bitterhed, et Strøg af Selvlede i hans krybende Løjer med
Soldaten. Ved den lysere Farve, som Phisters Skikkelse besad, kan det
hænde, at den svarede bedre til Holbergs fra antike Komedier hentede
Snyltegæst; dog kan en saadan Paastand næppehævdes med Sikkerhed, da
Holberg øjensynligt har skrevet sit Stykke paa en ganske skødesløs
Maade.

Tydeligst viser vel Digterens Ligegyldighed sig i selve den
storpralende Soldats Figur, der synes En langt fra den Virkelighed,
hvori Holberg vilde hensætte den. Hvorledes gaar det til, at en
Bondekarl, der aldrig har været udenfor Landet, optræder som halvtysk
Officer i København; hvad er det vel for en Uniform, han bærer, og over
hvem satiriserer hans Naragtighed? Traditionen lyder paa, at
Officererne fandt sig fornærmede af Stykkets Spot over deres
Martialskhed, men i saa Fald maa Spillet have hjulpet paa den digtede
eller rettere efterdigtede Skikkelse, thi Jacob v. Tyboe er jo
ingenlunde Holbergs egen Opfindelse. Rimeligvis har Skuespillerne taget
hin Tids Militærpersoner til Forbillede i Tale, Gang, Kurmageri,
Praleri, omtrent som den tyske Skuespiller Engels, naar han leverer
farverige Karakteristiker af prøjsiske Løjtnanter i Farcer, hvor
Teksten yder ham saare liden Understøttelse. Skulde da Jacob v. Tyboe
nutildags spilles i Overensstemmelse med Hr. Poulsens Oldfux, saa
maatte Spøgen moderniseres saa meget, at den føltes som rammende
Satire. Dog vilde en saadan Fornyelse være saare vanskelig, maaske
umulig, da Teksten kun yder en Hob undertiden morsomme, undertiden
altfor barnlige Løjer.Disse behandles af Hr. Schram med megen Virkning.
Man gensaa ham med Fornøjelse i denne Rolle, som han fik ti à tyve Aar
for sent, og hvori han overtræffer begge sine umiddelbare Forgængere,
Adolf Rosenkilde og Kr. Mantzius. Han spiller livligere, mere forvovent
nu end for to Aar siden, og Rollen er tung at føre igennem. Naar han og
Hr. Poulsen staar sammen paa Scenen, vokser og straaler de to Typer for
Ens Blik, de udødelige Karikaturer, Storpraleren og Snobben. Af de
øvrige Spillende holdes ingen Person i saa stor Stil; kun bør Hr.
Kolling nævnes for den Troskab, hvormed han bevarer den traditionelle
latinske Tjener. Den gamle Skuespillers Færd er her ligesaa frisk og
sikker som nogetsteds og nogensinde.

*

III.

3dje Oktober 1891.

For sørgeligt tomt Hus gik Jacob v. Tyboe over Brædderne. Man maa
sandelig beundre, at Skuespillerne holder Humøret oppe, naar Teatret
saaledes synes forladt af Guder og Mennesker. Til Ære for dets
Kunstnere tjener den Iver, hvormed Folk som Olaf Poulsen og Schram selv
en saa trist Aften giver sig hen i Rollen.Desuden, Jacob von Tyboe er
kun et halvt morsomt Stykke. Lystigheden kulminerer allerede i anden
Akt. Naar man har set den store Scene mellem Storpraleren og
Snyltegæsten — en Scene, der har moret alle Folkeslag Aarhundreder
igennem paa alle Sprog fra Indien til Danmark — saa føles Resten
langsommelig. Der krævedes i hvert Fald et raskere og livfuldere Spil
end det kgl. Teater i adskillige Roller evner.

Alligevel er der som bekendt meget Udmærket at se i Jacob v. Tyboe.
Forrest staar selvfølgeligt Hr. Olaf Poulsens geniale Oldfux. Rollen er
vel i og for sig komisk, men den vokser under Poulsens Hænder til det
Sublime. Og dog er ikke den Vittighed, hvormed Poulsen forstaar og
betoner Replikerne, det Bedste i hans Fremstilling. Nej, hans Ævne til
at give Mennesket i Oldfux, til at vise os en veritabel Snyltegæst, en
sveden og halvsjofel Dagtyv, hvis Kløgt løskøber hans Lumpenhed — Ævnen
til at levendegøre den klassiske Type er det, som gør Poulsen til en
fremragende Kunstner. En eneste Indvending kan der rettes mod Spillet:
denne Oldfux giver lidt for tydeligt Besked til Publikum om, at han har
Tyboe til Bedste. Vi læser tilstrækkeligt Mandens Skalkagtighed ud af
den fordægtige Mine, hvormed han med det ene sammenknebne Øje betragter
Tyboe — vi behøver ikke det satiriske Smil, hvormed han kigger ud til
Publikum, idet han vendersig bort fra Soldaten. Dog om den Art Smaating
kan disputeres; finere var det vel, om Poulsen et Par Gange undlod
dette Træk.

Ved hans Side staar Hr. Schram mægtig og bred som Soldaten. Man
forbavses over den alderstegne Kunstners Kraft og Friskhed. Der er
udmærkede Ting i Spillet: man vil ikke glemme den Maade, hvorpaa Tyboe
gør sig vred. Blandt de ældre Kunstnere maa fremdeles Hr. Kolling
nævnes for den Dygtighed, hvormed han spiller sin pudsige Jens.

Af Teatrets yngre Kræfter medvirker adskillige. Hr. Mantzius har ret
god Skik paa den nærsynede Stygotius, hvis Latin ikke er nær saa
morsomt, som Holberg troede. Der er megen Stil over Hr. Mantzius’ klare
og diskrete Diktion. Endvidere er Fru Emma Nielsen aldeles fortræffelig
som Lucilia: man vil næppe tænke sig, at den ganske blege Holbergske
Figur kan blive saa troværdig en ung Pige. Underligt er det derimod, at
Hr. Poul Nielsen ikke lægger nogen Karakter i Pers Rolle, som han har
arvet efter Hr. Lindstrøm. Lidt paa Trods maskerer Hr. Nielsen sig ikke
i en saadan Rolle, og dog vil daarligt hans moderne Udseende kunne
forliges med den Holbergske Gaardskarl.

*

Henrik og Pernille.

I.

1ste September 1885.

Det kgl. Teater aabnede sin Sæson efter tre Maaneders forhaabentlig vel
anvendte Ferie ikke med nogen af de mange glimrende Nyheder, hvormed
Teatret lidt uforsigtigt har lokket Logekøberne i August Maaned, men
beskedent og klassisk med Henrik og Pernille. Der var som tænkeligt
ikke godt Hus; de stakkels Abonnenter stirrede melankolsk ned paa
Gulvets aabne Rum, hvor Provinsialister og Fremmede kun havde besat
nogle Rækker.

Hvorfor mon man just har valgt Henrik og Pernille? Man havde paatænkt
at spille Erasmus Montanus med delvis ny Rollebesætning. Det er ikke
ret forstaaelige at dette ikke overmenneskelige Foretagende er strandet
paa en enkelt, ganske ung Skuespillers Fraværelse. Hvis dette skulde
være Tilfældet, saa taler denne Omstændighed klarereend mange Ord. Det
kgl. Teater er da nu saa reduceret, er i den Grad mangelfuldt betjent,
at en Forestilling, til hvilken man kunde forberede sig i Maanedsvis,
er afhængig af, om en Begynder kan optræde i en Birolle eller er
forhindret. Men rimeligvis taler Rygtet efter dets Sædvane usandt; thi
det kgl. Teater opgav kun én sygemeldt Kunstner, og det var ikke den
unge Poul Nielsen.

Hvorom alting er, saa aabnede man da med Henrik og Pernille. Som
Stykket gaar over Scenen, er Fremstillingen ikke Digteren værdig.
Udførelsen lider under væsentlige Mangler, en daarlig Iscenesættelse og
en Rollebesætning, der kun delvis slaar til.

Personerne vanker vildsomme om paa Scenen. Ingen Dødelig kan begribe,
hvorfra de kommer og hvorhen de gaar. Undertiden løber de paa hinanden
i Dørene. Det Hele er lavet paa Maa og Faa uden Skygge af Plan.

En kyndig Instruktør vilde med Lethed træffe en anden Ordning og han
vilde stemme Spillet sammen efter Plan og Midtpunkt. Nu gaar hver af de
Agerende paa egen Haand.

Tag for Eksempel Arv! Hr. Kolling følger de bedste Traditioner i
Repliker og Gestus, men hvad Alder har hans Arv? Vel halvtreds. Stykket
forlanger, at Arv og Henrik skal være lige gamle, og nu besidder Hr.
Poulsens Henrik den Femogtyveaariges Væverhed. Harmonien er borte.Og
selve Rollens Karakter. Henrik morer sig tydeligt nok med den Figur,
han agerer; han er en Fiffikus, en lun Broder. Og Arv da? Naar han
forklædt som Skytte fortæller de kosteligste Historier, for Eksempel om
den dode Støver Fairfax, saa spiller Hr. Kolling — Himlen forlade ham
hans Synd — som om Arv, den snilde Bonde, troede derpaa. Skuespilleren
lader os ikke forstaa, at det er det bare Opspind ligesom Henriks Brev
fra hans Papa. Paa den Maade bliver der ingen Mening i Scenen.

Eller man betragte Hr. Axel Madsen! Leander træder ind fuld af
Forbavselse over at Folkene i hans Hus har talt til ham om en anden
Herre og ikke villet anerkende ham som rette Husbond. Har han Grund til
Vrede og Sorg? Nej, ingenlunde. Han ser godt, at der maa ligge en eller
anden snurrig Misforstaaelse til Grund. Alligevel rynker Hr. Madsen
sine Bryn i harmfuld Bestyrtelse — og Følgen er, at han intet andet
Udtryk besidder for Leanders Smærte, da denne opdager Leonoras
Utroskab. Sligt kunde rettes ved et Ord. Alligevel hører dette Stykkes
Elsker til de bedste Præstationer af denne Skuespiller, hvis Begavelse
undertiden mere genkalder den Stok, der støtter den højstammede Rose,
end selve den blomstrende Plante.

Saadanne Eksempler kunde fordobles mangefold. Udførelsen har dog sit
saareste Sted i FruHilmers Pernille, der fattes Soubrettens Ynde og
Ungdomsglæde. Det er ikke hensynsfuldt mod Fru Hilmer, naar Teatret
paatvinger hende Pernillerne, hvor meget man end maa paaskønne, at hun
saa modigt overtager dem under Personalets Fattigdom paa passende
Kræfter.

Fru Hennings’ Leonora er et Mønster paa skær og lødig Diktion.

Hr. Olaf Poulsens bedste Henrikrolle findes ikke her i Stykket.
Selvfølgeligt rummer den dygtige Ting, baade Vid og Kraft. Men Latteren
klinger undertiden uægte og Lystigheden støjer somme Sider mere end den
smitter. Alligevel, hvis blot alle var saadan!

*

II.

16de Oktober 1897.

Næppe alene for Debutanten, Hr. Knudsens Skyld, satte det kgl. Teater
Henrik og Pernille paa Plakaten. Det klæder jo ikke ilde, at Holbergs
Scene — som Teatret ved festlige Lejligheder kalder sig — undertiden
fungerer som Scene for Holberg. I Aar foreligger intet Holbergsk
Skuespil i ny Indstudering; heller ikkehører man Tale om, at noget
forberedes. Snart er de ti Aar efter Teaterloven udrundne, og saa vil
for Eksempel Jeppe paa Bjærget ikke mere henhøre under det kgl. Teaters
taabelige Eneret. Men maaské faar man inden denne Tid Hr. Olaf Poulsen
bevæget til at spille Jeppe. Han erklærede i sin Tid ikke at ville
overtage Rollen, saalænge Phister levede — ganske som Phister havde
nægtet at spille Jeppe, medens Lindgreen levede. Hvad mon det er for en
underlig Tradition, efter hvilken denne ene Holbergske Rolle ikke kan
udføres af Teatrets første Komiker, forinden Forgængeren er vel død og
begraven?

I hvert Fald nu er da Phister død og forhindrer ikke den levende Hr.
Poulsen i at forrette sit Embede, som blandt andet er at spille Jeppe.
Dog underligt nok fristes Hr. Poulsen ikke af de Holbergske
Karaktérroller.

Han bliver ved Henrik, og der findes altid udmærkede Steder i hans
Henrik’er. Ogsaa i denne Henrik fra Henrik og Pernille, skønt
Forklædningsscenerne ikke duer synderligt. Der generes han af en
Tradition, som han ikke kan afryste. Og han giver sig ikke hen; han
underretter bestandigt Publikum om, hvor pudsig han er, medens Henrik
ganske frit skulde fornøje sig uden nogensomhelst Bagtanke. Derfor
overgaar Fru Sinding ham i förste Akt, thi hendes Pernille er naturligt
lystig, køn og overgiven. Saa komisk-gratiøst som FruSinding danser om
med Pernille, fornyer hun Rollen som fordum tog sig trist og hæslig ud.
Hr. Poulsen mangler den Glans af Kaadhed, hvormed Fru Sinding
efterligner og ligner en fin Frøken og dog bliver en Kammerpige, medens
Hr. Poulsen møjsomt benytter nedarvede Sceneløjer.

Men saa i anden Akt tager Hr. Poulsen Revanche. Hvor Henrik kommer i
Lakajhumør og taler alvorlige Ord til sin Herre, hvem han tror sig
Rival af, dér klinger Ordene ægte. For Hr. Poulsen er jo en myndig,
sikker Mand, en skolet og haandfast Kunstner, og han kan sige en Replik
saa bredt, saa stort, at hvert Ord staar som et Lysbillede. Som sagt
han er fortræffelig, hvor han pludselig lader Henrik tale uden
Overdrivelse, uden Løjer, som en ydmyg og klog Lakaj taler til sin
venlige Herre.

Debutanten, Hr. Knudsen, spillede Arv, efter hvad han havde lært og
efter Traditionen, som en grinende Bondedreng med en mild, jysk Akcent
fra en ubestemmelig Egn. Udførelsen var tynd, men ganske net. Forresten
er vist den Tradition helt fejlagtig, efter hvilken Arv her i Stykket
fremstilles som dum og kejtet. Hvis han er en saadan grimasserende
Bonde, hvor kan han da spille sin Rolle som Skytte med saa lystige
Indfald og og saa kløgtig en Veltalenhed? Og hvordan kan Henrik være
jaloux paa ham overfor denfine Frøken, naar han sér ud som et
Fugleskræmsel? Hr. Knudsen skulde hellere givet os en hel ny Arv end
denne gamle, tomme Maskefigur.

Stykket gik iøvrigt saare ujævnt, snart med Stemning og snart med
indholdsløs Ageren.

*

Den pantsatte Bondedreng.

2den Oktober 1880.

Den pantsatte Bondedreng er i teknisk Henseende det direkte Modstykke
til Jeppe paa Bjærget. I det sidste udklædes Bonden som Baron, han
alene holder sig for en fornem Herre, antager efter Evne en saadans
Manerer og Meninger og tænker kun i enkelte Øjeblikke over sin
Forvandling, medens alle hans Omgivelser véd, at det er Æslet, der
stikker i Løveskindet. Den pantsatte Bondedreng lader sig derimod ikke
narre et Minut; han selv tager sig ikke for en Pfaltz-greve, med
hvilket Ord han iøvrigt ingen Mening kan forbinde, medens Stykkets
ovrige Personer — naar Leerbeutel undtages — anser ham for en Prins af
det hellige romerske Rige. Komiken beror dog i begge Stykker væsentligt
paa samme Modsætning, og man kunde fristes til at tro, at Holberg med
Pfaltzgreven har villet hævne den stakkels Jeppe og vise, hvor lidet
der hørertil for »at begegnes som en fornem Person«. For Drengen, som
intet har af Mennesket »uden Skabningen alene«, bøjer Byens fornemste
Personer, de gamle Raadsherrer, sig meget ydmygt, forudsat at han blot
bravt trakterer dem. Hvor dristig Holbergs Satire var, forstaar man
næppe ret nu til Dags. Man maa tænke sig noget saadant som at en
nymodens Forfatter lod en Bondedreng i en Farce udgives for en fremmed
Prins, der kom til København og modtog Opvartning af Formændene for
vore første Korporationer. Censuren vilde næppe lade et saadant Stykke
passere.

Holbergs Satire ramte den dumme Adelsjunker, der lod sig trække Europa
rundt af en Hofmester, saaledes som det dengang var Skik. Han havde
selv været Pædagog for adelige Børn, og de havde muligvis gjort ham
Livet saa surt, at han endnu længe efter følte Trang til at lette sit
Hjærte for den opsamlede Bitterhed. Imidlertid synes Holberg at have
tabt Modet midt i sit Stykke, ikke vovet at føre Spøgen til Ende.
Hvorledes gaar det ellers til, at han, som havde saa sikkert et Blik
for dramatisk Komposition, ganske taber Pernille af Sigte efter første
Akt? Hun vilde have taget sig fortrinligt ud som Pfaltz-grevinde,
sammen med Hofmesteren dækkende sin Mands Synder under Kærlighedens
Kaabe. Hvilke lystige Optrin vilde denne Forklædningikke have givet
Anledning til! Det er sikkert nødtvungent, at Holberg har givet Afkald
paa komiske Virkninger, hvortil hans Lune alt havde inspireret ham, men
han frygtede maaske, at Satiren ikke skulde glide ned, hvis Adelsskabet
bespottedes stærkere. Det er den samme Frygt, der har gjort Tegningen
af Bondedrengens Skikkelse noget usikker.

Denne optræder nemlig i første Akt tilsyneladende idiotisk. Man spørger
ham dér, fra hvilken By han er — han aner det ikke; hvor Byen omtrent
ligger — han forstaar ikke Spørgsmaalet; hvad Fogden hedder — det samme
som han selv; hvad hans eget Navn er — det kan han ikke komme i Hu.

Er dette den samme Person, der i tredje Akt, hvor Forvirring og Trusler
næsten kunde betage en Svaghovedet Mælet, ganske rolig svarer, da man
spørger ham, om han ikke er Pfaltzgreve: »Det maa du selv være, jeg er
Per Nielsens Søn i Vigen«. Altsaa nu kender han baade Byens Navn og sit
eget, som implicite paa Bondemanér ligger i hans Faders, og nu er han
desuden i de følgende Repliker i Stand til meget omstændeligt at
forklare baade i hvad Ærind han rejste til Byen og hvorledes det gik
til, at han kom i Kast med Leerbeutel.

Hans Idioti slaar saaledes pludselig om i enganske snu Enfoldighed.
Hvorledes kan nu denne Modsætning forsones?

Man kunde ventet at faa en Opløsning paa Gaaden i Hr. Olaf Poulsens
Spil. Her foreligger et Tilfælde, hvor det er yderst rimeligt, at
Skuespilleren træder hjælpende og fortolkende til, hvad enten man nu
vil antage, at Holberg har været skødesløs, eller man vil tro, at han
kun tilsyneladende har gjort sig skyldig i en Modsigelse. Desværre Hr.
Poulsens Fremstilling faldt i to tydeligt adskilte Dele: i de første
Akter var Drengens Forstand uvækkeligt sovende, medens den i tredje Akt
pludselig var vaagnet af sin Dvale. Den første Fase var den mest
lykkede. Skuespillerens Indtrædelse med den gabende Mund og det sløve
Blik gav straks Karakteren ligesaa tydelig som den hele øvrige
Fremstilling — og dette er ærligt talt kun en halv Ros. Hr. Poulsen har
øjensynligt levet for lidt med Bønder til, at han har afluret dem
saadanne Smaatræk og Taleformer, der er betegnende og mærkelige. Den
danske Rigsdag burde votere ham en offentlig Understøttelse for at han
kunde rejse omkring og studere Landbefolkningens Karakter og Manerer —
det vilde være en baade demokratisk og national Foranstaltning. Fordi
Poulsen mangler denne Uddannelse, har han ikke Evne til at bygge sin
Bondedreng op indenfra. Dens ydre Skal staar hastigt fiks og færdig og
er overmaade morsom at betragte, men Poulsengiver heller ikke meget
mere. Dog den fortrinlige Betoning, hvormed han udslynger sit: »Spørg
min Hofmester«, viser, hvorlangt hans Talent glimtvis rækker. Desværre
stod ikke de øvrige Replikers Behandling paa Højde med denne ene. Det
stumme Spil under Maaltidet var stærkt paavirket af Phisters Jeppe.
Beundringsværdigt, at et sat Publikum endnu kan le, naar Komikeren
tømmer hele Indholdet af det budte Fad ud paa sin Tallerken!

Hvis man altsaa som Poulsen holder Bondedrengen ganske idiotisk i de
første Akter, gaar Figuren i Stykker. Men er denne Idiotisering
nødvendig?

Der findes en Replik, som tyder paa, at den gængse Opfattelse ikke er
den rette. Da Leerbeutel spørger Drengen, hvad han har at forrette i
Byen, svarer han meget undvigende: »Ikke saa meget«, og vedbliver
derpaa med sine Spørgsmaal om, hvad Folk lever af i Hovedstaden. Han
fortæller i tredje Akt, at hans Ærind er at købe Tjære: det er da
tydeligt nok, at han paa ægte Bondevis er saa mistænksom, at han ingen
Oplysning vil give om sig selv, men kun udspørge de andre. Var det nu
ikke muligt at forstaa ogsaa hans første Svar som halvt fiffige, halvt
dumme? Han vil hverken sige sin Hjemstavns Navn eller sit eget, fordi
man har fortalt ham, at han er enfoldig, og at der i Byen er slette
Folk, der vil narre ham. Han er da ikke ganskeaandssløv, han forstaar
mere end han lader, og han er ikke saa dum, som han ser ud. Ved en
saadan Opfattelse frelses Sammenhængen. Der bliver Lejlighed nok til at
betone Drengens Dumhed i Stykkets Forløb, hvorimod det ikke kan nytte
fra Begyndelsen af at anlægge Karakteren saaledes, at den umuligt kan
gennemføres.

Udstyrelsen af Holbergs Stykke er tarvelig. Der forlanges i første Akt
som Dekoration en aaben Plads (Gammeltorv?), paa hvilken Raadhuset ses.
Bonden taler om den store Port paa dette: der fandtes paa Teatret
hverken Raadhus eller Port. Iscenesættelsen var ligeledes kun saa som
saa. I en af Stykkets morsomste Repliker udvikler Værten, at det er
umuligt for den unge Pfaltzgreve at drikke omkap med de gamle
Raadsherrer. I den Anledning præsenterer Teatret os tre Raadsherrer, af
hvilke de to er ganske unge Mennesker. Værre er imidlertid den
bestandige Mangel paa Sammenspil: hvor saaledes Pfaltzgreven fortæller
de Bedragne hele Sammenhængen med sin Forklædning staar disse og
passiarer ivrigt med hinanden, skønt det dog maatte være dem af yderste
Interesse at faa Hemmeligheden opklaret. De hører ikke efter, og han
fortæller sin Historie til Publikum, som kender den i Forvejen.

*

Det lykkelige Skibbrud.

28de Oktober 1888.

Ved ny Indstudering forstaar det kgl. Teater kun, at enkelte Roller
overdrages andre end de sidst Spillende og at Stykket iøvrigt jages
igennem paa et Par Prøver uden ny Indstudering eller Instruktion.

Dekorationerne i Det lykkelige Skibbrud tages saaledes fra forskellige
Holbergske Skuespil, Stuen fra Maskarade, Gaden fra Henrik og Pernille,
medens Retssalen synes bragt tilveje i en yderst pjaltet Forfatning ved
Sammenstilling af adskillige Mobilier. Gaden fremstilles saaledes, at
Jeronimus’ Hus ligger paa den ene Side og Rosiflengius’ ligeoverfor.
Omkring det sidste løber en Art ydre Svalegang, der undertiden virker
godt, undertiden standser Replikskiftet, hvorimod der til Jeronimus’
Hus kun fører en totrins Fritrappe. Jeronimus er en velhavende Borger,
Rosiflengius en stræbsom Versemager, og dog bor den sidsteherskabeligt
imod den første! Gider ingen ved det kgl. Teater tænke over sligt?

Fjerde Akt begynder paa det kgl. Teater i Jeronimus’ Stue. Efter et Par
Repliker indtræder Rosiflengius og giver sin Tjener Besked. Det er
højst usandsynligt, at han vilde tage Tjeneren med sig i sin
Svigerfaders Hjem og dér formane ham om Versesalget fra de forskellige
Skuffer. Imidlertid gaar dette nogenledes an, da Herre og Tjener kun
veksler faa Ord. Saa følger Historien med Matrosen. Rosiflengius røber
sig og kastes paa Døren. Philemon siger udtrykkeligt: Fort paa Døren,
og Pernille »spænder ham ud for Rumpen«. Vi befinder os altsaa dog i en
Stue, synes det, men et Øjeblik efter siger Jeronimus til de lykkeligt
Skibbrudne, til hele sin Familie: Kommer Børn og lader os gaa ind! Og
næppe er de ude af Scenen, forend Rosiflengius og Gotfred skal staa paa
Teatret. Holberg angiver ikke nogensomhelst Sceneforandring, og de to
kan ikke være i Jeronimus’ Stue. Hvorledes løses nu denne Knude!

Det kgl. Teater hugger den over ligesom Alexander den Store. Paa engang
simpelt og dog forbløffende. Man lader nemlig Tæppet gaa ned — midt i
Akten — ringer med Klokkespillet oppe i Kulisserne, changerer fra Stue
til Gade og lader atter Tæppet gaa op for de to Scener, der ender
Akten. Det vilde forbavse Holberg, om han kunde se sit Stykkes ene Akt
delt i toTableauer ligesom i de moderne Udstyrsstykker, som det kgl.
Teater opfører.

Ret mærkeligt synes det nu, at det kgl. Teater ikke formaar at changere
for aabent Tæppe fra Stue til Gade. En ikke uklædelig Hensyntagen til
Holberg vilde bevirke, at man ikke saaledes brød Enheden i hans Værk.
Hvis de her anvendte Dekorationer ikke kan ombyttes uden Besvær, saa
burde de erstattes med andre. Gider slet ingen ved det kgl. Teater
tænke over sligt?

Men dernæst: af hvad Grund indretter man en taabelig Iscenesættelse,
der fordrer Changement inde i Akten for et Par Slutningssceners Skyld.
Der forelaa andre Muligheder. Man kunde saaledes bruge delt Scene til
denne Akt, saa den større Halvdel af Teatret forestillede Jeronimus’
Forstue eller Bislag og den øvrige Del Gaden, maaske med Rosiflengius’
Hus i Baggrunden. Man saa’ da de forskellige Personer træde ind i
Jeronimus’ Hus udefra: Rosiflengius, der først talede med Tjeneren ude
paa Gaden, saa Matrosen og saa Philemon; Rosiflengius kastedes paa
Døren, man saa’ ham tumle hen ad Gaden til sin Bolig og lidt efter,
naar Jeronimus’ Familie gik ind i Husets andre Værelser, snige sig frem
med sin Tjener tor at udspionere Philemon.

Anden Iscenesættelse kan rimeligvis ogsaa tænkes, men sikkert er det
utilladeligt, hvad detkgl. Teater uden Pietet for Holberg flot sætter i
Scene.

Og den samme Hensynsløshed findes i Smaating. I anden Akt løber Henrik
ind paa Scenen, forpustet og forslaaet, da Philemons Uvenner har
forfulgt ham. Hr. O. Poulsen ser ud som en nyslaaet Toskilling i sit
Liberi. Henrik fortæller, at to Jean de Francer forfulgte ham, »men som
de løb efter Takten paa de store Stene for ikke at bestænke deres
sviklede Strømper, og jeg løb ud i Skarnet allevegne, hvor jeg fandt
Genvej, kunde de ikke naa mig«. Under Repliken betragter alle Tilskuere
Hr. Poulsens velskabte Ben og se! de er beklædte med de nydeligste
hvide sviklede Kærligheds-Strømper, saa ingen Laps kunde bære friskere.
Finder ikke Instruktøren — uvist hvem der satte Det lykkelige Skibbrud
i Scene — at en Smule mere Realisme vilde passe ved denne Lejlighed?

Som bekendt har Velanstændigheden et sikkert Hjem paa det kgl. Teater.
Vidste man det ikke iforvejen, lærte man det af Det lykkelige Skibbruds
Opførelse. De uartigste Repliker strøges, og de mindre utugtige sagdes
med kvart Stemme af Skuespillerne. Det gjorde et nydeligt og dannet
Indtryk at se Hr. Olaf Poulsen eller Hr. Poul Nielsen i den frygtelige
Situation, hvoriHolbergs Raahed bringer disse velagtede Borgere, vende
sig til Siden og hviske Uartigheden ind i Kulisserne, hvor man tør
haabe, at intet Medlem af Personalet opholdt sig i det kritiske
Øjeblik. Lyksaligt det Teater, hvis Chef saaledes vogter over baade
Kunstnernes og Tilskuernes Moral! Alligevel maa man beklage, at Holberg
fødtes inden Hr. Nellemanns Tid, da Digteren unægteligt Gang efter Gang
synder mod den af ham udarbejdede Presselov. Faar vi Dyden beskyttet
ved den her i Staden, vil ikke alene Utugten forsvinde som Nat for Dag,
men det kgl. Teaters Skuespillere behøver aldrig mer rødmende og flove
at hviske Holbergs Uartigheder frem, da Hr. Fallesen vilde ende i
Tugthuset, om han spillede Det lykkelige Skibbrud. Man tænke sig for
Eksempel, at Holberg i tredje Akt lader optræde En Skøge, der skal
giftes og af den Grund ikke vil standse sin »Næring« (Repliken er
strøget, skønt Rollen spilles af et Mandfolk). Allerede denne Figur, om
hvis Utugtighed der ikke kan tvistes, fælder Holberg.

Og hvad vilde det nytte ham, om han paaberaabte sig det gode Formaal!
Philemon, hans Repræsentant, siger i Begyndelsen af Stykket de smukke
Ord: »I véd, at jeg er forhadt af alle Folk, alene fordi jeg kalder
enhver Ting med sit rette Navn, fordi min Mund svarer til mit Hjærte,
fordi jeg ikke kan sige, at jeg ærer den, som jeghemmelig foragter«.
Det: at kalde enhver Ting med sit rette Navn, betegner en
Literaturbevægelse, som til ingen Tid var velset af Magthaverne, og mod
hvilken nu det kgl. Teaters Publikum, opdraget med Duftvaudeviller og
Operaer, værges som imod en ødelæggende Farsot. Repertoiret konstrueres
henimod det Barnlige og Fantastiske, og Smagen forlanger dette. Et
Bevis foreligger i de gentagne Opførelser af Scapins Skalkestykker og
Aprilsnarrene for udsolgt Hus. Det er to gamle udspillede Stykker, som
begge i ældre Tid opførtes for tomme Bænke. Og nu trækker de Folk til
Teatret, som maaske ingensinde før. Af hele Molières Produktion staar
saaledes fast paa det danske Nationalteaters Repertoire kun Scapin, der
i ingen Henseende kan maale sig med Tartufe, Fruentimmerskolen,
Menneskehaderen, Don Juan, Amfitryon og hvilke man iøvrigt vil nævne af
Molières berømte Skuespil. Allerede Molières Samtid ringeagtede Scapins
Skalkestykker, fordi det, blottet for poetisk Værd, var løst komponeret
over ikke helt originale, omend vittige Indfald. Og uden at fornærme
Aprilsnarrene tør man maaske sige, at det ikke er den menneskelige
Aands fineste Blomst. Dog Stykket egner sig for konfirmerede og
ukonfirmerede Børn, og det er Hovedsagen. Kun turde Tidspunktet nu være
kommet, hvor Teatret ophæver den ved den barnløse Heibergs Gnavenhed
trufne Bestemmelse om Børns Indladelse. Hvorfor skal Børnunder ti Aar
udespærres, naar dog Repertoiret — ved Operaer, Udstyrsstykker,
Balletter, Vaudeviller og Farcer — afgiver en saa fortrinlig
Underholdning for de Smaa? Det er jo Barbari. Nu stryges endogsaa de
uartige Ord af Holberg, og Pigeinstituterne kan da trygt sende deres
Elever i Teatret. En Scene, hvor intet nævnes med sit rette Navn, turde
stik imod Holbergs Ønske blive den danske Skueplads.

Forsaavidt bærer man sig rigtigt ad, naar man udvisker hans
Personlighed af Det lykkelige Skibbrud, idet man overgiver Rollen til
Hr. Jerndorff. Man kan iøvrigt mene, hvad man vil, om denne
Skuespillers Begavelse, enhver vil indrømme, at han ikke ævner at
fremstille Avtoritet, Mandsvilje, uforfærdet Styrke, hvilke Egenskaber
den alvorlige Satyricus bør besidde, jo mere Tilskuerne er vante til at
opfatte Philemon som den inkarnerede Holberg. Skuespilleren maa ved sin
blotte Optræden imponere, da han skal udgøre Stykkets Midtpunkt. Hr.
Jerndorff fører sig med en Art balletmæssig Anstand og en
Strømpeskaftsholdning, som især blev iøjnefaldende overfor Hr.
Mantzius’ fortrinlige Rosiflengiusskikkelse. Naar denne saa genialt
gjorde Rosiflengius skarp som en Ragekniv, burde Philemons Repliker
falde tunge som Kølleslag.

Uden Tvivl burde Rollen gives til Hr. Emil Poulsen, som iøvrigt ikke
magtede den, daStykket indviede det nye kgl. Teater for 14 Aar siden,
men som siden da vandt sin overordentlige Avtoritet over Publikum.
Hvorledes Philemon spilledes i ældre Tider, véd man selvfølgeligt lidet
om. Tre Uger før Holbergs Død opførtes Det lykkelige Skibbrud første
Gang. I forrige Aarhundrede spillede Rose og Preisler Philemon, men
efter Rahbeks Udtalelser (fra 1817) var ingen af dem betydende. Af
Rahbeks Holberg som Lystspildigter kan man slutte, at ingen endnu til
hans Tid var falden paa at give Philemon med Holbergs Maske.

Han vilde ellers nævnt dette. 1841 fik Holst Rollen, og 1862, kort før
sin Død, vandrede Michael Wiehe som den livagtige Holberg ind paa
Scenen. Enkelte vil mindes den store Værdighed, hvormed han
fremtraadte, særlig hans dybe og rolige Blik. I Retsscenen viste han
ved sit stumme Spil Philemons digteriske Interesse for de naragtige
Typer, der anklagede ham: hans Øjne fraveg dem ikke, han fotograferede
dem i sin Sjæl, og alt andet forsvandt for ham. Interessant nok priser
Rahbek Rose for »den naturlige Maade, hvorpaa han over alle sine
urimelige Anklagere entrerede med Jeronimus«. Hr. Jerndorff derimod
konverserer Leonora. Tre Spillemaader karakteriseres gennem dette Træk.

Overfor Philemon staar Rosiflengius som det onde Princip, og saa
forbitret spottede Holbergover Tychonius eller hvem det var, at han
gjorde sin Figur pukkelrygget. Rollens sidste Fremstiller var som
bekendt Adolf Rosenkilde, der snøvlede Replikerne frem uden nogen Glans
eller Magt. Friskere og mere komisk gaves Figuren sagtens af Lindgreen
og C. N. Rosenkilde; Rahbek antyder, at man brugte vilde Farceløjer for
at muntre Galleriet.

Hr. Mantzius har med Rette skærpet Angrebet; Holberg vilde saa tydeligt
Manden tillivs, hadede ham saa grundigt, at Skuespilleren kan forsvare
sin naturalistiske Spillemaade. I hans Hænder bliver Rosiflengius en
virkelig Pukkelrygget, hvis hæse og kvækkende Stemme,
forfængeligt-hovmodige Mine og spankende Gang genkalder Hofnarrene paa
det bekendte Maleri af Zamacoïs: Kongens Dværge. Og et virkeligt Fund
er det dernæst af Hr. Mantzius, at han har gjort Rosiflengius ung,
jævnaldrende med Philemon, medens en slet Tradition forvandlede ham til
en gammel Pedant. Føj hertil en fortrinlig Diktion, der markerer hver
Betoning, og en intelligent Opfattelse af Replikerne, saa bliver Hr.
Mantzius’ Præstation ikke alene en Triumf for Skuespilleren og dette
Stykkes ypperste, men den gyder frisk Blod i vor klassiske Spillemaade.
Hr. Mantzius viste, at en ung Kraft kan hæve en Rolle ved en stærk
personlig Indgriben i det hele Stykkes Maskineri, thi hans Rosiflengius
fordrer en langt alvorligere og mørkere Tone overadskillige af dette
Skuespils Optrin. Ulykkeligvis fulgte de andre Spillende ikke med.

Ikke for Eksempel Hr. Olaf Poulsen, der rigtignok stilles uheldigt med
Hr. Jerndorff til Herre. Man kan sagtens tilgive Hr. Poulsen de hvide
Strømper, især da en Teateranmelder i Minerva 1785 allerede klagede
over, at Hr. Ibsen bar saadanne; men hans Henrik er desværre uden
Personlighed. Det er dog let at se, at denne Tjener skal repræsentere
Snusfornuften overfor Philemons ideelle Syn. Henrik har den brillante
Replik: »Hvad nytter det mig, om Sandhed triumferer, naar man har
slaget Arme og Ben i Stykker paa mig ... Om Sandheden triumferede
tusind Gange siden og hele Verden talede om mig som en Martyr, saa var
jeg dog og blev en lemlæstet ... Hvad nytter det Herren, at han bliver
roset for sine Skrifter, naar han er død og intet føler dertil.«

Maaske da denne Henrik burde være en noget ældre Fyr; utvivlsomt bør
han have andet Ansigt og andre Manerer end for Eksempel Henrik i Henrik
og Pernille, hvor Tjeneren er en lapset Lakaj hos en rig Herremand,
medens denne Henrik fungerer som ræsonnerende og snusfornuftigt
Faktotum hos en hadet Skribent. Det er ikke Kritikerens Sag at angive,
hvorledes Figuren burde se ud; Hr. Poulsen, der ellers er en Mester i
at opfinde og kostumere sine Figurer, har intet ejendommeligtBillede
udkastet af denne Henrik. Han trak blot i de almindelige Henrikklæder.

Bortset fra denne Indvending skal det villigt indrømmes, at Hr. Poulsen
bevarer den Holbergske Tradition med usvækket Kraft. Han hugger de
Holbergske Sabelhug som en udlært Fægtemester; Fleuretten bruger Hr.
Mantzius nok saa godt. Hr. Poulsens udmærkede Humør betager Tilskuerne,
hans hollandske Matros, der ligner en af Buschs Fliegende
Blättertegninger, kildrer Folk med voldsomme skrattende Strubelyd.
Phisters Hollandsk var ægte, men næppe pudsigere. Dog netop fordi Hr.
Poulsen raader over en saa sjælden komisk Evne, tor man stille de
største Fordringer til hans brede Talent. Og som sagt hans
Trompetfanfare stemte hverken med Hr. Jerndorffs smægtende Hyrdefløjte
(Holberg selv spillede Violin) eller Hr. Mantzius’ snerrende Obo.

Heller ikke den fjerde Mand i denne Kvartet, nemlig Magister
Rosiflengius Tjener Gotfred, kom ganske til sin Ret. Hr. Poul Nielsen
var uklar i Opfattelsen, maaske fordi denne unge Skuespiller i det hele
let forknyttes ved Førsteopførelser eller ogsaa fordi han trænger til
flere Prøver, end det kgl. Teater under Holberg. I Under Snefog er hans
Svostrup nu langt snurrigere, langt grundigere forkølet end ved
Stykkets Fremkomst, og Rollen er intetsigende, medens Gotfred forlanger
selvstændig Komposition. Hr. Nielsen véd ikkebestemt, hvorledes denne
fedtede Slyngel af en Tjener skal se ud: han kender ikke Gotfred helt
igennem fra hans Skolegang til hans nuværende Pedelstilling. Hvis Hr.
Nielsen vil klage over de faa Anvisninger, Holberg gav, saa kan der kun
svares, at Æren stiger med Vanskeligheden. Det gælder at hitte paa
noget, der lyser, noget, der erindres — en levende Figur, et
ejendommeligt Menneske. Hr. Nielsen vovede ikke synderligt og vandt
derfor intet, men det falder urimeligt, fordi han besidder et vakkert
omend vagt Talent og megen kunstnerisk Dannelse.

Jeronimus og hans Kone bør repræsentere Spidsborgerne, der hader
Philemon og elsker Rosiflengius. Af Fremstillerne forlanger vi levende
Mennesker, hvis Karakterer springer i Øjnene. Rollerne er galt besatte:
Hr. Kolling giver Jeronimus, hvem Pernille kalder en Mand saa haard som
Flintesten, som et skikkeligt Mæhæ, og Fru Phister mangler nu ganske
Person til Magdelone, der bør være langt yngre end Jeronimus — hun er
Børnenes Stedmoder og gør efter Pernilles Udsagn sin Mand til Hanrej.
Det Hjem, de to fremstiller, besidder ikke den rette Karakter. Vi
skulde se Jeronimus som en gammel rig Købmand, Grosserer vilde vi nu
sige, haard og stræng, en Hustyran, der narres af sin noget yngre
femogfyrretyveaarige elegante Hustru, som endnu prætenderer Skønhed.
Dette Ægtepar er tilmed klædt iukorrekte Dragter, der ikke stemmer med
Karaktererne. Hvorfor tog Hr. Krohn sig ikke en Smule af Stykkets
Kostymer?

Til dette Hjem hører Philemons Kæreste, Leonora, som spilles af Frøken
Hartmann, ganske net, men i den almindelige Paaskelamstil. Det er saa
forkert som muligt. Leonora er »en stolt og fornemme Jomfru«, beredt
til Trods mod sine Forældre snarere end til Opgivelse af sin Elskede.
Hun skal ved sit strænge Væsen passe ind i Husets Ramme og bør ikke
opfattes som klynkende Ingénue. Forresten viste Frk. Hartmann her mere
Ævne end før.

Endelig tjener Pernille i dette Hus. Fru Sinding har ikke skolet sin
Stemme i rette Tid. Derfra visse slemme slæbende Toner. Pernilles
Raphed tillader ikke, at Pigen hovmestrerer sit fornemme Herskab, hun
skal blot skyde sine Repliker ind eksplosionsvis. Væver som en Mus, fin
og hurtig smutter Holbergs Pernille frem, og Fru Sinding bør glemme den
forlorne jyske Troskyldighed fra Tordenvejr. Hvis der gaves Instruktion
ved det kgl. Teater, vilde man benytte de udmærkede Elementer til en
Pernille, som Fru Sindings Teaterpersonlighed rummer.

I Retsscenen, hvor Statisterne støjede altfor stærkt, optraadte
Teatrets gode Kræfter i de Smaaroller, hvormed Holberg her indfører
sine berømte Komediefigurer paany. Det gælder at give etstærkt Billede
i den ganske korte Tid, der tilstedes Personerne. Her maa nævnes Fru
Oda Nielsen, hvis Pige viste hendes Skikkethed til at spille den
Vægelsindede, Fru Emma Nielsen og Fru Bloch, de nydeligste Sangklokker,
Hr. Lindstrøm en kraftig politisk Skærsliber og Hr. Foss en
fortræffelig Jacob v. Tyboe. Andre var ikke saa heldige.

*

Pernilles korte Frøkenstand.

I.

19de November 1887.

Dette Holbergske Stykke, som hører til Digterens mindre betydelige
Arbejder, faar sin Interesse gennem Angrebene paa Skinhelligheden. Det
er som om Holberg havde anet den Pietisme, der skulde oprinde ved
Frederik den Fjerdes Død og ødelægge endogsaa Teatret for ham selv.
Utvivlsomt har Holberg her som andetsteds taget sit Forbillede fra
Molière: Julius Hoffory har slaaende godtgjort Pernilles korte
Frøkenstands Afstamning fra det Molière’ske Mesterværk Tartufe.

Ganske sikkert har Skuespillet ved Overførelsen tabt sin grandiose
Karakter. Den store Hykler og Jesuit er svunden ind til en københavnsk
gammel Smaaborger, der for Penge vil gifte sig med en ung Pige. Men i
Jeronimus’ uforanderlige Anraabelser af Himlen ved enhver smudsig
Gærning, som han planlægger, har Holbergforsøgt at ramme Bigotteriet.
Af den Grund lader han ogsaa Stykkets Intrige bero paa Henriks
Forklædning som Munk. Atter derigennem faar han Lejlighed til lystig
Skæmt over hyklersk og salvelsesfuld Tale.

Stykket skal spilles, som det er skrevet, saa man forstaar, hvad det
gælder og hvad Holberg vil tillivs.

Der mærkedes imidlertid ikke Spor af fast Plan, da det opførtes paany —
for iøvrigt daarligt Hus. Skuespillerne faar Lov at lade og tale som de
lyster, og Spillet trækker Scenerne i søvnigt Luntetrav over Brædderne.

Naturligvis er Fru Phister sikker i sine Papirer, stiv og strunk som
Magdelone, men hun betoner ikke det Devote. Magdelone skulde slaa ind i
en langt stærkere Fromladenhed, naar Jeronimus fortæller om de Himlens
Indskydelser, han har modtaget.

Og Hr. Helsengreen, der som den Skinhellige skulde bære Stykket, lader
Rollen falde til Jorden. Selv de berømteste Pointer, som for Eksempel
det gentagne min smukke Jomfru i første Scene — Kristian Mantzius lagde
en hel Verden af senil Attraa ind deri — udvisker han ganske. Dette
kunde imidlertid Instruktøren have bødet paa. Værre er det, at Hr.
Helsengreen kun synes at besidde én Grimasse og at hans Stemme i lutter
Ganetoner skingrer som en Told paa enFlaskehals. Jeronimus blev ikke
skinhellig, og han blev heller ikke komisk. Muligvis er det dog blot en
uheldig Debut.

Af de øvrige Spillende er Hr. Schram Stykkets Lyspunkt. Han er som
Gavtyven Radelzier uforglemmelig og beundringsværdig. Forklædt i
Munkekutten har han ikke en eneste Replik, men ved et stumt og ikke
indiskret Spil drager han i den Grad Opmærksomheden paa sig, at Hr.
Olaf Poulsen i en meget talende Henrikrolle ganske bliver den lille ved
Siden af ham.

Dette Stykkes Henrik har aldrig lykkedes for Hr. Poulsen. Han er,
mærkværdig nok, kedelig som Munk, skønt Fyren har lutter pudsige Ting
at sige. Skuespilleren har desværre faaet galt Greb paa Stemme og
Betoninger. Et mere indtrængende Studium af københavnske Præster turde
anbefales ham, der nu nøjes med Teatersalvelse istedetfor den ægte
Præstetone.

Leonora spilles med megen Myndighed af Fru Hennings. Kun én Indvending
kunde gøres. Naar denne Leonora prises for sin Huslighed og for sine
borgerlige Dyder, naar hun hverken kan parlere Fransk eller spille og
danse — hvorfor ser hun da ud som en lille Dukkeprinsesse, der lige
skal køre til Bal? Mon Holberg ikke har ment en noget forskellig
Skikkelse? — Endelig besidder Fru Hilmer som Pernille alle de
traditionelleGebærder, men mangler Ungdommen, der skulde lyse over den
næsvise Kammerpige.

Det vil rimeligvis ikke nytte at gøre opmærksom paa den urimelige
Iscenesættelse af Slutningsoptrinet. Det er absolut nødvendigt, at
Henrik ved et Vink giver Pernille tilkende, hvordan det forholder sig
med hendes Frøkenstand. Hvorledes kan ellers Pernille som Frøken ægte
den modbydelige Olding, som hun forbød sit Herskab at tage, dengang hun
selv endnu var Tjenestepige? Dengang erklærede hun, at saadan en gammel
Mand kun var passende for en køn og fattig Tjenestepige, der ellers af
Desparation maatte gøre sig til Amme. Hvorfor tager hun ham selv nu?
Lad Henrik da itide opmuntre hende til at se sit Snit og kapre den
Gamle?

Imidlertid, det kgl. Teaters Instruktør er sikker for fin og fornem en
Mand til at lære noget af en simpel Kritiker.

*

II.

3dje Januar 1891.

Pernilles korte Frøkenstand er det andet Holbergske Skuespil, som det
er lykkedes det kgl. Teater at fremføre iaar. Straks ved Sæsonens
Begyndelse gaves Jacob v. Tyboe til Ære for den genvundneHr. Mantzius,
som i Sæsonen 1888—89 havde overtaget Stygotius’ Rolle efter sin store
Triumf som Rosiflengius. Ganske sikkert udmærkede Hr. Mantzius sig ikke
ved noget særligt Indfald i sin anden vanskelige og tørre Pedantrolle,
men Teatret mente dog ikke i Sæsonen 1889—90 at have en Afløser ved
Haanden. Jacob v. Tyboe hvilede saaledes til hans Tilbagekomst, og
Stykket kostede i indeværende Sæson Teatret ingensomhelst Ulejlighed,
hverken Prøvetid eller Bekostning — man trak Komedien over Scenen som
andet Hoveriarbejde, og da Udførelsen indeholder én udmærket
Præstation, Hr. Olaf Poulsens Oldfux, og én højst anerkendelsesværdig
Fremstilling, Hr. Schrams Storpraler, havde Holbergelskere altid noget
at fornøje sig med.

Nu midt i Sæsonen er man naaet til den anden Holbergske Komedie
Pernilles korte Frøkenstand. Ogsaa dette Stykke stod paa Repertoiret
indtil Udgangen af Sæsonen 1888—89, hvor Hr. Helsengreen spillede
Jeronimus. Heller ikke her krævedes da af Teatret nogen kendelig
Prøvetid eller Bekostning, idet kun en eneste Rolle skulde ombesættes,
nemlig Jeronimus’. Den spillede Hr. Mantzius iaftes, og det synes
saaledes stadig, som om Holberg er højst afhængig af Hr. Mantzius —
hvortil i og for sig intet er at sige, særlig hvis man i dette Valg kan
se en kunstnerisk Omsorg forat nybesætte de Roller, der i de Holbergske
Skuespil trænger til friske Kræfter.

Pernilles korte Frøkenstand gik dog væsenligt med samme Rollebesætning,
som da Stykket 1873—74 optoges efter lang Hvile. Saaledes har da de
samme Skuespillere behersket Rollerne i næsten en Snes Aar, og man tør
paastaa, at Teatret ikke i denne Sæson har overanstrængt hverken Unge
eller Gamle for Holbergs Skyld.

Udførelsen var delvis lykket. En særlig Interesse knyttede sig
naturligvis til Hr. Mantzius’ Fremstilling. Han havde anlagt en levende
Maske, et brutalt rødt, lidt apoplektisk Ansigt og et saadant usikkert
Mæle, som en slåp Tunge og tandløse Gummer tilvejebringer. Undertiden
skimtedes vel nok den unge Mand igennem den paatagne Holdning, men hvis
Hr. Mantzius hyppigt spillede Rollen, fik han snart Greb paa de enkelte
Dele, der endnu ligger i Skygge. Hans Jeronimus var næppe devot nok; i
al Tarvelighed staar den gamle Kæltring dog som vag Efterligning efter
den Molière’ske Tartufe, og de mange himmelske Aabenbaringer, hvormed
Manden hjælper sig, trænger vistnok til kraftigere Betoning. Forsaavidt
var Masken brutalere end Manden: den lystne Olding, som Hr. Mantzius
fremstiller, vilde vel næppe bruge saa mange hyklerske Omsvøb for at
franarre sin Stedsøn hans Kæreste. Holberg vovedeikke, saa lidt som
Molière, at gore Hykleren til Præst: den danske Professor skildrede ham
som velstaaende Borger, medens den franske Digter tog ham som
Opkomling. Men Gang efter Gang er det dog »Himlen«, som Jeronimus
paaberaaber sig til Støtte for hver Skurkestreg, han begaar.

Roses maa som næsten altid Hr. Mantzius’ naturlige, menneskelige Tale.
Hans Jeronimus besad intet dumt Karikeret, Replikerne faldt med Fynd
som i en Samtale. Uden megen Kulør. Det er jo mere Linjen end Farven,
hvorover den talentfulde Skuespiller raader, og med de komiske Effekter
kneb det. Imidlertid vidnede denne kloge Gengivelse om et betydeligt
kunstnerisk Arbejde.

Af de ældre Kunstnere gensaa man adskillige med Fornøjelse. Saaledes
Fru Phister, der sandelig bærer sine 74 Aar som en Heltinde og som
udtrumfede den myndige Rappenskralde Magdelones Repliker med fornøden
Bidskhed. Og ved Siden af hende var Hr. Kolling et Mæhæ af en Ægtemand
i rette Stil. Endvidere er og bliver Hr. Schram en uforglemmelig
Radelzier: hans Udførelse af denne ubetydelige Rolle staar som et
sikkert Tegn paa hans utrolige Talent for det Burleske. Hans stumme
Spil fylder Scenen og bliver langt virkningsfuldere end selve Hr. Olaf
Poulsens stærke Væren-paa-Færde.Dennes Henrik har vundet siden sidst.
Munken er bleven dristigere, salvelsesfuldere, morsommere — men ogsaa
lidt utydeligere. Kunstneren kender sin Pligt, naar han stadigt
arbejder med de Holbergske Figurer, for hvilke han er den levende
Tradition.

Mangelfuldt er Elskerparret. Hr. Jerndorff bør billigvis afgive den
ganske unge Leander, der næppe skal være mere end tyve Aar, og Fru
Hennings kunde ogsaa uden Skade slippe den lille Jomfru paa de seksten.
Men ubetinget forfejlet er Fru Hilmers Pernille, der mangler ethvert
Spor af den Ungdom, hvormed den ligeledes sekstenaarige Kammerpige saa
hyppigt og truende praler. At Fru Hilmer ikke ser ud som en
sekstenaarig Ungdomsblomst, er endda det mindste; var blot ikke
Friskheden saa forloren og Stemmeføringen saa uskøn!

Paa en fornuftig Iscenesættelse var der ingen Ulejlighed anvendt. Endnu
har Henrik ikke faaet Ordre til at hviske Pernille Hemmeligheden i Øret
ved tredje Akts Slutning. Denne er nu meningsløs. Hvorfor skulde
Pernille, der selv er bleven en fornem og rig Jomfru, tage den gamle
Mand, imod hvem hun revolterede Leonora? Kun naar hun oplyses om
Intrigen i rette Tid, forstaar man hendes Opførsel.

Tredje Akts Stuedekoration er forfærdelig — især for den, der erindrer
Tegners fortrinlige Illustrationtil disse Scener. Tredive tusinde
Kroner til Aladdin — og aldrig fire Øre til Holberg! Mon der er
synderlig Forstand i den Ordning?

*

III.

28nde September 1893

Det kgl. Teater strænger sig sandelig an. I September Maaned to store
Helaftensforestillinger af klassisk Art: Væringerne og Et
Vinteræventyr. Den sorte Domino i hvert Fald genoptaget, og de to
sidste Aftener, Pernilles korte Frøkenstand (sidst opført i Februar
1891), Fjærnt fra Danmark (sidst opført Marts 1890), Den eneste Fejl,
paany indstuderet efter mange Aars Hvile, og en hel ny Opera Jolanthe.

Don Ranudo gik i Løbet. Hvad Grunden var, maa staa hen. Underligt synes
det, at den lange Ferie ikke tillod Indstuderingen af et Holbergsk
Skuespil, der ikke hørte til de bedst kendte og af Personalet forlængst
lærte. Dog med en vis Resoluthed dækkede man over det lidte Nederlag,
som Opgivelsen af Don Ranudo i Virkeligheden betød. Den politiske
Kandestøber blev straks sat paa Plakaten, og nu inden Maanedens
Slutning føjede man Pernilles korte Frøkenstand ind i Repertoiret.Man
mærkede desværre den Hastighed, hvormed Beslutning og Gærning havde
fulgt hinanden. Udførelsen manglede Sikkerhed. Man er vant til, at vore
bedste Holbergfremstillere aldrig tøver et Sekund i Repliken, aldrig
med en Gentagelse eller et Indskud af Hum eller Ah og lignende Hjælpere
giver Suffløren Tid til hans Stikord. Saadant hændte imidlertid
hyppigt, blot fordi Stykket ikke prøvedes tilstrækkeligt.

Og dernæst bevirkede Hastigheden, at ikke en fornøden Ombesætning havde
fundet Sted. I Stykket er Leonora og Pernille to lige gamle Jomfruer
paa seksten Aar. Rollerne udføres af Fru Hennings og Fru Hilmer. Om den
første kan man kun med Beundring sige, at hun endnu illuderer. Fru
Hennings synes fin og sart som en purung, køn og brav lille Pige; hun
spiller med en enkelt Undtagelse overordenligt stilfuldt den
ubetydelige Rolle. Derimod synes Fru Hilmer langt ældre end Pernilles
Aar, og man begaar en Uret mod denne Skuespillerinde ved at bevare
hende i et Fag, som hun selv ønsker at forlade. Rollen burde gives
enten til Fru Sinding, der fortræffeligt magter den, eller maaske til
Fru Bloch, der vilde tage sig udmærket ud ved Siden af Fru Hennings —
allerhelst skiftevis til dem begge. Fru Hilmer agerer nu for
krampagtigt. Et Optrin ødelægges af begge Damer — Scenen mellem
Pernille og Leonora, da de begge tror sig i andenStand. Det er et af de
faa følelsesfulde Optrin, som Holberg har skrevet. Fru Hennings og Fru
Hilmer tager haardhændet paa de kønne Repliker og vil vække Latter ved
overdrevent Foredrag. Sceneinstruktøren skulde ikke tillade sligt men
Stedet fremskabe Optrinets rette Stemning.

Han skulde heller ikke tillade Hr. Olaf Poulsen at sparke og slaa Hr.
Schram, hvor begge agerer Munke. Hr. Poulsen vil more hermed, men
forregner sig. Hans Munk var nu ikke saa pudsig som for nogle Aar
tilbage, dog kraftigere end i hans Ungdom. Med en stilfærdig, næsten
genial Komik virker Hr. Schram som næsten stum Person. Det er
mesterligt gjort, og Hr. Schram rager op over alle andre i Komedien,
legemligt og aandeligt. Et Fotografi burde forevige ham i denne Rolle.

Hr. Jerndorff er selvfølgeligt for gammel til den unge Leander. Derimod
var Hr. Mantzius tidligere for ung til Jeronimus. Nu besidder han
Avtoritet under en fortræffelig Oldingemaske, skønt han maaske snarere
giver den lystne end den hyklerske og pengebegærlige Olding. Der
mangler en Smule Komik — Smældet paa Pisken. Men Spillet er alvorligt
og kommer indvendig fra. Vil man have Modsætningen, saa betragte man
Fru Phisters Magdelone: megen Soliditet, men lutter Udvendighed, den
gamle Frue jager efter Effekt,som gjaldt det endnu for hende at
erhværve sig en solbeskinnet Plads.

Iscenesættelse og Udstyr forslog ikke i Pernilles korte Frøkenstand.

IV.

3dje December 1897.

Det er den tredje December, Holbergs Fødselsdag, og naar man vil være
meget velvillig, kan man naturligvis indrømme, at det kgl. Teater den
Dag fejrede den Digter, som det skylder sin Tilblivelse. Men man maa da
være meget velvillig. Der gaves vel et Stykke af Holberg — dog intet
nyt indstuderet Skuespil — og bagefter opførtes Nej. Holberg var
uimodsigelig en Fjende af Vaudevillen, derom kan læses talrige
Vidnesbyrd i hans Skrifter; altsaa havde det været mere passende, om
man havde udelukket denne af intet Hensyn til Festen krævede
Tilføjelse.

Hvorfor opførte man ikke Erasmus Montanus, om hvilket man nu har talt i
mange Maaneder? Hvad er det dog for en mærkværdig Slaphed, der hviler
over det kgl. Teaters Bestyrelse? Der arbejdes (?) uden Plan og uden
Ledelse, som det bedst kan gaa, og saaledes at nogle enkeltespillere
sættes i første Plan, medens andre uden Grund skydes til Side. Hvad mon
kan hindre en Opførelse af Erasmus Montanus, som altid burde kunne
sættes op paa fjorten Dage? Hvis vore bedste Kræfter ikke kan Holbergs
Komedier paa deres Fingre, hvad kan de saa? Og hvem vil man bilde ind,
at der ikke samtidigt kan holdes Prøver paa en Opera og et Skuespil?
Dagen er lang, hvis man vil bruge den. Imellem 10 og 6 kan der blive
fire Timer til hver Prøve. Spørg en Smule efter paa andre Teatre,
hvorledes dér maa arbejdes! Men det kgl. Teater er vist altfor fornemt
og kongeligt.

Og saa fejrede man Holberg i al Tarvelighed og for tomme Bænke.

Det var forsaavidt urimeligt, som Pernilles korte Frøkenstand
fremstilles med stor Dygtighed. Hr. Mantzius’ Jeronimus er bleven
bredere og kraftigere med Aarene, Hr. Olaf Poulsens Henrik ejer megen
kunstnerisk Myndighed, og hvor er det ikke heldigt, at Fru Sindings
Humør og Energi endelig er vundne for Pernille! Af Hensyn til hende maa
det ganske bestemt forlanges — som mange Gange før — at Henrik mod
Stykkets Slutning ved et stumt Spil meddeler Pernille den iværksatte
Intrige. Hvorledes skulde denne Pernille, der saa bestemt modsatte sig
Leonoras Giftermaal med den gamle Jeronimus, selv bekvemme sig til at
ægte hans Posterioriteter? Hun, som har prædiket,at kun fattige Piger
bør tage de gamle Ægteherrer, hvorfor skulde hun, som nu er en rig
Frøken, søbe den Kaal, som hun nødte Leonora til at afslaa? Men
derimod, hvis Henrik har fortalt hende Sammenhængen, saa er Sagen klar,
saa handler hun i god Overensstemmelse med sig selv. Det vilde derfor
klæde det kgl. Teater at gøre denne lille Forandring — for at fejre
Holbergs sunde Fornuft.

Endnu kan bemærkes, at Hr. Poul Nielsen ikke uden Held søgte at bevare
Traditionen fra Schrams vidunderlige Radelzier.

*

V.

11te December 1897.

Det kgl. Teater behandler med en vis Drilskhed de Folk, til hvis
Profession det hører at besøge Teatrets Forestillinger. For en Uge
siden anmodede Teatret dem om at overvære Pernilles korte Frøkenstand,
der bragtes frem til en yderst tarvelig Holbergfest, og en Uge efter
indbyder Teatret til — Pernilles korte Frøkenstand igen. Hvor varmt end
Ens Hjærte slaar for Holberg, saa bliver to Forestillinger af samme
Komedie saakort efter hinanden let for meget af det Gode. Vistnok
optraadte der en Debutant, og en saadan sjælden Fugl pirrer naturligvis
Nysgærrigheden. Men mon egenlig Teaterbestyrelsen viser synderlig
Kærlighed til Holberg ved sin Fremgangsmaade? Forst affejes selve
Festdagen med en ingenlunde gennemarbejdet Opførelse af en af de faa
Holbergske Komedier, der overhovedet spilles, og saa tvinger man den
debuterende Holbergfremstiller til at optræde en Uge efter sin Lærer
just som de Tilhørere, paa hvem det kommer an, har alle dennes
Betoninger i Øret og paany er blevne fortrolige med hans Opfattelse af
Rollen.

Hr. Bonnesen er nemlig Hr. Mantzius’ Elev — det høres paa to Minuter.
Han synes at være en dygtig Elev, spæd og uden Myndighed som en
Lærling, men flink i sit Studium og akademisk i sin Optræden. Hr.
Bonnesen lader til at besidde ikke faa gode Betingelser som Komiker.
Han kan i sit Ydre efterligne nærmest den Adolf Rosenkilde’ske Type og
hans Stemme lyder klart og fuldt. Det er ikke lidt — om det egenlig er
nok til en Debut paa det kgl. Teater, turde være tvivlsomt, hvis
Theatret holdt sig sin store Opgave efterretteligt.

Nogen ny Opfattelse af Jeronimus-Figuren eller af de enkelte Repliker
fandt man, som venteligt var, ikke i Hr. Bonnesens Debut. Han støttede
sigtæt op til det af Hr. Mantzius Lærte. Det havde sikkert været
venligere og rimeligere, om man havde undt ham en anden, en finere og
betydeligere Debutrolle end denne Jeronimus, der desværre af Holberg er
tegnet saa farceagtigt grovt.

*

De Usynlige.

11te Marts 1890.

Hr. Olaf Poulsen modtog, da han var bleven antaget som Elev ved det
kgl. Teater, Undervisning hos Phister i Holbergske Roller. Disse var
ikke mange, Henrik i Maskarade, Henrik i Henrik og Pernille, Troels i
Barselstuen, men andre af de Phisterske Henrik- eller Arvroller havde
Poulsen Lejlighed til at iagttage paa nært Hold, da han fra sin Debut i
1867 til Phisters Afgang i 1873 optraadte ved hans Side i de Holbergske
Stykker. Phister havde igennem sin Undervisning saaledes paatrykt den
ganske unge Skuespiller sin Opfattelse og Foredragsmaade, at Poulsen
ikke længer saa’ Rollen i sig selv, men ene i den Phisterske Form. Han
var i Stand til ganske nøje at reproducere Phisters Fremstilling.

Undervisningen havde forberedt ham dertil. Poulsen kom til sin Time, og
Læreren opfordrede ham til at sige den eller den Replik. Naar hanvar
færdig, ytrede Phister med en nedslaaende Hovedrysten: »Den Replik kan
siges paa hundrede forskellige Maader, selvfølgelig — kun ikke paa den
Maade, hvorpaa du siger den; nu skal du høre, hvordan jeg plejer at
sige den.« Det hjalp lidet, om Poulsen forsøgte en ny Maade; alt, hvad
han kunde hitte paa — og hans Opfindsomhed var maaske heller ikke
synderlig bevendt paa den Tid — slog ikke an hos den gamle Kunstner,
der ufravigelig endte i den Maade, hvorpaa han »plejede at sige den«.
Saa opgav Poulsen efterhaanden al yderligere Modstand og føjede sig
efter en Fordring, som opstod meget naturligt hos Phister. Fra 1835 til
1870 havde han hersket næsten uindskrænket over de Holbergske Roller,
til hvilke han endelig ved Slutningen af sit Regimente fandt en
fuldtværdig Arving. Phisters ikke ringeste Fortjeneste af Holberg havde
været den, at han strængt og pietetsfuldt havde holdt over Holbergs
Tekst og ikke tilladt de tidligere hyppige Tilføjelser og ret upassende
Narrestreger, hvormed Komikerne forbedrede Holberg. Han havde selv med
stor Omhu studeret sin Lærer Lindgreen og paastod for Eksempel
saaledes, at hans Jeppe paa Bjærget kun var en i alle Enkeltheder
nøjagtig Kopi af Lindgreens forvandlede Bonde. Hvad Under, om hans egen
Spillemaade langsomt fastsloges for ham selv som den ene rette, ene
Holbergske, ubrødeligt overleverede, imod hvilken ethvert andetForedrag
skurrede som falske Toner! Den gode Overlevering var forsvunden fra
næsten alle Holbergske Karakterroller undtagen dem, han spillede,
endvidere fra adskillige Jeronimus’er og Magdeloner; selv havde han
skabt en Pernille i sin Henriks Billede, og denne Henrik stod for ham
fastslaaet i strænge Linjer, fra hvilke han aldrig veg. Han lærte da
Poulsen sin egen meget udarbejdede, vittige og overlegne, men noget
lidenskabsløse Spillemaade.

Poulsen var Manden for aldeles at tilegne sig den. Han var et blødt
Voks i Phisters Hænder, og den unge Kunstner blev efterhaanden den
ældre slaaende lig i Udvortes og Manerer, især i saadanne Roller, hvor
han direkte arbejdede efter Phisters Mønster.

Der var virkelig Fare for, at Poulsen kunde sætte sin Personlighed til,
naar hans Talent saaledes uniformeredes i Phisters Garderobe, og maaske
var det heldigt for ham, at Phister 1873 trak sig tilbage fra Scenen og
derved den umiddelbare Paavirkning ophørte. Hvad man kan lære i den
bedste Skole, havde Olaf Poulsen tilegnet sig; at alene Personligheden,
selv paa Scenen, hvor kun fremmed Tanke udtrykkes, giver Kunstværket
Værd, viser Summen af hans Holbergfremstillinger.

Kortelig kan man sige: de Roller, som Poulsen har lært af Phister eller
set Phister spille, er i strængeste Forstand mislykkede for ham;
deRoller derimod, hvor hans Fantasi kunde bevæge sig frit inden for den
overleverede Form, er Kunstværker af høj Rang, ja saa god
Skuespilkunst, som vor Scene overhovedet i en Aarrække har opvist.

Den første Klasse omfatter Jacob i Erasmus Montanus, Henrik’erne i
Maskarade, Henrik og Pernille, Det lykkelige Skibbrud, Pernilles korte
Frøkenstand og Den politiske Kandestøber, Troels i Barselstuen, Arv i
Henrik og Pernille.

Alle disse Roller har Poulsen indstuderet eller spillet inden 1873,
altsaa inden Phisters Afgang fra Teatret. Naturligvis skal det forstaas
med Forbehold, naar disse Roller kaldes mislykkede for Olaf Poulsen. De
maatte vel betegnes som lykkede for enhver anden end ham. Han har vakt
det store Publikums Beundring og mange Gange moret baade grove og fine
Folk, for Eksempel som Kandestøberdrengen ved sin udmærkede Oplæsning i
sidste Akt, og alle disse Fremstillinger præges af det overordentlige
Talent, hvormed Poulsen studerer Holberg efter Phistersk Mønster og
udarbejderden enkelte Replik i de rigeste Afskygninger. Derimod spørger
han mindre om Figurens samlede Karakteristik. Tag saaledes Henrik i
Maskarade! Hvor ypperligt end Phisters forslagne Lakaj agerede sin
Komedie, hvor mesterligt hver Replik var gennemtænkt, saa fik han dog
aldrig nogen solid Følelse i Henriks Klage over Tjenerens
fortrykteStilling: »Vi fødes udi Armod« o. s. v. Og Poulsen spiller
derfor Rollen uden Stærkbetoning af denne den menneskeligste Replik hos
Henrik. Der kommer ingen Baggrund for Vittighederne, ingen Sjæl i den
hele Figur, og Henrik bliver hul, udvortes, maskeagtig. Ligesom Poulsen
ikke har kunnet frigøre sig for den Phisterske Indflydelse her,
saaledes fandt han overhovedet ikke Mod til at komme udenfor den
Lakaj-Henrik og Scapin-Henrik, der af Phister var tænkt alene som
Intrigant. Poulsen kunde anlagt sit Spil bredere og voldsommere, især
da han havde sin Nød med det rent forstandskloge Vid og med Elegancen.
Men han blev inden for de afstukne Grænser. Derfor formedes Henrik i
Henrik og Pernille alt for artig og balletagtig, og baade Jacob i
Erasmus Montanus og Arv i Jean de France boltrede sig ikke med
oprindelig Bondskhed. Man kan maale Phisters Indflydelse gennem Henrik
i Pernilles korte Frøkenstand. Phister var morsom i Henriks Forklædning
som den katolske Pater; han havde let ved at forvende sin Røst, og han
skabte uden Maske en pudsig og salvelsesfuld Munk; Poulsen vovede end
ikke at tage Figuren op til selvstændig Behandling, forsøgte kun en
Kopi af det store Forbillede, og da Poulsen ingenlunde besidder
Phisters fantasirige Forvandlingstalent, gled Figuren ham ud af
Hænderne.Den anden Klasse af Roller omfatter: Harlequin i De Usynlige
(1877), Den pantsatte Bondedreng (1880), Henrik i Abracadabra (1882),
Chilian i Ulysses v. Ithacia (1884) og Jesper Oldfux i Jacob v. Tyboe
(1889).

For Nøjagtigheds Skyld skal dog bemærkes, at Poulsen spillede den
sidste Rolle tre Gange i 1877 sammen med Kr. Mantzius som Tyboe, men
han havde den Gang endnu ikke faaet Magt til at nyskabe Snyltegæsten.

Disse fem Roller besidder et rigt kunstnerisk Indhold, og man følger
bestandigt med Nydelse Poulsens Fremstilling, der straaler af Liv og
Lys. Lige interessante er de imidlertid ikke. Den pantsatte Bondedreng
staar lavest i Menneskelighed, maatte staa saaledes, fordi Holberg
efter Poulsens Opfattelse nøjedes med en næsten idiotisk Figur.
Pernille regner ikke Drengen højere end et umælende Bæst, og naar han
et enkelt Sted i sidste Akt viser sig forstandigere, kunde dette bero
paa en Skødesløshed hos Holberg, der satte sig ud over Logikens
Fordringer. Fra denne Bondedreng strøg Poulsen alt det forlorne og rent
akademiske bort og gav trøstigt la bête humaine, Dyret i Mennesket,
idet han samtidigt forstod ved et let Minespil, blot et Blink i Øjet,
at antyde en skalkagtig Snuhed hos Fyren og derved hæve ham en Smule op
over det abnorme. Drengen blev som et grovt,saare grovt Udkast i Ler
til Jeppe paa Bjærgets Bronce-Statue. Som bekendt har Olaf Poulsen
vægret sig ved at spille Jeppe, imedens Phister levede; han følte sig
bestandig under Mesterens Paavirkning. Hvis han en Gang faar det rette
Mod, da bør han utvivlsomt tage sit Udgangspunkt fra sit eget
selvstændige Arbejde i Den pantsatte Bondedreng.

Selv i dette Stykke kunde man spore Olaf Poulsens Lyst og Ævne til at
rive Masken af de Holbergske Figurer. Han vilde gøre dem til Mennesker,
underlægge dem, om ikke et Følelsesliv, saa dog et Driftsliv, der
forklarede deres Handlinger. Han viste som Henrik i Abracadabra, der
kunde synes saa tom en Intrigant, den unge Mands voldsomme Trang til
stærkt Liv, til at more sig, spille, drikke, svire. Phister nøjedes som
Henrik med dennes Glæde over sin Klogskab under Intrigerne og
Forklædningerne, medens Poulsen tog disse som Maal for Tjenerens
frodige Livslyst. Han fik et lignende Karaktertræk frem hos Jesper
Oldfux; Phister, der iøvrigt her var ypperlig, nærmede Skikkelsen til
Scapin og sin egen helt ud intrigante Oldfux i Den Stundesløse: han var
alert, smidig, næsten gratiøs, skønt halvgammel. Poulsens Jesper er
derimod en gammel snurrig Snegl, en reduceret Halvstakkel, der ved sit
gode Humør og sin snilde Daarskab slaar sig gennem Verden. Han elsker
Livet for grove GodersSkyld uden Tyboes Praleri og Fejghed eller
Stygotius’ fjottede Pedanteri og repræsenterer ligesom Chilian en
Sancho Pansas sunde Livsdygtighed overfor en Ulysses’ Don Quichotiske
Romantik. Men ingensteds er det lykkedes Poulsen bedre at skabe et
lyslevende Menneske ud af den Holbergske Tjenerskikkelse end i De
Usynlige. Opgaven var tilsyneladende allervanskeligst, fordi Holberg
her havde laant endog Maskekomediens Harlekin og mod sin Sædvane
henlagt Handlingen til en fjærn romantisk Stad, der, skønt Peblingesøen
nævnes, ikke skulde være den ramme Virkeligheds København.

De Usynlige var, indtil Stykket optoges i 1877 for Poulsens Skyld, i
alt opført 26 Gange paa det kgl. Teater. Man vil af dette Tal kunne
slutte, hvor krank dets Scenelykke havde været. Fra 1750 den 23.
September, hvor det spilledes første Gang, og Aarhundredet ud gik det i
alt 7 Gange, skønt de betydeligste Skuespillere medvirkede deri. Med en
Rollebesætning, hvor Rose var Leander, Londemann Harlequin, Jfr. Thielo
Leanders Usynlige, opførtes det fem Gange fra 1750 til 1755, og med en
Rollebesætning, hvor Preisler var Leander, Knudsen Harlequin, Jfr.
Astrup Leanders Usynlige og Madam Gielstrup Columbine, gik det to Gange
i 1789. Folk, der blot er lidt hjemme i vorTeaterhistories Navne, vil
se af Rollefortegnelsen, at man begegnede Stykket med megen Ære: Rose
var Teatrets förste Elsker, en Skuespiller med en sjælden Anstand og
Elegance og især i Komedien naturlig og ildfuld, Preisler besad det
gode Selskabs lette Tone og var i sine bedste Aar en fin og smuk
Lystspilelsker; som Herren saa Tjeneren: Londemann var den glimrende
Henrik, som genfødte den Holbergske Komedie sammen med Clementin, og
Knudsen var en fantastisk uregelmæssig Skuespiller, for hvem enkelte
Lakajroller, saaledes Oldfux i Den Stundesløse, lykkedes udmærket;
endelig bor man bemærke, at Leanders Usynlige begge Gange spilledes af
Theatrets største Skønhed, den fortryllende Jomfru Thielo og den
majestætiske Jomfru Astrup. Alligevel paa en Tid, hvor Holbergs
Skuespil holdtes stadig paa Repertoiret, var der aldrig Fremgang for De
Usynlige. Var det Aktørernes Skyld? Holberg selv paastaar dette netop
for De Usynliges Vedkommende, hvis Opløsning efter hans Ytring ingen
Virkning havde, fordi »Aktionen ikke blev vel udført af nye og
uexercerede Acteurs«.

Vist er det, at Stykket var kommet i Miskredit. I dette Aarhundrede
optoges det vel atter paa Repertoiret i 1818, hvor Lindgreen var
Harlequin, men henlagdes straks igen efter kun to Forestillinger. Man
skulde synes, at Harlequin maatte have fristet Phister; efter han eget
Sigende kundehan imidlertid ikke faa Hold paa Figuren, ikke sammenrime
Harlequins Dumhed med hans Adræthed. Han spillede kun Rollen et Par
Gange ved Sommerforestillinger i 1842 og 46, hvor Brudstykker af
Stykket opførtes, og Harlequins Usynlige aldeles ikke fremtraadte. Og
saa laa Stykket igen paa sine Gerninger, indtil Høedt i 1856 faldt paa
at spille Harlequins Rolle og fik Michael Wiehe til at paatage sig
Leander.

Om denne sidste er der i denne Rolle, som næsten overalt, kun én
Overlevering, gaaende ud paa hans uindskrænkede Vidunderlighed. For
dem, som har set Wiehe, vil det være klart, at han formaaede at tænde
Flammer i Leanders lidt stive Ord. Rollens sære Romantik — Forelskelsen
i den usynlige Skønhed — laa ganske fortrinlig for Wiehes paradoksale
Erotik: han syntes altid at knæle for en urørlig Madonna, hvem man kun
paa Afstand nærmede sig beundrende som en Troende Gudinden. Han fandt
med Glæde i Holbergs kantede Stil en Form for det Tilbageholdne og
Melankolsk-forlegne, det Ildfuldt-sky, der laa i hans Væsen. Han lagde
glødende Lidenskab i Leanders Repliker, hvor den unge Dame vil friste
ham til Utroskab, og hvor han udbryder: »Intet uden Døden skal skille
mig fra den Usynlige«, hvilket almindelige Elskere, Hr. Jerndorff for
Eksempel, nu til Dags omsætter omtrent i denne Følelse: »Demaa meget
have mig undskyldt, kære Frue, men i Morgen er jeg inviteret til
Sørensens.«

Høedt havde da valgt rigtigt for Wiehe. Mon ogsaa for sig selv? Vi har
ingen autentisk Beretning om hans Spil. Det forlyder, at hans Harlequin
ikke virkede umiddelbart komisk, var alt for tør, og det er troligt
nok, at det Pjerrotagtige hos denne Harlequin ikke laa for Høedts
aarvaagne Intelligens. Til Gengæld skal han have sagt hver enkelt
Replik med den vittigste Skarphed. Ham skyldes Melodien til Harlequins
Serenade og dermed Behandlingen af dette Pragtnummer. Da Stykket i 1877
skulde opføres, vidste ingen, til hvad Melodi den mærkelige Tekst
skulde synges; igennem Hr. Carl Price fik man da Høedts Komposition.

I 1857 forlod Høedt Teatret, og atter gik De Usynlige efter 17
Opførelser ud af Sagaen. Det laa saa i tyve Aar, indtil Olaf Poulsen
trak det frem af Arkivet. Han vilde gaa paa egen Haand, frigøre sig for
den strænge Skole, vise, at han kunde komponere en Holbergsk Figur uden
Vejledning, uden anden Tradition end den Stilfuldhed, som Phister havde
indpodet ham.

Forsøget lykkedes over al Forventning, han skabte et fortrinligt Værk,
ja han formaade endog at holde Stykket paa Repertoiret igennem de
følgende Sæsoner saaledes at det tidligere lave Opførelsesantal, denne
Sæson medregnet, stigermed over 50 Gange. Sandt at sige, har
Tilstrømningen ikke været stor, naar det opførtes; det kgl. Teaters
Publikum elsker ikke Holberg, Teaterbestyrelsen ynder at anbringe
Stykket paa rød Plakat og har desuden besat de fleste Roller yderst
mangelfuldt. Men en lille Skare Trofaste plejer dog at samle sig om
Olaf Poulsen, naar han tager Harlequinsdragten paa og svipper med smaa
Trin ind paa Scenen.

Poulsen har beholdt den traditionelle Harlekinsdragt og bærer Briksen
ved Siden. Sin Maske skaber han ved en Forandring af sit bevægelige
Ansigt. Han skyder Overlæben ud over Underlæben, hvad der giver
Ansigset et noget taabeligt Udtryk, han paasætter sig en smægtende
Knebelsbart, der falder dumt ned over Mundvigerne, og endelig tegner
han sig et Par skraa Øjenbryn, der forsyner hans opvakte Ansigt og
fiffige Øjne med den fornødne Naragtighed. Der kan over denne Harlequin
komme noget Affektert, sødladent Hyrdeagtigt, hvilket paa det
snurrigste staar imod hans grove Ord, men som udmærket fremhæver, hvad
Skuespilleren har villet med Figuren.

Hans Harlequin er Parodi paa al romantisk og platonisk Kærlighed.
Leander kan elske den formummede Skønhed, skønt han aldrig har set
hende, thi hans Følelse gaar ikke ad den slagneVej og »finder ingen
Sødhed udi det, som man uden Møje kan komme til.« Hans Sans trænger til
den Nervepirring, som den maskerede Dame bereder ham, og Holberg, der i
dette Stykke viser mere erotisk Fremstillingsævne end noget andet Sted,
giver ham Ret. Dog Harlequin har ogsaa Ret ud fra sin Natur, særlig i
den første Scene, hvor han med saa megen Logik beviser sin Herre det
Urimelige i hans Adfærd. For ham er denne Maskerade som at grave i
Møddingen efter en Perle i Stedet for at tage den, der ligger paa
Bordet, og Leanders Elskov er at forliebe sig udi en Hueblok; thi
Harlequin vandrer trods Narredragten i en glad Epikuræisme: for ham er
Livet Mad og Vin og Columbines friske Læber.

Derfor gør Poulsen straks Harlequin dum, næsten fjottet i Forbavselsen
overfor Leander. Han, hvem Leander senere kalder »enfoldig og dum som
et umælende Kreatur«, forstaar dog saa meget, at Herren maa være enten
syg eller forliebt. Han spørger først med stor Deltagelse, om Leander
har været syg, og straks efter med taabelig Skælmskhed — thi Harlequin
skifter bestandigt Udtryk ligesom Position med Fødderne — om han da har
været forliebt. Saa erfarer han, at Leander ikke véd, hvordan hans
Elskede ser ud. Harlequin er ganske dum i sin Forbavselse herover, han
regner naivt efter paa sine Fingre: »I frier ikke selv, I frier ikke
ved Kommissionæro. s. v.« Han sammenligner hermed plumpt: »Jeg saaler
aldrig mine Hoser, jeg lader dem ej heller saale o. s. v.« Han bruger
den grove Lignelse uden Drilleri, fordi den ligger ham nær.

Og idet Harlequins Forbavselse stiger, vokser hans Overlegenhed overfor
Leander. Han faar høje Ideer om sig selv overfor sin Herre, som da han
taler med fornemme Lader om, at Leander maaske har ladet Damen
»besigtige« af andre. Man skal høre Poulsen sige et saadant Ord.
Harlequin føler sig som Ambassadør i dette Øjeblik. Han forhører
Leander (»Har Herren da ej heller set hendes Kaaberstykke?«) og han er
paa sit højeste, da Leander bebrejder ham hans grove Lignelser. »Hvor
grove de end er, saa er de dog grundige«, siger Harlequin, afvisende
Leander med en brøsig Fornemhed. Nu er hans Herre rent ud Idiot, synes
han, han lytter derfor uden mindste Hjærtegrebethed til Fortællingen,
skønt Harlequins-Vimsheden kommer op i ham, da han beder Leander
berette Historien.

Denne keder og ærgrer ham. Hvorledes? Man sætter et Menneske i en
Fløjelslænestol foran herlig Mad og Drikke, og ved Siden af et dejligt
Kvindemenneske, og han tager ikke for sig af Retterne! Han er jo ikke
værd at ligne ved en Østers, raaber Harlequin, der udmærket forstaar en
sund Livsglæde med »Mad, Vin og smukke Piger.« Han bliver rasende paa
Leander,og da denne beder ham holde sin Mund, kaster han sig tilbage
yderligere fornærmet, idet han skifter Stilling. Hovedet paa skraa,
Hoften vrikkende og Ansigtet helt bortvendt fra Leander, indtil denne
atter irriterer hans sunde Sans. Saaledes forbliver han i hele denne
Scene den kloge og praktiske Mand overfor den latterligt forelskede
Leander.

Han skifter noget om i næste Scene, hvor den Usynlige i hans Nærværelse
taler med Leander, og i den udmærkede Monolog, der følger derefter,
kommer hans Betænkeligheder frem. Han repeterer efter Damen: »De
Frugter, som ligger paa Marken (hvorved Harlequin øjensynlig forstaar
noget højst ildelugtende) smager ikke halvt saa vel som de, man med
Besvær plukker af Træet.« Hans Ræsonnement er dette, at disse Folk vil
gaa langt gladere til Brudesengen end han og Columbine. Det er derfor
næsten med en Triumfatormine, at han begynder Monologen: »Hun har Ret«
— han har forstaaet det Hele: de Folk rister deres Steg over en sagte
Ild, for at den kan smage des bedre. Der er gaaet et Lys op for ham, og
han irriteres højligt mod Columbine, som straks hoppede (han viser det
med Harlekinstrittet), da han lokkede. »Den Tøjte var altfor hastig,«
raaber han rasende. »Jeg elsker hende, det er sandt,« vrisser han som
en højst plaget Mand, men med stor Fiffighed fastslaarhan sin
Kærligheds Slyngelagtighed, fordi han ikke vilde hænge sig, om
Columbine døde. Poulsen bruger hvert Ord i denne Monolog til komiske
Nuancer: man mærker, hvordan det arbejder i Harlequins ophedede Hjærne,
naar han lægger en uhyre Vægt paa Ordene »uden det« i Repliken: »Men
hvad kan være Aarsag til saadan lunken Elskov uden det, at jeg ingen
Umage har haft med at vinde den.« Harlequin tænker sig om og standser
nøje overvejende med demonstrerende Pegefinger, inden han finder det
matematiske Bevis. Saadanne Smaating kan gore Figuren saa utrolig
levende; man har ikke den slemme Fornemmelse af en udenad lært Replik.

Saa kommer Columbine ind, og Harlequin afviser hende. Poulsen lader
Harlequin trippe frem og tilbage, alt som Replikerne fordrer. Iøvrigt
er nu Harlequin højt paa Straa og fuld af Foragt mod den arme Pige. Det
kniber sikkert med Logiken, men Meningen er god nok. Man tage saaledes
Repliken:

»Vil du endelig have fuldkommen ren Forklaring, da udtolker jeg Ordene
saaledes: De Ord, vi skønner ikke paa Foraar, uden vi først har Vinter,
betyder, paa godt og oprigtigt Dansk, at du est en Carnali.«

Igennem en saadan Replik kan man skimte en anden Harlequin end den,
Poulsen giver: en virkelig overlegen, satirisk og elegant Lakaj, dersom
Henrik i Henrik og Pernille vil more sig paa fornemme Herrers Vis. En
saadan Harlequin vilde sige denne Replik som en Vittighed, der var
Knægten bevidst. Ikke saa med Poulsen: hans Harlequin standser ved
Ordet »betyder« og søger efter sin Forklaring, indtil han endelig efter
forgæves Overvejelse bryder overtvært og skælder Columbine ud efter sin
Hjærtens Mening. Han bliver i denne Scene gladere og gladere, alt som
han bliver af med den kedsommelige Nutid og tænker forhaabningsfuld paa
den overraskende Fremiid. Tilslut gør han Harlekinshoppet (med samlede
Ben) for Columbine, kysser paa Fingeren og løber dansende og straalende
sin Vej.

Naar Tæppet gaar op for anden Akt, ser man Harlequin staa i en
smægtende Stilling henne ved det Springvand, der danner Dekorationens
Midtpunkt paa det kgl. Teater. Han kommer frem i forventningsfuld Bæven
og møder da Magdelone som sin Usynlige. Poulsens Kunst viser os den
Fart, det øjeblikkeligt tager med Harlequins Elskov: han ser ikke den
formummede Dame, forend en Kærlighed af en ganske uplatonisk Art
betager ham. Dog i den første Scene dyr han sig endnu; han har de
latterligste Manerer, laante fra en nu afdød Skuespiller, for at antyde
sin Smægten, naar han for Eksempel støtter Kinden med sin Haand og
skotter jomfrunalsk til den Elskede. Men han slaar hvert Øjeblik
overfra den tragiske Tone til den plumpeste Hverdagssnak: Holberg har
jo i dette Stykke parodieret Tragedien ganske i samme Stil som Wessel
halvhundred Aar senere i Kærlighed uden Strømper. Naar den Usynlige
ønsker, at det stod i hendes Magt at trøste ham, og Harlequin svarer:
»vist staar det i hendes Magt«, saa er Poulsens Tone ganske ugalant
formanende; men et Øjebilk efter stiger Harlequin til »rosenrøde Læber«
og falder atter til: »Giv dig tilfreds, min Snut, det skal blive godt!«
Poulsen taler her med den bredeste borgerlige Gemytlighed, hvorfra den
spanske Elskov ganske er forsvunden, indtil han paa ny maa svinge sig
op til en Trusel om at dræbe sig for Damens Fødder. Da hun er borte,
viser han sig i den følgende Monolog svimmel af Henrykkelse og danser
ud med forliebte Pas. Nu ligner han præcist en Hankat.

Han kommer tilbage til Aktens Slutningsscene, den berømte Serenade. Her
er ikke meget andet at sige end: gak hen at beundre Poulsens Humør i
denne Scene! Han lærte sig at spille Violin for denne Rolles Skyld; han
vilde udføre sin Serenade uden fremmed Hjælp paa den ene G-stræng.
Melodien ligner en Smule carneval de Venise, og Poulsen gør de
snurrigste Overgange med Røst og Strængeleg. Da Harlequin er kommen til
Verset:Det Harlequin han ønsker, af Hjærtens Grund udpønsker, tager
Poulsen det sidste mindeværdige Ord med en høj Tone, som han famlende
udleder sig paa Violinen: udpønsker dirrer i Luften udpint musikalsk
som sprogligt for at hjælpe paa den manglende Inspiration. Holbergs
store Lystighed i denne Komedie gribes med Begær af Poulsen, der heller
ikke trykkes af Respekt for tragiske og romantiske Fagter. Han gør med
Vid, Tone og Gestus Nar ad gammel og moderne Hyrdestil. Da den Usynlige
nægter Harlequin »at trine op til hende«, bliver han ganske vild af
Fortvivlelse, klamrer sig til Pillen, der bærer Altanen, og forsøger
forgæves en Klatring, der minder om Kainz’ Ivrighed i Romeo og Julie
foran Julies Balkon. Olaf Poulsen forudanede den tyske Kunstners stærke
Betagethed. Ingen, der ser denne Harlequins Aandeløshed, naar han
svinger rundt om Stolpen, saa Hatten falder af ham, kan tvivle om denne
Elskovs Uforfalskethed. Da Magdelone er urokkelig, læner han sig mat og
slap til Døren, og Tæppet gaar ned over hans Sønderknusthed.

Han sidder endnu ganske slagen ved tredje Akts Begyndelse paa en Bænk
og grunder. Han forsøger en tragisk Paakaldelse af Træer, Urter og
Grønsager, indtil hans Usynlige triner ind. Harlequin har nogle faa
Repliker med hende, og det endermed, at hun viser ham den »Faveur«, at
lade ham se Enden af hendes lille Finger. Dette har Poulsen ordnet
saaledes, at Fru Phister viser ham sin Fingerspids gennem en meget
hullet Handske. Harlequin slaar ned paa denne Haand, kysser Fingeren og
svinger dansende og kyssende rundt om den Usynlige, indtil hun farer ud
af Scenen, fulgt af ham i Valsetrin. Og ind styrter han som et Lyn, han
kan ikke længer staa rolig, Benene dirrer under ham, han er alt for
vild af Forventning efter de himmelske Glæder, som han nu skimter. Han
hører knap, hvad hans Herre fortæller, men han noterer sig omhyggeligt,
hvorledes denne vil dræbe sig overfor sin Usynlige. Man forstaar af
Harlequins Mine, at dette Middel vil ogsaa han bruge. Iøvrigt er han
vis paa Sejren; da Leander ønsker ham et glædeligt Udfald, takker han
sin Herre med en uforskammet Overlegenhed. Efter at have set
Dejligheden hos Leanders Usynlige, er han opsat paa ogsaa at skue sin
Sol. I det følgende Møde med hende jager han derfor Replikerne afsted.
Han styrter sig paa Knæ, trækker sin Dolk, sliber den paa Gulvet, og
idet han raaber: Adieu Morderinde! lader han sig falde ned forover, saa
han stikker sig i Haanden — hvorover han jamrer sig stærkt, indtil han
tager fat igen og svinger sit Glavind adskillige Gange, før den
Usynlige standser ham og lover at opfylde hans Bøn.Harlequin bliver
liggende paa Gulvet og avancerer paa Knæerne ind imod hende, som han
omfavner i denne Stilling, medens han udskriger sine sidste Ord,
halvgal af Hidsighed. Poulsen spiller dette med det voldsomste og
gratiøseste Lune: det Vovede glemmes ganske over det Latterlige. Og med
det mest forfløjne Humør fører saa Poulsen Harlequin til det endelige
Nederlag, de slemme Betingelser for Ægteskabet med Columbine. Hans
Styrke svækkes ikke et Minut i de burleske Repliker, der ender Stykket.

I Enkeltheder at betegne Tonefald og Scenespil er ikke muligt. Og hvad
giver alle Ord? Ikke den uforlignelige Friskhed, hvormed Poulsen
boltrer sig i denne Rolle. Masken er gledet fra Harlequin, han er det
grove og sunde Menneske, der kun forstaar Elskov paa én Manér, og
samtidigt staar han ved Skuespillerens stilfulde Kunst for os som en
Genfødning fra de gamle Maskekomedier. Denne Rolle er en udmærket
Skuespillers Værk, skabt af den gode Kærlighed til Holberg, moderne i
sin Aand, fordi Poulsen ikke glemmer det Menneskelige, ikke karikerer
det Maskeagtige og med Held under Publikums Latter efterviser
Harlequins Udvikling igennem Skuespillets tre Akter.

Det kgl. Teater har spillet De Usynlige nogle Gange i Sæsonen for tomt
Hus. Maaske er Publikum ikke forstandigt nok og vurderer ikkePoulsens
Kunst tilstrækkeligt. Men fortjente ikke denne Perle en bedre
Indfatning? Man lærer af Hans Tegners Illustrationer, hvorledes Stykket
i det Ydre skulde sættes i Scene. Dog vigtigere er selve Udførelsen,
som nu med én Undtagelse forfejles. Fru Phister bør maaske beholde sin
Rolle, saa længe hun evner det. Men iøvrigt kræver Stykket lutter nye
Kræfter. Hr. Jerndorff besad allerede for 13 Aar siden ikke Romantik
nok til Leander; nu er han decideret for gammel og Hr. Zangenberg hans
naturlige Afløser. Til Leanders Usynlige fordrer Traditionen Teatrets
største Skønhed — altsaa er vel Fru Emma Nielsen selvskreven. Fru
Hilmer magter ikke Columbines glade Koketteri; ligesom Fru Oda Nielsen
burde havt Marthes Rolle i Jean de France, saaledes vilde hun bedst
anskueliggøre en munter og stilfuld Columbine. Endelig bør Hr. Foss
sættes fra Bestillingen som den Usynliges Broder, der maa tilfalde en
af Teatrets yngre Kunstnere, Hr. Mantzius eller Hr. Lindstrøm.

Hvis Rollerne ombesættes, kan Teatret præsentere et Holbergsk Skuespil
i en mønsterværdig Fremstilling.

*

Den Stundesløse.

26nde Marts 1893.

Der findes i Den Stundesløse tre Hovedroller, af hvis Udførelse
Stykkets Virkning paa Scenen afhænger: Vielgeschrei, Oldfux og
Pernille. For den, der ynder Holberg og Teaterkunst, knyttede der sig
stor Interesse til de nye Indehavere af disse vanskelige Opgaver, som
man vidste de Paagældende kun paatog sig med Ængstelse.

Ære den, som æres bør: man maa først nævne Hr. Olaf Poulsen, naar
Holbergspil er paa Tale. I mange Aar nægtede Hr. Poulsen at overtage
Oldfux, ønskede ikke at udføre Rollen, saalænge Erindringen om hans
Lærer endnu var frisk. Han mindedes selv Phisters Udførelse i de
mindste Enkeltheder, var overbevist om, at adskillige blandt Tilskuerne
uafladeligt vilde sammenligne ham med Phister og forstod sikkert, at
Rollens Forvandlingskarakter gjorde den mindregunstig for ham. Thi
Poulsen opererer kun vanskeligt med de hurtige Omskabninger, som den
gamle Komedies Pudsenmagere behøver og hvori Phister bevægede sig som i
sit Element.

Efter Opførelsen fatter man desværre Hr. Poulsens Betænkeligheder. Hans
Oldfux var ufri, ikke overlegen og straalende som Phisters raske og
smidige Aventurier. Ingen af Poulsens Forklædninger taaler
Sammenligning med Forgængerens, hverken Pedanten, Advokaten eller
Tyskeren. Med færre Midler, med stilfærdigere Ageren naaede Phister en
stoltere Virkning. Hr. Poulsen spiller selvfølgeligt med sin kendte
Dygtighed i rette Stil og har mange udmærkede Indfald, men hvor han
bruger baade Arme og Ben, svinger med Kaabens Ærmer og grimasserer med
et malet Ansigt, formaaede Phister uden Maskering ved sin blotte Stemme
at vække Latter. Hr. Poulsen kan naa langt højere i Holberg end det
lykkedes ham her, og man forlanger af ham det Ypperste. Kritiken skal
overfor ham være stræng.

Imidlertid behøver denne Dom ikke at være den endelige, thi den første
Aftens Spænding gjorde utvivlsomt den udmærkede Skuespiller nervøs. Han
faar maaske i Fremtiden mere Frihed og Skarphed i Spillet.

Derimod vil næppe Hr. Schram blive bedresom den Stundesløse. Han er for
gammel til nu at udføre en Rolle, der oven i Købet ikke ligger for hans
Talent. Han kan ikke virke umiddelbart komisk i denne halvgode Rolle —
hvad Hr. Sophus Neumann vilde ævne — og han udarbejder ikke
Enkelthederne med den Omhu, som for Eksempel Adolf Rosenkilde
formaaede. Den brillante Dikteringsscene faldt saaledes til Jorden.
Naturligvis maa man indrømme Udførelsens Respektabilitet og anerkende
den gamle Kunstners Flid og Energi, men denne Vielgeschrei var
uheldigvis mindre stundesløs, i hvert Fald mindre nervøs end baade
Oldfux og Pernille.

Fru Sinding, der nu er en fortrinlig Dorine i Tartufe, har med Rette
faaet Pernille. Ingen ved Teatret kan for Øjeblikket spille den snilde
og vittige Pige bedre end hun, der taler klart og lystigt og kækt. Men
Spillet er for uroligt og Smilet for staaende. Alligevel var hun den af
de tre, der var paa sikrest Vej: fremtidige Opførelser vil sikkert give
hende Sejren i Hænde saa fortræffeligt som hendes Pernille allerede
formede sig den første Aften.

Af de øvrige Rollehavende behøver kun faa at nævnes. Fru Phister mægter
i sit otteoghalvfjerdssindstyvende Aar ikke at spille den
fyrretyveaarige Magdelone: skønt denne alt er gammel, er Fru Phister
dobbelt saa gammel somRollen. Dog Fru Phister føler sig hjemme i
Replikerne. Man hørte endelig med Fornøjelse Hr. Mantzius’ naturlige
Tale i Leonards lille Rolle, og saa’ ligeledes med Glæde Fru Emma
Nielsens smukke Leonora-Skikkelse.

*

Ulysses v. Ithacia og Den Stundesløse

Sæson 1892—93.

Det kgl. Teater kaldes Holbergs Scene; han grundlagde Teatret med sine
Komedier, og efter at Teologien havde styrtet det i Grus, gav han anden
Gang Kraft og Indflydelse til dets Genoprettelse, vejledede
Skuespillerne da som tyve Aar tidligere, kæmpede mod Operaen, der altid
har ødelagt den danske Skueplads, harmedes over den franske Vaudeville,
der trængte ind til Fordærv for den gode Smag, foragtede Udstyrs- og
Spektakelstykker — og hans Aand forblev som den gode Aand over Scenen i
de kommende Tider. Hans Komedier udgjorde det faste Punkt i den
Usikkerhed og Bølgen, som kendetegnede det kgl. Teater, da hverken Hof
eller Hovedstad eller Stat betragtede det danske Dramas Hjemsted med
Kærlighed. Og alt af den Grund blev Holbergs Komedier en urokkelig
Støtte forTeatret, fordi dette stadigt nødtes til at opføre dem, fordi
den offentlige Mening tvang Teatret til deres Bevaring. De blev det
kgl. Teaters eneste virkelige Repertoire, uafhængigt af ministerielle
Forgodtbefindender og Reaktionens vekslende Luner.

Théâtre-Français ejer et Repertoire af videre Omfang. Ikke Molière
alene, skønt han er den ypperste, ogsaa Corneille, Racine, Marivaux,
Regnard hører til det tvungne Repertoire, det som Statsteatret pligter
at opføre. Dets Skuespillere modtager en saadan Undervisning, at
Teatret med Lethed kan opføre ethvert Stykke af Molière med den
korteste Tidsfrist. Maaske spilles en eller anden Komedie af Molière
kun én Gang i en Sæson, men den kan altid sættes op med et Par
Repetitionsprover, og hvis Teatrets første Kunstnerrække ikke anvendes,
kan man lade anden og tredje Linje rykke frem. Det er bekendt, at tre
forskellige Herrer (Damer) uden Varsel kan udføre samme Rolle hos
Molière, saasnart Stykket sættes paa Plakaten — og udføre Rollen efter
den traditionelle Spillemaade.

Vi har kun den ene Holberg, hvis Komedier jo desværre ikke maaler sig
med Molières hverken i Poesi, i aandelig Betydning eller i teknisk
Fuldkommenhed. Hvor underligt, at hin Gøgler — thi andet var Molière da
ikke: omrejsende Aktør og sorgløs Bearbejder — skulde overgaa den
lærdeog kloge Mand, der ikke strøede sine Dage for de fire Vinde og som
af Naturen havde modtaget et kosteligt Talent, der styrkedes gennem
Læsning og Rejser! Vist er det, at den Skala af menneskelige Følelser,
der klinger hos Molière, fra Lystighed til Fortvivlelse, fra Sværmeri
til Menneskeforagt, finder intet Sidestykke hos Holberg, der ensformigt
behandlede smaa Daarskaber og kun enkeltsteds i Erasmus Montanus og
Jeppe paa Bjærget hævede sig til den store Konflikt eller den
gennemførte Karakterskildring. Men skønt Holberg levede i det lille
Land og ikke kunde midtsamle sit Geni i Komedieskrivning alene, fordi
han maatte opdyrke mangt et goldt Omraade, var og blev han dog den
eneste Dramatiker, om hvem der samlede sig en Overlevering, en
Forstaaelse af hans Værk, der trods skiftende Smag og trods
Skuespillernes vekslende Personlighed bevaredes som Regel. De
Holbergske Komediers Betydning nu for vort Teater bestaar i, at de skal
opføres, og at der ved Teatret og i Publikum findes en
Fællesopfattelse, hvorefter de kun tør opføres ud fra en stærk Respekt
for Opgaven.

Det kgl. Teater genoptog af Holberg i Sæsonen 1892—93 følgende to
Stykker:

Ulysses v. Ithacia

9 Gange.

Den Stundesløse

7 Gange.
Af disse to Skuespil kan man egentlig kun med megen Velvilje regne
Ulysses til Genoptagelser. Den halve Del af Stykket spilledes i Januar
1887, det hele Skuespil sidste Gang i Marts 1885, efterat det var
iscenesat og opført til Holbergs Jubilæumsfest. Rollebesætningen stod i
alt væsenligt uforandret siden da, og man mærkede intet til, at der ved
Genoptagelsen var sket nogetsomhelst Arbejde enten fra Instruktionens
eller de enkelte Kunstneres Side.

Derimod turde den hele Forestilling været en Skuffelse for
Holbergelskere og for dem, der saa’ Ulysses v. Ithacia ved Jubilæet.
Dengang virkede det stærkt — Stykket var da ikke opført siden 1835, saa
Publikum stod frisk overfor det. Hr. Krohn havde besørget en morsom
Iscenesættelse med Trojas By i en fortræffelig Legetøjsform. Hr. Olaf
Poulsen fik en ny Holbergrolle, hvori han ikke trykkedes af Phisters
altfor minutiøse Undervisning og skilte sig ypperligt fra den. Han
bortkastede Lakaj-Elegancen, der aldrig lykkes ham, og fremstillede en
naiv Lumskhed og en ondskabsfuld Snusfornuft, der sluttede sig tæt om
Chilians Repliker. Og han krydrede sit solide Spil med saadanne lystige
Indfald som det forvrængede Ambà-sadør og Tiresias’ mærkelige
Tankelæsergebærder.

Da Stykket nu opførtes paany, var Feststemningen svunden. Løjerne
føltes barnlige istedetforsublime, især i de sidste Akter slappedes man
ved den ensformigt gentagne Parodi over noget Ukendt, og da
Forestillingen almindeligvis sluttede med Nej — der nu for Tiden
spilles afskyeligt — forlod man Teatret uden egentlig klassisk
Løftelse.

Dog som sagt, Ulysses v. Ithacia opførtes ensartet med den af alle
erindrede Jubilæumsforestilling, og Udførelsen formaaede ikke at afgive
noget Bevis for det kgl. Teaters trofaste Holberg Dyrkelse. Derimod
kunde Den Stundesløse blive dette; thi Stykket var ikke regelret opført
siden 1872, om det end fungerede én Gang ved Jubilæet med Phister som
Gæst og Hr. Mantzius i Titelrollen. Den ene var for gammel, kun en
ærværdig Afglans af en stor Kunst, den anden for ung, indtvunget i en
Rolle, til hvilken der krævedes fleraarig Avtoritet.

Her skulde da Slaget staa. Det kgl. Teater forberedte dette glimrende
ved at nægte Dagmarteatret at opføre Den Stundesløse, til hvis
Titelrolle den private Scene besad Hr. Sophus Neumann. Det kgl. Teater
vilde optage Kampen, fremvise sin egen kongelige Udførelse og
gennemskar i den Anledning alle Hr. Olaf Poulsens Betænkeligheder. Thi
Hr. Poulsen vilde ikke spille Oldfux eller i hvert Fald saare nodigt.
Han vidste med sig selv, hvorlidt denne rent udvendige
Forvandlingsrolle passede for ham, og hanindrede hver Phistersk
Betoning med en saa matematisk Nøjagtighed, at han maatte vride sig som
en Orm for at slippe udenom. I Aarevis havde han modsat sig Den
Stundesløses Genoptagelse, men saa strængt trængte man ind paa ham, at
han gav efter.

Og det var forsaavidt Synd som selve Skuespilleren og hans Venner
tilbragte en traurig Aften. Hr. Poulsen véd godt selv, hvor lidet
Udfaldet svarede til de Forventninger, som man nærer til ham i en ny
Holbergsk Rolle, og naar han selv bedømmer sit Spil, vil han roligt
sige, at han stod udenfor Figuren den hele Aften, beskuede og
kritiserede sig selv, folte sig usikker og nervøst mærkede, hvorledes
han og Oldfux ikke smæltede sammen til ét Menneske.

Dette Resultat beroede dels paa tilfældige Aarsager, dels paa en dybere
Grund.

Tilfældigt var det, naar Hr. Schram istedetfor at støtte sine
Medspillende fortrædigede dem. Der kan ikke herske mindste Tvivl om, at
Hr. Schram ganske forfejlede Rollen. Hans Spil kan ikke sammenstilles
med Hr. Poulsens, idet denne leverede et stort men mislykket Arbejde,
medens Hr. Schram derimod blev et Intet paa Scenen og spillede med en
saadan Usikkerhed, at hans Kolleger aldrig vidste, om de fik Stikordet
fra det aftalte Sted, knap endda om de fik Stikordet. Den brillante
Udgang af anden Akt, hvor Oldfuxforklædt som Tysker vælter Bordet,
ødelagdes helt, end ikke Dikteringsscenen slog an, skønt den altid
tilforn skænkede Fremstilleren en sikker Triumf.

Imidlertid, Schram gjorde Hr. Poulsen nervøs, saaledes, at denne kom
forknyt fra Prøverne og ved Forsteforestillingen mærkede, hvordan Taget
slap. Hans Optræden blev tvungent-lystig.

Og her staar vi ved den anden dybere Grund.

Hr. Olaf Poulsen havde ingen heldig Sæson; de nye Roller lykkedes ikke,
de gamle syntes ikke i Besiddelse af det gamle Humør. Dog skal man
straks vise Skuespilleren den Retfærdighed at paapege de ialt syv nye
Rollers delvise Ubetydelighed. Hvad var det vel, som Olaf Poulsen havde
at udføre i Et Samfundsoffer, Unge Folk, Ulla skal paa Bal! Lutter
forslidt Stof at bearbejde. Tilbage bliver i Hjemkomst Dyrlægen, der
holder sig konstant i samme Stemning med ensfarvede Repliker, Onkel
Tobias i Helligtrekongers Aften og Oldfux i Den Stundesløse. Heller
ikke Tobias faldt helt til Rette for den udmærkede Kunstner:
Vittigheden tabte sig i Uro og Støj.

Sagen er den, at Hr. Poulsen befinder sig paa et Punkt, hvor han
tvinges til at forny sin Stil. Ungdommens Tid og dermed den ubekymrede
Lystighed er forbi. Hr. Poulsen bevarer fuldkommen sin Magt over
Publikum; naar han, som er Københavns populæreste Kunstner, visersig
paa Scenen, hilses han af Latter og Klap fra de Skarer, der vænnedes
til at se den altid redebonne Komiker gaa i Døden for dem. Teatret
forlanger altid den samme unge Tjeneste af ham; hvor der forefalder
udsat Post, skydes han frem. Han skal more, han skal synge, danse,
bræge, brøle i Vaudeville, Lystspil, Farce, Operette. Og saa midt i
denne ellevilde Lystighed er der ligesom noget, der klikker — et
Øjeblik hvor der, aandeligt talt, bliver stille midt i Støjen. Da siger
de gamle Kendere og Kendinger til sig selv: Poulsen vil skabe den gamle
Saga om igen, frembringe paany den unge Lystighed, som døde omkring de
tilbagelagte fyrretyve Aar; det lykkedes ikke, han fortærer sig selv.
Nu er Resignationens og den skraanende Alders Tid inde, hvorfor bryder
han ikke sit Talent nye Veje, hvorfor arbejder en udmærket Kunstner med
bortflygtende Stemninger?

Dette var da Grunden, hvorfor Oldfux mislykkedes for Hr. Olaf Poulsen,
der ikke længer kan blive den smidige Skælmsmester: andre Tider, andre
Roller.

Den tredje Hovedrolle i Den Stundesløse udførtes af Fru Sinding. Hun
fik Held, skønt hendes egen Nervøsitet forstørredes af Hr. Schrams
Usikkerhed. Men Fru Sinding erhværvede sig med Aarene en usnærpet
Foragt for megen hyklersk Hokuspokus, og herigennem naaede hun at
spille Dorine i Tartufe langt bedre, end Rollen udførtesi denne
Generations Tid. Hun overgaar langt Fru Jacobson, og hun overstraaler
sine Medspillende med Undtagelse af Hr. Mantzius, der udmærker sig som
Orgon, og delvis Hr. Emil Poulsen, hvis Tartufe dog aldrig har faaet
fast Form. Saa god som Dorine var Pernille ikke, men Rollen naar jo
heller ikke i Bredde og Vid den Molièreske Soubrette, og i hvert Fald
Fru Sinding kunde ikke alene løfte Den Stundesløse. Dette var sat i
Scene af Hr. Pietro Krohn, hvis altfor optagne Tid ikke levnede ham
Lejlighed til grundigt Studium af Stykket. Hver af de Agerende trak til
sin Side, og Spillet gik hvert Øjeblik i Stykker.

Saaledes blev Den Stundesløses Opførelse kun et Vidnesbyrd om, at det
kgl. Teater ikke havde anvendt den fornødne Betænksomhed paa den eneste
Holbergske Indstudering, som Sæsonen kendte.

Af Holberg opførtes desuden:

Den forvandlede Brudgom

1 G.

Den Vægelsindede

3 G.

Det sidste Skuespil nedarvedes fra ifjor, hvor Fru Bloch med Finhed og
Kløgt, men famlende prøvede sin Ævne i Titelrollen. Hendes Lucretia og
Fru Sindings Pernille er alt, hvad Sæsonen rummer af Holbergsk
Skuespilkunst fra Teatrets unge Kræfter.Tror man, at Théâtre-Français
vovede i en Sæson kun at byde fire Stykker af Molière, ialt opførte 21
Gange? Teatret udsatte sig ved en saadan Adfærd for at miste den
Statsunderstøttelse, der ikke paa langt nær er saa stor som det kgl.
Teaters af Ministeriet ulovligt tagne Tilskud.

*

Den forvandlede Brudgom.

Abracadabra.

11ste Oktober 1891.

De to Holbergske Skuespil opførtes efter nogen Tids Hvile for delvis
velbesat Hus.

Som Helhed taget gaar Den forvandlede Brudgom raskest over Scenen, der
vel bedre taaler en Komedie uden Mandfolk end et kvindeløst Stykke. Her
tales i samme Scherzotone af alle de Agerende. Fru Phister er snart en
hel Mærkværdighed, naar hun agerer, hopper og danser. Rigtignok
forvansker hun Rollen, forsaavidt Terentia skal være lidt over 50 Aar,
medens Skuespillerinden er paa den fejle Side af de 70; men man vilde
maaske ikke saa let bevæge en Dame i Rollens Alder til at agere
latterligt-gammel, og Fru Phister siger rapt og muntert de burleske
Ord. I dette Stykke spiller Fru Sinding Pernille med en saa lystig
Djærvhed, at man vistnok gør Uret ved ikke at anvende hende mere i
Soubrettefaget. Og paa den andenSide er Fru Hilmer saa god som Kirsten
Giftekniv, at hun fortjente at avancere fra Pernillerne til
Magdelonerne snarest mulig. Endelig brillerer Fru Oda Nielsen som det
forklædte Pigebarn ved den klare Stilfuldhed, hvormed hun siger sine
Repliker, og den allerkæreste Maade, hvorpaa hun synger Slutningsvisen.

Hele Stykket spilles som sagt i samme Tempo og Rytme.

Ikke saaledes Abracadabra. Her findes en Anfører, der farer voldsomt
frem og svinger Taktstokken, men uden at faa Kapellet til at følge sig.

Olaf Poulsen er Stykkets Begyndelse og Ende. Han spiller Lakajrollen i
Prestissimotakt, ligesom en Række Virtuosvariationer over et Dansetema,
med en forsoren og aandeløs Lystighed, der kulminerer i det mesterlige
Forsvar, hvor Henrik bagbunden taler fra Gulvet.

Maaske kan man gøre den Indvending mod Fremstillingen i sin Helhed, at
denne Henrik ikke er set som en særegen Person: Leander er forvænt og
udsvævende, og Henrik følger, som Tjenere plejer, ganskç sin Herres
Eksempel — til Overflod beviser hans Udgifter til Damepræsenter dette.
Var det ikke rimeligt, om Skuespilleren havde givet Fyren et mere
fordærvet og medtaget Udseende og ikke ladet ham skinne som en nyslaaet
Toskilling? Saa sirligt vilde næppe Henrik være paaklædt som han viser
sig paaTeatret — iøvrigt i et Kostyme, der er ukorrekt og vist et halvt
Aarhundrede yngre end Leanders. Endelig en Enkelthed. Naar Hr. Poulsen
har havt det fortræffelige Indfald, at lade den døde Mand fra Aalborg
tale Jysk — det gør saadant hyggeligt Indtryk, naar Spøgelset holder
fast paa Dialekten — hvorfor benytter da Henrik ikke det samme Maal, da
han selv agerer Genganger? Spøgelset, hvis Ord han refererer, og
Gengangeren, der skræmmer Jeronimus, er jo netop samme Mand.

Men Herrerne folger ikke Tjeneren. Undertiden lykkes det for Hr. C.
Price, undertiden for Hr. Kolling at finde sig tilrette i det anslaaede
Tempo, men den sidste bliver ofte tilbage i en klagende Andante, og de
øvrige Medspillende bevæger sig i det Højeste med Menuettakt.

Henrik i Abracadabra er en af de faa Holbergske Tjenerroller, som Hr.
Olaf Poulsen har gennemarbejdet selvstændigt uden Phistersk Vejledning.
Hans Kunst viser sig størst og sikrest i disse. Men var det ikke paa
Tide, at han udvidede sit Holberg-Repertoire. Det er mange Aar siden,
at Hr. Poulsen fik en ny Rolle i vor klassiske Komedie, og han staar
netop nu i sin fulde Kraft, som han selv gærne anspændte til det
Yderste.

*

Don Ranudo de Colibrados

21de Februar 1894.

Dette Stykke har indenfor Holbergs Produktion sin egen, ikke helt
opklarede Historie. Da Holberg i 1730 indbød til en ny Udgave af sine
Komedier i fem Dele, meddelte han i Subskriptionsplanen, at den femte
Del vilde indeholde seks Skuespil, der alle var Publikum fuldkommen
ukendte. Mellem disse opregnes saa Don Ranudo eller Fattigdom og
Hofart. Imidlertid, da Værket udkom i 1731, fattedes Don Ranudo.
Grunden oplyses intetsteds. Men man mener, at Holberg ikke paa den Tid
ansaa det for raadeligt at trykke Stykket paa Grund af dets satiriske
Indhold. Nu synes Satiren os ikke samfundsrystende. Her fremstilles et
Par halvgale Mennesker, der frister den yderste Armod og i denne
trøster sig med deres ældgamle Adelskab. Skildringen er saa lidet
gennemtænkt fra Holbergs Side, at vi end ikke faar at vide, hvad
Grunden er til denneovervættes Fattigdom. Et Steds hedder det, at
Dovenskab, Ulyst til borgerligt Arbejde er Aarsagen. Dog, Forklaringen
bliver ikke udtømmende, thi en Mand af høj Adel som Don Ranudo kunde da
baade beklæde Hofembede og oppebære Statsindtægt. Og dernæst spørger
man uvilkaarligt, hvorfra Familens Ruin stammer. Don Ranudo og hans
Hustru synes tilvisse lidet luksuselskende: hvorfor er de blevne saa
yderst fattige, hvad Selvforskyldt foreligger her? Kuriøst er da
endelig det Middel, som Holberg anviser til deres Hjælp: det nemlig, at
gifte deres Datter med en ung Mand, der vel besidder færre Ahner end de
Colibrados, men til Gengæld ejer større Formue. Idet Holberg haaner den
fattige Adelsmand, der af Hoffærdighed forsmaar den rige Svigersøn,
synes han at mangle Blik for det lidet Noble i at forgylde sit
Adelskjold ved en rig Mésalliance. I Nutidskomedier haanes tværtimod
den Adelsmand, der af Pengehensyn lader sin Datter ægte en Borgerlig.

Hvorom al Ting er, Holberg lod ikke Stykket komme frem, og denne
Forsigtighed har naturligvis sin kulturhistoriske Interesse — hvis han
virkelig viste Forsigtighed. Thi endnu under Christian VI saa’ Don
Ranudo alligevel Lyset i Danmark, og endda blev dette Skuespil den
første af alle Holbergs Komedier, der offentliggjordes under hans Navn
— ikke anonymt eller pseudonymt. Dettegik saaledes til. En kjøbenhavnsk
Bogtrykker ved Navn Mengel fik af Holberg Tilladelse til at lade
Komedien udkomme sammen med hans andre Skuespil paa Tysk, oversat efter
en Afskrift, som Digteren selv gennemsaa — dog paa den udtrykkelige
Betingelse, at Komedien ikke maatte udgives særskilt og under ingen
Omstændighed maatte udkomme i den danske Skikkelse.

Mengel — der ikke anerkendte nogen literær Ejendomsret og som blot
havde erhværvet Afskriften hos en Fuldmægtig Coldewey for 10 Daler uden
nogetsomhelst Honorar til Holberg — brød sig Pokker om dennes
Betingelser. Han trykte og offentliggjorde Don Ranudo først paa Tysk,
og dernæst lod han den i Altona trykke paa Dansk og averterede til Salg
i København for 8 Skilling »en ny hidtil utrykt Komedie af Hr. Assessor
Holberg, forestillende Armod og Hoffærdighed under sindrige Moralier.«

Holberg vrededes saare naturligt over dette Brud paa Tro og Love, og
for at straffe Mengel lod han Bogtrykker Berling fjorten Dage efter
udgive Komedien i en avtoriseret Form (til Salg for 14 Skilling), idet
Bekendtgørelsen om denne Udgave samtidigt angreb Mengels Udgave, fordi
denne var »meget vitieux og somme Tider ganske urimelig.« Herover
Proces mellem de to Bogtrykkere. Akterne findes endnu bevarede, Rahbek
optrykte dem i sin Tid i Dansk Minerva; Dommen iSagen kendes ikke mere,
men — hvad der er langt interessantere — den af Holberg gennemsete
Afskrift, hvorefter Mengel oversatte og trykkede, findes endnu og
opbevares paa Universitetsbiblioteket. Desværre mangler et Ark, hvorpaa
Holberg havde skrevet tre anselige Forandringer.

Af hele denne Sag kan man læse en udførlig Fremstilling i første Bind
af Hr. Martensens Udgave af Holbergs Komedier. Foruden Afskriften og
Berlings Udgave haves der endnu den Form af Komedien, som Holberg
offentliggjorde Aaret inden sin Død, og i hvilken der indførtes nogle
nye Scener — efter Forlydende til Bedste for den purunge
Skuespillerinde Frk. Bøttger, hvem Holberg præsenterede i Eugenias ret
flatterende Rolle. Hr. Martensen synes imidlertid at mene, at disse
indlagte Scener skæmmer den oprindelige Komedie, hviken han ønsker
udgivet efter Mengels Afskrift, og han hævder med en vis Føje den
Sætning, at medens man hidindtil med Rette i Oehlenschläger-Udgaverne
søgte at fremdrage Tragediernes første Form som den poetisk-ægte og
kastede Vrag paa senere Gammelmands-Rettelser, gik Liebenberg — thi
imod ham rettes al Hr. Martensens Kritik — omvendt og urigtigt til
Værks overfor Holbergs Komedier, idet han ubetinget foretrak Holbergs
seneste, utvivlsomt skødesløse, undertiden næsten meningsløse
Gennemsyn. Herom kan der dog disputeres. Men sikkert gør Hr.Martensen
Uret mod Liebenberg, naar denne fremstilles som ukendt med den
Mengelske Afskrift af Don Ranudo og for saa vidt forsømmelig i sin
Udgiverfærd. Hr. Martensen har ikke kunnet overse, at Liebenberg i
ottende Bind af den store Udgave (1854) S. 303—311 udførligt omtaler
det Mengelske Haandskrift — hvoraf netop han, Liebenberg, er Opdageren
— og beklager ikke at have benyttet den i sin Tekst, medens han nu her
i Tillæget giver alle afvigende Læsemaaden. Og alle de Forbedringer,
som kunde stemme med Teksten af 1753, optog senere Liebenberg i sine
Udgaver; ja han var ganske stolt af at have forbedret Teksten saa
betydeligt — hvad der kan ses af følgende Passus i hans Erindringer,
hvor han taler om C. W. Smiths Anmeldelse af Trebinds-Udgaven:

»Hvad jeg dér savnede, var kun nogle Ord om Don Ranudo, hvis Tekst af
mig for allerførste Gang — med Benyttelse af Stykkets uretmæssige Tryk
og af en paa Universitetsbiblioteket opbevaret Afskrift af
Originalmanuskriptet med Rettelser af Holbergs egen Haand — var bleven
grundigt renset for sine mange Forvanskninger.«

Hr. Martensen vil have Don Ranudo ført tilbage til Afskriftens Form.
Dertil foreligger næppe Grund. Hvem vilde vel driste sig til at udtage
de Optrin eller rettere det Optrin, Holberg senere tildigtede, selv om
det ikke helt passer til Komediens første Skikkelse? Tidligst var Maria
den enesteDatter i det Colibradosiske Hus, og da Eugenias Optrin og
Slutningsreplik tildigtedes, glemte Holberg at omtale hendes Tilværelse
andensteds. Men noget andet er, at Afskriftens Læsemaader kunde
indføres i større Tal, end Liebenberg gjorde. Og særlig burde dens
Tekst benyttes, hvor den utvivlsomt indeholder en langt bedre
Læsemaade, end Holbergudgaverne nu indeholder. Det bedste Eksempel
frembyder Scenen i anden Akt, hvor Isabella frier for sin Broder hos
Don Ranudo og Gemalinde, men møder et bestemt Afslag. Efterat hun er
gaaet, indsender hun med Kammerpigen — lidt umotiveret — sin Pengepung
som Gave til de fornemme Stoddere, der derover geraader i stort Raseri.
Denne Isabellas haanlige Adfærd motiveres i den ældre Udgave ved
følgende Slutning paa Scenen efter en hovmodig Replik af Donna Olympia:

Imedens hun siger dette, gaar Lænestolen, som er dollig og raadden, i
Stykker, og hun falder saaledes paa Gulvet, at Ryggen vender op, og det
pjaltede og sønderrevne Rygstykke bliver sét af Isabella, som ser
derpaa med Forundring og vrider Hænderne af Medynk. Don Ranudo søger at
vende hendes Øjne derfra, men hun bliver ved at beskue Fruens Ryg.

Don Ranudo.

Det er skammeligt med den Stolemager, at han gør saadan falsk Arbejde.
Den Stol har vi dog ikke haft længer end i to Aar.

Isabella.

Ak Don Ranudo! hvortil tjener det at sætte Farve paa alle Ting? Mig
synes, at Herrens Sko er mere end to Aar gamle.

Pedro.

Alle Herrens Sko har jeg saaledes skaaren itu efter Ordre, thi Herren
er plaget med Ligtorne, og Fruen ligeledes, hvorfor hun ingen
Rygstykker taaler.

Isabella græder, tager Afsked, Leonora følger ud.

Enhver, der vil sammenligne de to Tekster, maa indrømme dels, at Scenen
i den første Form ejer en større dramatisk Virkning, dels at kun i
denne findes en tilstrækkelig Motivering af Leonoras pludselige Almisse
til de to arme Mennesker. Hun fatter Medynk med dem trods deres
taabelige Hovmodighed, idet hun ser deres Armod i dens ynkelige
Nøgenhed, og det bliver hos hende en godhjærtet Indskydelse, naar hun
sender dem sin Gave. Saaledes forklares hendes Adfærd; men Holberg, som
senere forlængede Scenen med velskrevne Repliker, glemte derved dens
oprindelige Slutning — og maaske tilføjede dengang udenfor Teksten
Aktørerne, der indstuderede under hans Vejledning, den nødvendige
Sceneordning.

Det kgl. Teater benyttede imidlertid ikke denne Sceneanordning og
anvendte overhovedet en Tekst, der var saa slet som muligt. Rene
Trykfejl bevaredes i Dialogen. Hvor for Eksempel Pedro opramser de
Gæster, Huset harmodtaget i Besøg, og deriblandt en Adelsmand med saare
mange Navne, tilføjer han sagte: »Den Sidste maa have havt mange Fadere
(ɔ: Fædre), efterdi han har saa mange Navne«. Ved en Læse- og Trykfejl
findes i adskillige Udgaver Faddere i Stedet for Fadere. Holberg har
selv i den Mengelske Afskrift slettet det ene d; dog sagde Hr. Olaf
Poulsen det gale Ord.

Endvidere sagdes bestandigt colibradsk, skønt Betegnelsen skal hedde
colibradosisk, hvad Holberg selv skrev. Det kan paavises, at Formen
colibradsk indkom fra den tyske Tekst, der uheldigt overførtes med sine
Germanismer til Dansk. Endelig sagde Hr. Schram ricos hombris efter en
ganske utvivlsom Trykfejl; det hedder paa Spansk, og Holberg, der kunde
Spansk, skrev retteligt: hombres. Disse Eksempler kunde
mangfoldiggøres.

Overhovedet udtaltes de spanske Navne gennemgaaende fejlagtigt eller
med en forvrænget Udtale, der skulde betegne, at den talende Person
ikke forstod Spansk. Men deri er ingen Mening; thi Stykket foregaar i
Spanien. Holberg bevarer Lokalfarven uden de parodiske Hentydninger til
København, som han ellers tillader sig i lignende Skuespil, og hele
Iscenesættelsen, Personernes Kostymering, Damernes Masker beregnedes
paa at fremstille spanske Folk og Forhold. Hvorledes kan man saa
tillade sig den Urimelighed at udtale de spanske Navne forkert — uden
deStrube- og Nasallyd, der oven i Købet kunde gjort komisk Virkning?
Endogsaa den korrekte Olaf Poulsen syndede her imod den Lære, som
Holberg sikkert gav sine første Skuespillere i Don Ranudo. Ja,
Sceneinstruktøren har endog tilladt, at det samme Navn udtales
forskelligt af forskellige Personer. Saaledes Navnet Juan, hvilket Hr.
Schram i anden Akts Slutningsscene udtalte sjang, og Hr. Kolling senere
juan med dansk j — begge Dele er fejlagtigt. Og vil man genoptage en
Holbergsk Komedie efter mange Aars Hvile, skal man gennemføre en
korrekt Form i alle Enkeltheder og derved skabe en god Tradition.

En Overlevering for Udførelsen af Don Ranudo findes nemlig ikke.
Stykket opførtes sjældent — i alt 37 Gange; i dette Aarhundrede tæller
det kun 9 Opførelser. Det holdtes paa Repertoiret fra 1813 til 1817 med
Haack som Don Ranudo, optoges saa 15. September 1826 med Stage og
forsvandt dernæst aldeles i de næste 70 Aar. Rahbek véd Intet om
Udførelsen i Holbergs Dage; han roser og dadler forskellige
Rollehavende, som han selv har sét, men uden nogensomhelst
Karakteristik, paastaar kun, at Don Ranudo og Donna Olympia aldrig
hverken offentligt eller privat gaves til hans Fornøjelse. Han spørger
derfor paa sit slemme Dansk: »om det ikke skulde være en temmelig
vanskelig Gaade(?)at give Don Ranudo komisk uden at ophøre at være
naturlig«.

Vi véd end ikke, hvorledes Holberg besatte alle Rollerne ved den første
Opførelse 30. Avgust 1752. Følgende Hovedrollers Besættelse er kendt:

Don Ranudo............Iver Als. Donna Olympia.........Md. Lenkiewitz.
Eugenia.................Jfr. Bøttger. Gonzalo.................Rose.
Tolken..................Clementin. Bonden.................Ørsted.
Pedro....................Londemann.

Af et gammelt Teaterregnskab, som senere skal blive anført, kan endnu
sluttes, at Jfr. Thielo spillede i Stykket, og rimeligvis Isabellas
Rolle. Af den ovenstaaende Rollefordeling lærer man, at Don Ranudo
betroedes til samme Skuespiller, der fremstillede Molières adelsgale
Borger, Iver Als. Han var ikke Komiker af Særfag som Clementin, men
snarere ædel Fader, elegant og smidig. Rollen gaves aldrig til
Clementin, der vedblev at beholde Tolken, selv da Als afgav sin Rolle
til Hortulan, hvem Rahbek fandt utilfredsstillende som Don Ranudo.

Imidlertid, den oprindelige Besættelse viser til en vis Grad, hvorledes
Holberg ønskede Rollen udført, nemlig med Fremhævelse af den fornemme
Holdning og den ydre Elegance hos Don Ranudo. Traditionen bevaredes
derfor, dengang man i 1826gav Rollen til Stage, som netop formaaede at
fremstille baade den virkelige og den uægte Elegance. Rollens Komik maa
bestaa i det Misforhold, hvori Personens Forsøg paa Hoftone og
Adelselegance staar til den svære Armod og de latterlige Paafund,
hvormed Fattigdommen skjules. Men om Tragik kan der ikke blive Tale. I
samme Øjeblik som Don Ranudo og Donna Olympia bliver medynkvækkende og
rørende, forvandles Komedien næsten til Tragedie: i deres sindssyge
Selvpineri kunde Don Ranudo og hans Hustru helt forjage Latteren, i
hvert Fald under en aandfuld og gennemført scenisk Fortolkning. Men
naturligt vilde et saadant Spil ikke blive og ikke overensstemmende med
Holbergs egen Vilje. I den Fortale, der indleder den retmæssige danske
Udgave af 1745 og som underskreves af Berling, men sikkert skreves af
Holberg selv, hedder det:

Komedien synes ellers at være skreven for at sættes imod Molières
Borgerlige Ædelmand, saa at den heller er en Parodi end en Imitation af
samme bekendte franske Komedie.

Saa let slipper Holberg ikke udenom en Anklage for Efterligning af Den
adelsgale Borger i Don Ranudos Opløsning (ligesom af Tartufe i
Retsbetjentscenen), men afgørende i denne Sammenhæng bliver det, naar
Holberg bruger Ordet Parodi. Hvis Stykkets Hovedfigurer skulde opfattes
alvorligere end den adelsgale Borger, vilde han velnæppe anvende hin
Betegnelse. Der gaar paa det kgl. Teater det Sagn, at man i
Halvtredserne paatænkte at give Don Ranudo og Donna Olympia til Michael
Wiehe og Fru Heiberg. Høedt skal have undfanget den Plan. Dog selv om
dette forholder sig rigtigt, er dermed ikke bevist, at han ønskede Don
Ranudo fremstillet i tragisk Form; Fru Heiberg magtede fortræffeligt
den latterlige Fornemhed, og maaske vilde Høedt forsøge Michael Wiehes
Geni i Fortolkningen af den forsultne spanske Grandezza.

I hvert Fald baade Høedts Ønske og de tidligere Rollefordelinger — Als
var tredive Aar, da Holberg gav ham Don Ranudo — viser, at den spanske
Adelsmand og hans Hustru ikke skal fremstilles som helt gamle Folk. Hr.
Schrams og Fru Phisters Fremstilling falder egentlig udenfor Kritiken
paa Grund af de Spillendes høje Alder. For denne kan man kun nære
Pietet, især hos saa fremragende Kunstnere. Men oprigtigt talt, Fru
Phister, der fødtes i Januar 1816, er umulig i en Rolle som Moder til
et fjortenaars Barn. Hun vakte Uhygge ved sin blotte Fremtræden, og
selv om Hr. Schram bevarer større Aplomb i sine ældre Roller, forslaar
hverken hans Kræfter eller hans Hukommelse i nye. Den Stundesløse viste
dette til Evidens; hvorfor behøvedes egenlig Don Ranudo som yderligere
Bevis? Man lo ikke en eneste Gang af Hjærtet, man beklagede
ellerbeundrede den gamle Mands Viljestyrke, og man savnede Hr. Sophus
Neumann. Hos Hr. Schram fandt man ingen fantasifulde Enkeltheder, men
Helhedsopfattelsen var vel rigtig, selv om den gamle Kunstner ikke
formaaede at gennemføre Fremstillingen af medfødt og latterligt
Højhedsvanvid. Derimod var Fru Phister paa gale Veje, naar hun
opfattede Donna Olympia som en borgerlig Magdelone, der knejser med
Nakken af paatagen Fornemhed. Vi slap end ikke for de grove Fald i
Stemmen, hvormed Fru Phister for mange Aar siden satte Kulør paa
Pernilles glade Repliker. Kære Minder for gamle Teatergængere! Rent ud
sagt: Indtrykket var Oldeforældre, der vil danse Hopsa, og
Teaterbestyrelsen burde have skaanet baade Kunstnerne og Publikum for
dette Indtryk. Da Hr. Schram, Fru Phister og Hr. Kolling — der agerede
Bonden fuldkommen kedeligt — var alene sammen paa Scenen, udgjorde de
tre ungdommelige Spasmageres Alder tilsammen ca. 210 Aar. Halvdelen
vilde været tilstrækkelig.

Som Don Ranudo saaledes formede sig, havde man taget Sjælen ud af
Stykket. Imidlertid maa man glæde sig over det Talent, der udfoldedes
paa nogle Punkter. Hr. Olaf Poulsen, der tydeligt led af ikke ringe
Angst, gjorde med Rette Pedro til en lidt ældre Ræsonnør og ikke til en
springsk Lakaj. Masken var ypperlig: dumtfiffig, lun og plebejisk. Han
pyntede særdelespaa de torre Repliker — thi Dialogen i Don Ranudo er
ikke særdeles vittig — ved brillante Understregninger og overraskende
Betoninger. Fortræffelig var hans bidske Mine, et Buldog-Ansigt, hvor
Pedro bebrejdede Don Ranudo sin sultne Maves Tilstand. Mange lystige
Indfald opfandt han, saaledes Overrækkelsen af den smudsige Pennefjer
til Rettens Betjent, som søger Værdigenstande til Beslaglæggelse. Kun i
femte Akt udmattedes Hr. Poulsen — og ved saadanne Lejligheder falder
den udmærkede Kunstner ud af Tonen. Han overdrev sin Tale til Don
Ranudo, hvor Pedro tilsyneladende staar paa Adelsfordringerne; han
spillede ikke her med Pedros lune Humør, men direkte i Raab ud imod
Publikum. Alligevel: Rollen er lidet underholdende, og Hr. Poulsen
skabte Komik ud af Intet.

Overordentligt god var Fru Sinding, naturligt vakker og bredttalende.
Dog Leonora afgiver heller ingen Guldgrube for Fremstillerinden. Fru
Sinding viser i saadanne Roller det Talent, som Teatret almindeligvis
lader forsumpe. Endelig straalede Fru Bloch i Eugenias lille Rolle og
eneste Scene. Den magre Pige med den knejsende Holdning og den
impertinente Sætten-Næsen-i-Sky forvandlede sig særdeles pudsigt til en
arrig Satan, der gnistrede af sydlandsk Hidsighed og spruttede som en
Kat, idet hun hvæsede og fnøs og rakte Tunge. Med Rette efterlignede
FruBlochs Koiffure Fru Phisters Paryk; iøvrigt laantes baade Hr.
Schrams og Fru Phisters Masker fra Hans Tegners Illustrationer, der
saaledes snarere skaber Traditionen end bevarer den. Naar
Slutningsrepliken ikke lykkedes for Fru Bloch, laa Skylden i den
urimelige Ordning, der lod Eugenia alene tilbage paa Scenen. Repliken
lyder for lidet vægtigt til, at den kan fylde den tomme Scene. De
øvrige Personer burde omgivet Eugenia, naar hun klager over ikke at
skulle giftes, og Forældrene dernæst vredt trukket hende med sig ud af
Scenen.

Om de øvrige Spillende lader sig lidet sige. Hr. Poul Nielsen udfoldede
næppe Lystighed nok som Gusman — dog her findes næsten intet at bygge
paa. Fru Hennings talte klart og myndigt, men ikke naturligt som den
kloge Fru Isabella. Hr. Jerndorff blev ikke nær burlesk og overgiven
nok som Tolken — alt kan her tillades. Endelig gjorde Hr. Axel Madsen
og Frk. Petersen ikke Holbergs Erotik synderligt varmblodigere, end den
forekommer ved flygtig Gennemlæsning. Hr. Madsen burde ogsaa sat
dristigere Sving paa det ætiopiske Sprogs Musik — i Parantes findes der
jo Sprog, hvor Ordene skifter Betydning, eftersom de udtales en Tone
højere eller lavere. Holbergs Mesopotamisk er slet ikke saa vanvittigt
endda.

Iscenesættelsen frembød ikke meget Ejendommeligt og enkelte Fejl.

Kuriositetens Skyld interessere at læse, hvad der ved den første
Opforelse i Avgust 1752 anvendtes

til Don Ranudos Iscenesættelse. Listen lyder saa ledes med vedføjet
Pris:

Rdl. Mark Skilling 11 Alen Sølvlahn til Rose. . . . S 3 » En sort
Cantillo til Ørsteds Vest . 3 » 4 Dusin Stenkulsknapper til Ranudos
Kjole ....... 2 » 4 » Et Far Sko | at skære i I » » Et Par Strømper \
Stykker t » > En Pallentine og sort Perletørklæde 2 > En gammel
Silkevest..... I 4 » Et Stykke vinranket Fløje! til Ranudo 2 > Et Sæt
til Jomfru Thielo .... » 3 » 4'/j Pd hollandsk Ost..... 4 8
Brød........... > » 7 Lak og Blæk........ » 5 En sort Kappe at
leje..... » i 8 Et Par Briller........ » » 6 Prinsens Hue at sy paa
.... » 8 Koste........... » » 8 9 Par Handsker til Morianerne . . I 5 4
Snedker Landsberg for Flitsbuer, Pile og Kogre...... 15 » >

Saa billigt slåp man den Gang. Man ser, at de Spillende fortærede
veritabel hollandsk Ost — Posten tilbagevender i Regnskabet ved senere
Opførelser — ikke som nu Vindbrød, dersmuldrer mellem Fingrene. Man
sørgede da kraftigere for Illusionen end nu, hvor for Eksempel i første
Akt Isabella ser Pedro komme — skønt han befinder sig bag en lukket Dør
og først indtræder et Minut senere. Udmærket anordnet var derimod
Slutningen af tredje Akt, hvor Don Ranudo og Donna Olympia skrider
majestætisk ud med Stamtavlen højt opløftet, efterat de er blevne
udplyndrede til Skjorten. Men derimod var det atter fejlagtigt, naar de
to uden Sky viste Bonden deres lappede Stadsklæder, blottede for
Rygstykker — den Paaklædning maatte hastigt vakt hans Mistanke. Endelig
burde Don Ranudo gaaet Mohrerprinsen imøde med blottet Hoved.

— — Om kort Tid stædes atter Don Ranudo til den lange Hvile. Der er
Grund til at beklage de Kunstnere, der delvis paa Grund af
Teaterbestyrelsens Uforstand faar liden Fornøjelse af deres store
Arbejde. Slaget tabtes, fordi den gamle Garde ikke vilde vige.

*

II.

                              FREMSTILLERE.

Henrich Wegner.

Som bekendt véd man saare lidet om det ældste Holbergske Teater, som
aabnedes 1722 og ubarmhjærtigt nedsloges 1728. Man kan nogenledes
rekonstruere Repertoiret, som omfatter alle de ypperste Holbergske
Komedier, men om disse Skuespils Opførelse, den ydre og indre
Fremstillingsform, savner vi næsten alle Oplysninger. Holberg har
nedskrevet nogle faa Bemærkninger om sine egne Komediers Opførelser,
men de angiver blot korteligt Stykkernes Modtagelse hos Publikum. Om
Udførelsen meddeler han næsten intet; de fleste af Skuespillerne synes
ikke at have interesseret ham det mindste, end ikke den Kunstner, hvis
Navn har holdt sig ned til vore Dage og efter hvem ifølge en usikker
Tradition Henrik-Rollerne er opkaldte. Overskou hævder vel denne
Tradition, hvor han første Gang nævner Henrich Wegner, men anfører
ingen Kilde, hvorfra den stammer, og den er i sig selv ikke
sandsynlig.Allerede i Holbergs første Stykke hedder Kandestøberdrengen
Henrik, men dette er skrevet allerede inden Teatret i Grønnegade
aabnedes. Man kan til Støtte for Traditionen anføre, at Holberg har
ladet Tjeneren i Den Vægelsindede skifte Navn. Han hedder i den ældste
Udgave Torben og faar først i Omarbejdelsen Navn af Henrik, men hertil
kunde Grunden godt være den, at Holberg overhovedet langsomt indførte
faste Navne for sin borgerlige Families Personer. I Den politiske
Kandestøber finder vi endnu ingen Jeronimus, Magdelone, Pernille,
Leander eller Leonore (de hedder her respektive: Herman, Geske, Anneke,
Engelke og Antonius). I den første Form af Holbergs anden Komedie Den
Vægelsindede hedder Henrik som sagt Torben, og til Pernille, som i
Bearbejdelsen har en ret stor Rolle, svarer her Pigen Øllegaard, der
kun har en enkelt Replik. I tredje Komedie Jean ile France træffer vi
for første Gang Jeronimus og Magdelone, der iøvrigt ikke her er Mand og
Kone, medens Tjeneren hedder Espen, Pigen Marthe og Elskerparret
Antonius og Elsebet; her findes første Gang Navnet Arv. I fjerde
Komedie Jeppe paa Bjærget findes intet af de traditionelle Navne og
ligesaa lidt i den ældste fem Akts Udgave af Gert Westphaler fra 1723;
derimod optræder baade Leonard, Leonore, Henrik og Pernille i den
forkortede Gert Westphaler af 1731. I den næste Komedie, Den ellevte
Juni, hedder vel denforslagne Tjener Henrik, men skifter saa atter Navn
i Barselstuen og bliver til Troels, medens Holberg ikke til nogen af de
talrige Damevisitter har Brug for Navne som Magdelone, Leonore eller
Pernille, og Jeronimus her er Ræsonnor, ikke Familiefader. Hvorfor
skulde ikke Holberg her opkaldt Wegner, hvis han var Digterens
Yndlingsskuespiller?

Man har ofte dvælet ved denne Holbergs sene Brug af faste Navne for at
paavise, at Karaktererne skiftede, selv om Navnene var ens. Skavlan har
især med Udforlighed forsvaret Holberg mod Anvendelsen af Maskefigurer.

Fast staar det i al Fald, at Henrik som fast Tjenernavn findes ikke i
de 1722 og 1723 opførte Komedier, hvor dog Henrich Wegner spillede alle
Tjenerrollerne. Det er da ganske usandsynligt, at Holberg skulde have
vist ham saa stor Ære, som Traditionen beretter, og langt rimeligere,
at Digteren valgte Henrik-Navnet, fordi han havde benyttet det i sit
allerførste Skuespil. Da han fastslog de stabile Navne, var det jo ene
for at lægge en strængere klassisk Ramme om sine lystige Stykker.

Dr. F. J. Meier har skrevet en Afhandling med Titel Henrick Wegner og
hans Familie. Underligt nok blev kort forinden akkurat de samme nye
Oplysninger, som hin Afhandling meddelte, Læseverdenen bekendt ved en
Opsats om Henrich Wegner, som Hr. Arthur Aumont offentliggjorde.Her var
ikke Tale om noget Laan: de to Herrer havde arbejdet ganske uafhængigt
af hinanden; kun Skade, at den ene af dem ikke havde sparet sig
Arbejdet.

Begge de to Forskere havde benyttet Rigsarkivets Samlinger, der
nogenledes klarer Henrich Wegners Skæbne. Han hed egentlig Weigner og
var Søn af en Postmester i Aarhus, maaske født i Jylland og rimeligvis
1701. Han kom straks til den danske Skueplads ved dens Aabning og var
altsaa da 21 Aar gammel, efter at være bleven Student to Aar i Forvejen
20. Juli 1720. Han studerede Teologi, vel ikke mindst fordi dette
Studium hurtigst kunde give Brod; Faderen havde nemlig i Gage 60 Daler
om Aaret (omtrent 400 Kr.) og deraf skulde han ernære sig selv Kone og
tre Børn foruden Sønnen Henrich, der for Studeringernes Skyld maatte bo
i København. Intet Under om den unge Mand foretrak at tjene sit Brød
som Skuespiller, saa snart der aabnedes ham Mulighed derfor.

Dr. Meier reducerer dog altfor hurtigt Henrich Wegners Optræden til et
Forsøg paa »ikke at dø af Sult og Nod«. Han har utvivlsomt været et
stort scenisk Talent. Det viser alene den Omstændighed, at han straks
fik den store Henrik-Rolle i Den politiske Kandestøber tildelt, og at
han hævdede sin Stilling i hele det Holbergske Repertoires vanskeligste
og mest glimrende Roller. Han gik ikke fraTjenerrollerne til de
Holbergske Karakterroller, spillede ikke som andre Henrik-Skuespillere
ogsaa Jeppe paa Bjærget eller Gert Westphaler, men holdt sig til det
Fag, hvor hans Ungdom og gode Humør kunde benytte de lystige og
kraftige Ord. Rimeligvis besad han en ikke ringe Teknik; thi hvor kunde
ellers Holberg have tildelt ham Henrik i Maskarade med den Komedie
indenfor Komedien, hvormed Olaf Poulsen nu har sit store Mas?

Dr. Meier gaar sikkert ud fra fejlagtige Betragtninger, naar han vil
fastslaa, at »Henrich Wegners og hans Kammeraters sceniske
Præstationer, i det mindste ikke i Begyndelsen af deres Virksomhed,
vistnok ikke (!) har været af nogen synderlig glimrende Art.« Han
fortsætter med følgende monstrøse Sætning:

»Hvad skulde man ogsaa kunne vente af et halvt Dusin fattige jyske
Tyveaarsknøse, som aldrig havde set virkeligt Komediespil, som ingen
ordentlig Instruktion eller kunstnerisk Uddannelse havde nydt, ingen
Forbilleder havde havt at danne sig efter, som manglede baade
tilstrækkelig Dannelse, Belæsthed, Modenhed, Erfaring,
Menneskekundskab, Studium, Scenevanthed, kort alt, uden maaske netop
Lyst og Interesse — og for en Enkelts, Ulsøes Vedkommende endog levende
Interesse — for Skuespilkunsten, hvortil saa og for Fleres Vedkommende
uden Tvivl kommer uomtvisteligt Anlæg eller Talent, der ved Flid,
Øvelse og Studium kunde yde og vistnok ogsaa snart ydede noget
respektabelt.«

Else Skolemesters Indflydelse har tydeligvisikke tabt sig endnu: Flid,
Øvelse og Studium er ingen daarlig Treenighed. Man skal imidlertid ikke
opholde sig ved, at Dr. Meier paa sit underlige Dansk undertiden kommer
til at sige det Modsatte af, hvad han vil — Meningen maa jo være den at
tilskrive Ulsøe den største Interesse, medens den netop berøves ham —
heller ikke skal man dvæle ved, at Dr. Meier efter Sætningens Slutning
at dømme kunde sparet sig hele Begyndelsen; men hvad Dr. Meier paastaar
angaaende de Holbergske Skuespilleres kunstneriske Uddannelse, er
sikkert ganske fejlagtigt. Tyveaarsknøse var de næppe alle; at de var
fattige gjorde dem mindst ligesaa lidt Skade, som at de var jyske —
hvad de forøvrigt heller ikke alle var: end ikke om Henrich Wegner véd
vi, at han var jysk, og om en anden er det afgjort, at han var
Nordmand. Vi kan desuden af deres senere Skæbne slutte, at det var
dannede og veloplærte Mennesker, de fleste Studenter: Ramel blev
Herredsfoged, Hald Provst, Ulsøe Byfoged, Wegner fik ogsaa Embede.
Dannelse havde de mindst ligesaa meget af som de unge Mennesker, der
gaar til Teatret nutildags, hvor Scenen heller ikke rekruteres fra de
ældre Videnskabsmænds Klasse. Dr. Meier paastaar, at Holbergs
Skuespillere intet virkeligt Komediespil havde set. Det kan han sige,
at han ingenting véd om: faktisk er det, at der dengang i næsten et
Aarhundrede havde opholdt sig fremmedeTrupper i København og det af
overvejende god Beskaffenhed og med et rigt og hyppigt udmærket
Repertoire. Efter 1711 gæstedes Kobenhavn af den højt ansete
Veltheimske Trup; italiensk Hofopera optraadte her ved Aaret 1716 og
endelig spillede et fransk, godt gageret Selskab fra 1715 til 1721
Corneille, Racine, Molière, de italienske Farcer, som kendes fra
Gherardi, og lignende.

Fra dette Selskab toges da ogsaa Instruktoren til det Holbergske
Teater, Franskmanden René Magnon de Montaigu som hans fulde Navn lyder
(efter Dr. Meiers Opgivelse); han tilhørte saaledes en fornem Familie.
En gammel veløvet og duelig Skuespiller var han i hvert Fald ved Aaret
1722, da hans Ankomst her til Landet med en fransk Trup kan sættes
allerede til 1685. Han var yndet her, og han havde ledet de indkaldte
franske Skuespillerselskaber og selv spillet store Roller. I 1717
giftede han sig med en dansk Pige, der kunde saa meget Fransk, at hun
optoges i den franske Trup, og som siden hen spillede Titelrollen i Den
Vægelsindede til Holbergs store Behag. Hverken om ham eller hende
gælder da, hvad Dr. Meier anfører om Skuespillernes Mangel paa
Uddannelse og Scenevanthed.

Og for alle de andre gælder, at de fik den bedste Instruktion, der vel
overhovedet kunde tænkes og maaske en saadan, som det kongeligeTeater
ingensinde senere har kendt. Paa den ene Side fandtes den praktisk
uddannede Montaigu, fortrolig med den fransk-italienske Spillemaade og
altsaa med Datidens ypperste Scenekunst, og paa den anden Side ingen
ringere end Holberg selv, overfor hvem alle senere Instruktører dog vel
maa falde igennem. Og at han tog virksom Del i Teaterforestillingerne,
derom kan der fornuftigvis ikke tvivles, naar man betænker, hvilken
selvfølgelig Interesse han havde i det hele Foretagende. Hans egne
Stykkers Skæbne laa ham overordentligt paa Hjærte, og han blev desuden
tvungen til at være Teatrets stadige Forsvarer og Borgen: han maatte
indestaa for dets Moralitet, Kunstværdi og nationale Betydning, han
maatte skrive Prologer, Epiloger, Bønskrifter for Personalet; han
maatte maaske endda finansielt hjælpe de stakkels Kunstnere. Som han
var Skuepladsens Skaber, blev han ogsaa dens Opretholder, skønt han
risikerede sin Anseelse paa denne sceniske Virksomhed. Universitetet,
opfyldt af Vrede imod de unge Studenter, som i Ny og Næ spillede
Birollerne i Komedierne — straks til Den politiske Kandestøber havde
man saaledes engageret løse Folk — har selvfølgeligt vist det ægte
Pedanteris Hovmod mod den uforknytte Professor, hvis eneste Forsvar vel
var det, at han ikke arbejdede for verdslig Fordels Skyld. Af Teatret
fik han ikke en Øre, og for den Sags Skyld: vilde saa ikke engang
enHistoriker oplyse os om, hvorved Holberg tjente sin store Formue?
Hvorledes han kan have tjent videre Penge paa sine Udgaver af
Komedierne, der næppe solgtes i store Oplag og som øjeblikkeligt
eftertryktes? Holberg klager bitterligt over den Præjudice, som
foraarsagedes ham af Sieur Phoenixberg, hvis Eftertryk han har udregnet
sig til en »Banque route paa 3 à 400 Slettedaler« og taler om intet
mindre end at standse med Udgivelsen af sine Komedier for at forhindre
den Andens slette Eftertryk.

Imidlertid, Instruktør for Skuespillerne var Holberg sikkert i 1722,
siden han endnu i 1750 optraadte instruerende overfor Clementin, da
denne skulde spille Vielgeschrei. Havde han endnu som gammel Mand
levende Interesse for Skuepladsen og fungerede som dens Direktør, har
han sikkert ikke sparet sig som yngre. Han har ogsaa forstaaet at
benytte sig af Kunstnernes særegne Færdigheder, idet han for Eksempel
lod Madam Montaigu som den Vægelsindede og som Marthe i Jean de France
synge franske Viser, hvortil hun der havde spillet paa Fransk, var
særligt kvalificeret; man vil ogsaa forstaa, at hun ganske magtede
Marthes Optræden som fransktalende Dame, hvilken Holberg iøvrigt har
stor Vanskelighed med at begrunde.

Højst sandsynligt er det, at det første danske Teater spillede med
virkelig Kunst. Hvad Skuespillerne skulde fremstille, var Typer
ogPersonligheder, som de kendte fortræffeligt, og hvilke Holberg selv i
Fortalen til den franske Udgave af Komedierne beskriver saaledes:
»danske Karakterer, jævne Borgere, undertiden københavnske Haandværkere
og ikke forlorne franske Marki’er«. Man kan være vis paa, at Wegner som
Henrik fremstillede en meget jævn dansk Tjenestekarl, slet ingen Lakaj
eller Scapin.

Vi véd nu, hvorledes det gik ham senere hen. Meget trist. Han søgte
ydmygt og fik Faderens Postmesterembede i Aarhus i Aaret 1730. Skønt
han samtidig blev Vice-Borgmester, var det dog den rene Sulteføde, og
Wegner søgte derfra allerede 1733, hvor han ansattes som Arkivar i
Krigskancelliet i København. Der fik han 300 Daler i Løn, men
avancerede aldrig: hans Underordnede sprang ham stadigt forbi. Ti Aar
efter døde han saa, og vi kan igennem Skiftefortegnelsen rekonstruere,
hvor tarveligt hans lille Lejlighed paa Amagertorv var møbleret. Vi
finder dér intet, hvorved hans Skuespillervirksomhed genkaldes i
Erindringen, end ikke en Bog synes han at have ejet.

I ti Aar gik da den store Skuespiller her i Byen som ministeriel
Skriver, uden at nogen havde Bud efter hans Talent og Vid. Teatret var
lukket, Pietismen beherskede Regeringen og Befolkningen vovede ikke at
kny. Det er ikke sandsynligt, at Henrich Wegner, da han 42 Aargammel
døde, tænkte, at hans Navn skulde blive bevaret i Erindringen, ja, at
man 150 Aar efter møjsommeligt vilde opsøge hver lille Oplysning om
hans Skæbne. Denne noget sene Ære blev imidlertid hans Kunsts eneste
Løn.

*

Londemann og Clementin.

I.

Det er disse to Navne, som betegner den Holbergske Komedies Genfødelse
i Midten af forrige Aarhundrede.

Da Teatret aabnedes igen efter Pietismens Bodsregimente, strømmede der
hurtigt Skuespillere til. Som en Blomst under smudsig Sne, saaledes
havde den komiske Evne ligget skjult bag Hykleriets og Bornerthedens
Gravlin. Da Holberg kaldte, vaktes alle Spirer til Liv.

Det er forbavsende, hvor mange og hvor rige Kræfter Scenen i denne
Periode raader over. Dog kun faa forbliver den gamle danske Komedie
tro. Tragedien og det følelsesfulde tyske eller franske Drama, den
store Opera og de kokette Operetter tilegner sig, beskyttede af Hof og
Direktører, næsten alt, hvad der ejer Talent og Skønhed. Men Clementin
og Londemann eksistererblot som Kunstnere i Kraft af Fader Holbergs
Velsignelse.

Leander og Leonora søgte og fandt hinanden i hedere erotiske Optrin end
Holbergs Pebersvendenatur udmalede, Pernille foretrak ogsaa en mere
raffineret Soubrettedragt og et kokettere Væsen end den borgerlige
Tjenestepige turde pynte sig med — kun Jeronimus og Henrik stod fast
som Komediens sikre Støtter.

De to Skuespillere repræsenterer en højst forskellig Kunst indenfor den
afstukne Grænse: den ene, Clementin som Jeronimus, er det strængt
skolede Spil, som passer for det ordnede Hofteater, den anden,
Londemann som Henrik, er det kaade Improvisatorlune, som kunde lyse op
i vandrende Truppers Barakker.

Begges Liv er derimod ganske ens. De er begge Præstesønner fra Jylland,
blev omtrent samtidigt Studenter og studerede begge Teologi. Clementin
havde prædiket adskillige Gange, Londemann havde allerede faaet Løfte
om Præstekald, da de danske Aktører rejste Hovedet paa ny. De to
Teologer smed Samarien og sprang hurtigst muligt op paa Scenen. De var
henved tredive Aar gamle, og de vilde ikke spilde et eneste af deres
Manddomsaar — galt nok, at Ungdommen var svunden under Præstetiden.

Holberg havde brugt fransk Hjælp til Uddannelsen af sin første Trup.
Det var ogsaa denhalve Franskmand Pilloy, som gik ham til Haande ved
Indførelsen af den anden. Hvordan han dog selv tog sig saavel af
Enkeltheder som af den øverste Direktion, derom vidner Traditionen paa
mange Punkter. Londemanns Geni blev straks anerkendt, Clementin derimod
havde Vanskelighed med at kæmpe sig frem, ogsaa fordi han ikke straks
fik Rede paa sit egentlige Fag, men spildte sin Tid med Forsøg i
Spradebasse- og Officersroller. Han var jo ung endnu og næppe overtydet
om, at gamle Mænd var hans virkelige Specialitet. Først i Den
Stundesløse brød hans Talent sejrrigt igennem. Og en bekendt Anekdote
beretter, hvordan Holberg da — i Aaret 1750 — hersede med ham paa
Prøverne. Han kunde ikke faa sin Vielgeschrei naivt stundesløs nok,
Skuespilleren lavede sig bestandig for meget til, havde indstuderet det
hele altfor nøjagtigt. Tilsidst raadede Holberg ham til »at gaa op paa
Kammeret og faa Renteskriver N. N. i Tale«. Det hjalp; da Clementin den
næste Dag kom paa Prøve og slog Slobrokken forvirret om sig, raabte
Holberg: »Dér er Manden, der er han«.

Fra den Stund af beherskede de to Skuespillere uindskrænket den
Holbergske Komedie. Aften efter Aften stod de overfor hinanden: den
knarvorne Alderdom, som skal bedrages og haanes, og den lykkelige
Ungdom, hvem alt skal tilgives. Der findes kun Ros og Overros for deres
Kunst ide faa Optegnelser om Teatret, der er bevarede, derimod næsten
ingen Forklaring eller Motivering. De spillede utvivlsomt genialt, men
hvordan?

*

II.

Hvis man kaster et Blik paa Gert Londemanns Portræt, ser man et Ansigt
uden megen Karakter. Næsen lige, Munden en Streg, Kinderne brede
Flader, Underlæbe og Hage store og let bevægelige — et
Forvandlingsansigt, hvor Trækkene kan fordrejes og forskydes i et Nu,
fordi Underansigtet er stærkt udviklet og løst. Dette Ansigt gaar igen
som typisk for Henrik helt op til vor Tid, til Phister og Olaf Poulsen:
det tilhører Skuespilleren med de talløse Masker og de mange Stemmer.
Den Art Kunst naaede sit Højdepunkt med Phister, hvis Forvandlingsevne
var enestaaende; Evnen er ringere hos Poulsen, fordi den moderne Tid
langt mere fordrer en indtrængende Satire hos Komikeren end et
fantastisk Overmod.

Londemann var Pudsenmageren fra Top til Taa. Blot han viste sig paa
Scenen, lo man fra Galleri til Gulv. Han viste sig undertiden ogsaa,
hvor han ikke burde: midt under en kedelig Tragedie kunde det hænde, at
Londemann efteret længere Ophold i Vinkælderen under Teatret ståk sit
Hoved frem fra Kulisserne og nikkede venligt ud til sit kære Publikum,
som en godmodig Konge til sine Undersaatter. En Henrik maatte have Lov
til at korte Tiden med alskens Løjer. I Molières Don Juan forsvinder
Sganarel, da hans Herre æskes til Duel. Da Faren er forbi, kalder Don
Juan paa sin Tjener, der har skjult sig bag en Busk. Men Londemann
flygtede langt længere bort. Don Juan kalder, og første Gang svarer
Sganarel fra Galleriet med et lydeligt Brøl; Don Juan kalder anden
Gang, Sganarel vræler fra Korridoren bag Logerne; tredje Raab og tredje
Svar: fra Parterret. Med et Publikum, for hvem dette var god Komik, tog
Londemann det ikke saa nøje. Naar han ikke huskede sin Rolle, lagde han
baade til og tog fra. Som Troels i Barselstuen lod han for Eksempel
denne falde i Søvn, medens Corfitz tæller Penge. Iscenesættelsen var
ogsaa saa unøjagtig, at der krævedes Snarraadighed hos en Komiker i
mangen en snæver Vending. Engang var Henriks Liberikjole i Den
politiske Kandestøber aldeles ikke slæbende lang, som den burde.
Londemann gav sig da til at spænde sine Sko i Stedet og forandrede
Replikerne i Overensstemmelse hermed, da Mester Herman spurgte ham,
hvad han bestilte.

Mangen lystig Tradition i de Holbergske Stykker skyldes Londemann. Han
var for Eksempel denførste Oldfux i Den Stundesløse, der forklædt som
Tysker krøb under Bordet, naar Vielgeschrei forfølger sin Plageaand, og
løb ud med Bordet paa Ryggen, hvorved han naturligt afparerede
Stokkeslagene. Denne Rolle hørte til hans berømteste, fordi den gav ham
Anledning til at udfolde sin særlige Evne til Forvandling. Saaledes var
ogsaa hans Tamperetsscene i Maskarade berømt; han varierede med Lethed
sine Stemmer, og da engang en bekendt Højesteretssagfører overværede
Forestillingen, imiterede han Mandens Manerer med saa fin Naturtroskab
og saa stor Godmodighed, at denne var den første til at applaudere ham.

Han var en dannet Bajads; han passede i saadanne Roller, der efter
Rosenstand-Goiskes Ord krævede en stor Harlequin. Han maatte nødigt
komme udenfor, hvad der da kaldtes det nedrig-komiske. Han gjorde et
Forsøg med Justs Rolle i Minna v. Barnhelm. Skønt denne skal være en
alvorlig Biedermann, var Londemann ligesaa munter og spøgefuld som
altid. Hvor han skulde være frastødende og uhøflig mod Kammerpigen,
blev han familiær og skælmsk.

Naturligvis var han hjemme i Molières og Regnards Komedier. Han morede
sig udmærket med at spille Mascarille i les précieuses ridicules, hvor
han især boltrede sig med Lyst i Dansen. Han kendte allerede det Træk —
som Coquelin endnu benytter — at løfte begge Ben op iAnsigtet paa
Damerne, hvor Mascarille taler om sine skønne Strømper. I Holberg
spillede han alle Henrik’erne og Oldfux’erne, Skolemesteren i
Julestuen, den pantsatte Bondedreng, Chilian, Jakob Skomager og flere.

Udenfor det Burleske nævnes kun én Mesterrolle. Det er mærkeligt nok
Tartufe. Londemann, den glade Skalk, gennemførte Hyklertypen med en
Alvor og en rædselindgydende Begærlighed, der paa hvert Punkt dækkede
over det ellers saa overgivne Skuespilleransigt. Var det, fordi han,
den tidligere Teolog, paa en intim Maade forstod den præstelige Skurk?
Eller var det, fordi han havde oplevet og lidt under Tartuferiets
Herredømme her i Danmark, og nu hævnede sig for sin ødelagte Ungdomstid
— den Gang, da han ikke kunde dyrke sin Kunst? Maaske begge Dele
forenedes til at skabe et Mesterværk. Han spillede Rollen med
uforandret Indignation endnu paa en Tid, hvor vor første Teaterkritiker
Rosenstand-Goiske fandt Stykket »skadeligt for Religionen« og umoralsk
og dets Repliker »uanstændige at sige paa Teatret«.

Det er en stor Ære for den stakkels Yorick at have spillet Tartufe i
Aandsfrihedens Tjeneste. Han soner dermed, hvad vilde Løjer han har
bedrevet. Det var en Spas for ham at agere, og han fornøjede sig lige
saa meget selv dermed som Publikum. Udenfor Scenen var hantungsindig —
for han var baade syg og fattig. Da han døde, efterlod han Hustru og
Børn i de trangeste Kaar. Men saasnart han satte sin Fod paa Teatret,
glemte han alle Livets Plager — Sygdom, Tungsind og Fattigdom. Han
optraadte sidste Gang den 10. Februar 1773 som Crispin i Regnards
Testamentet. »Døden spillede paa hans Læber« — siger et Øjenvidne — »og
Sygdommen havde udbredt sine Plager og Rædsler over alle hans Ledemod,
men jeg saa’ dog gennem alle disse Lidelser intet uden den overgivne
Crispin«. — Man syntes, da han kort efter døde, at han tog den sande
Komedie med sig i Graven.

*

III.

Niels Clementin er Londemanns Modsætning, lige saa stræng og behersket,
som denne er løs og kaad — straks gammel i sin Kunst, medens Londemann
er ung til sin Død. Allerede fra Skoletiden lyder der Beretninger om
Clementins Flid. Han var en nøjagtig Discipel, der lærte sine Lektier
til Punkt og Prikke, og han havde som Skuespiller ikke glemt en Smule
af sin Skoleflid. Han kom fuldt forberedt til Prøverne, og han vænnede
sig efterhaanden til en næsten smaalig Indstudering. De andre
Skuespillere, sombonderede i deres Roller som i Livet, drillede ham
derfor gærne. Rahbek fortæller, at han saaledes havde vænnet sig til et
uforandret Spil, at han blev forlegen og fortrædelig, hver Gang en af
hans Medspillende stod paa et andet Sted, end det hvor Clementin, enten
paa Prøven eller ved de tidligere Forestillinger, var vant til at finde
ham. Da Clementin en Aften spillede Molières Gerrige, overtalte man den
Skuespiller, der var Mester Jakob, til ikke efter Sædvane at gaa paa
højre Side af Harpagon, naar Jakob optraadte som Kusk, og skifte Plads
til venstre, naar han var Kok, men blive paa samme Side begge Gange.
Følgen var, at Clementin saaledes tabte Fatningen, at han vedblev at
tale til den Side, hvor Mester Jakob plejede at staa, uagtet han hørte
og saa’, at han ikke var der. Naar han agerede Jeronimus overfor
Londemanns Henrik, blev den komiske Kraft forhøjet, fordi den enes
grænseløse Pertentlighed stod i naturlig Modsætning til den andens
ubændige Laden-fem-være-lige.

Hvordan han saa ud? Vi véd det ikke. Intet Billede er bevaret af denne
store Mester. Vi erfarer kun, at hans Spils Virkning for en stor Del
beroede paa hans Blik og de fine Bevægelser om hans Mund. Han havde
store og klare Øjne, der efter Behov kunde skifte fra Lys til Mørke, og
han kunde paatage sig alle Miner uden at gøre Grimasser. Hvad der altid
roses hos ham,er de smaa, hurtige Overgange i Minespillet, der kom
ligesaa naturligt som komisk. For Eksempel i Den honnette Ambition,
hvor Jeronimus soger Støtte hos Pernille. Den dramatiske Journal
skriver: »Baade Tonen og Ansigtet viste Nysgerrighed og tillige en vis
Forsikring om at blive medholdt og tilfredsstillet ved hendes Svar,
lige til han hørte hende sige: »Saasom jeg hverken kan sove o. s. v.«,
thi da sagde Minen Vrede, som tiltog med Pernilles Næsvished«. Eller
man læse Journalens Beretning paa dens daarlige Dansk om Clementins
Sganarel i Det tvungne Giftermaal: »Hvor fornøjet först — hvor rigtig
forandrede han ikke sit Ansigt, naar han faar at høre af sin Kærestes
Mund, hvordan hun vil have det; hvor stiger ikke hans Misfornøjelse,
hvor uforlignelig udførte han ikke den komiske Situation i sidste
Scene, naar Broderen rækker den blotte Kaarde paa den ene og Faderen
med Datterens Haand paa den anden Side? Med hvor stor Uvillighed, hvor
stor Afsky søgte han ikke at tage hendes Haand? og da han ser Kaarden,
hvor skrækkedes han ikke og med hvilken betydende og treven Mine
bekvemmede han sig ikke til at tage hendes Haand«. — Han ekscellerede i
saadanne Finesser som at træffe Forskellen mellem borgerlig og adelig
Vigtighed; han kunde vise Arrigskab eller Ængstelse blot ved en
Trækning; han kunde — ligesom Londemann — med Lethed paatage sig et
fremmedMæle, naar den gamle skulde vrænge efter sine uforskammede
Medspillende, for Eksempel i den Stundesløses Scene med Tyskeren, hvor
Vielgeschrei parodierer dennes allzudriestig.

I Holberg spillede han alle Jeronimus’er, Corfitz i Barselstuen, Herman
v. Bremenfeld, Vielgeschrei, Per Degn, Jacob v. Tyboe og Diderich
Menschenskræk. De sidste to Figurer alene lykkedes ham ikke ganske. Han
var, som man kan tænke, ikke bred nok i sin Tale og Holdning til at
udfylde de stortalende Soldaters Mundering. Det laa ikke for ham »at
bralle op« — tværtimod, han maatte fint udarbejde sine komiske
Virkninger og saa drysse dem som en Støvregn over Tilskuernes Hoveder.

Som alle store Komikere troede han, at han besad Evne til det Tragiske.
Men hans Forsøg i det rørende mislykkedes. Hans gamle Mænd var ikke mer
sentimentale end Holberg selv.

Han døde faa Aar efter Londemann og optraadte mærkeligt nok sidste Gang
i samme Stykke, hvori denne tog Afsked med Scenen.

Disse to geniale Skuespillere holdt den Holbergske Komedie i Erindring
og Anseelse paa en Tid, hvor man langsomt begyndte at vende sig med
kræsen Fornemhed bort fra dens stærke og sunde Kost. De repræsenterer
to Sider af den store Digters Væsen: det tørre og snævre Lune, skabt af
den gammelmandsagtige Ræsonnørsvidfulde Forstand, og den kaade
hovedstadskrydrede Ovenud-hed, ved hvis Hjælp den fattige Student havde
baaret sit kummerlige Liv.

Londemann og Clementin som Henrik og Jeronimus tog hver sin Halvpart af
Holbergs Natur.

*

Fru Phister.

I.

10nde April 1885.

Indenfor et snævert begrændset Omraade har den Skuespillerinde, hvis
Jubilæum det kgl. Theater fejrer, lagt sin Begavelse for Dagen. Ved
Siden af sit egentlige lille Fag har hun spillet et Par hundrede Roller
— af hvilke vist Halvdelen har været ligesaa ubetydelig som illiterær.
Stærkt overdrevne Pebermøer eller Matroner i Vaudeviller og Lystspil
har hun udført med Dygtighed, idet hun snarere understregede end
tilslørede det Karikerede ved disse Damer; i de sidste Aar er endvidere
nogle Gammelkoneroller lykkedes hende fortræffeligt, men noget
kunstnerisk Betydeligt har hun kun præsteret som den Holbergske
Pernille.

Naar derfor Fru Phister til sin Benefice genoptager den første
Pernille, hvormed hun for 48 Aar siden indviede sit Holbergske
Repertoire, saa gør hun Ret. Hun vil hævde sin Plads iTeaterhistorien
som Fortolkerinde af denne Figur. I den Aarrække, i hvilken hun har
været Eneherskerinde paa dette Omraade, uden at der endnu var funden
nogen Afløserinde, har hun givet Skikkelsen et ejendommeligt Præg, som
hendes Natur nødvendiggjorde og hvorved Publikum fandt sig
tilfredsstillet, fordi det svarede til Tidens æstetiske Fordringer.

Hvordan Pernille spilledes paa Holbergs egen Tid, derom har vi ingen
anden Oplysning end den, vi kan udlede af selve Karakteren. Og skønt
Pernillenavnet dækker over forskellige Typer ligefra den bondeagtige
Trappetøs — Arv i Skørter — over den drevne og intrigante Kammerpige
indtil den udtjente og udlærte Rufferske, saa har alle disse Perniller
dog i hvert Fald tilfælles en letvakt Lystighed og en ikke ubetydelig
Fordomsfrihed — man kan undertiden sige Forvorpenhed. Der findes en
saftig Bredde i deres Repliker, ogsaa af den Grund, at Holberg altid
holdt sig tættere til sine Plautinske Forbilleder end til de franske,
hvor Kammerpigen var begyndt at blive elegant. Den Holbergske Pernille
er ligesaa lidt sirlig i sin Tale og Holdning som dydsiret af
Tænkemaade.

Traditionen holdt sig ikke.

Da Teatret oprettedes paany, besad det nogle store Holbergskuespillere,
som holdt den gamle Digter i Ære. Scenens unge og
smukkeSkuespillerinder fik Pernillerne overdragne og brød sig ikke
særdeles om disse. Den dejlige og letsindige Jomfru Thielo, den
henrivende Jomfru Halle (senere saa berømt under Navnet Caroline
Walter) var lystige, livlige — og netop sirlige. Man omskabte Pernille
til en Soubrette — en fripostig Kammerfrøken i Silkeskørt og paa
højhælede Sko, der koketterede lystigt løs med de fine Herrer i
Parkettet. Det hjalp ikke, at Kritiken klagede over de kostbare
Dragter: de smukke Damer lod sig ikke sige og agtede ikke at skjule
deres Yndigheder bag en Tjenestepiges tarvelige Forklæde. Snærpede var
de imidlertid ikke, og den gnavne Rosenstand-Goiske klager over, at den
syttenaarige Caroline Halle ikke skaanede ham for en eneste Plumphed,
naar hun vimsede om som Pernille i Den Stundesløse. Han vilde have
glædet sig ved Holbergfesten, da den 68aarige Fru Phister vendte sig
bort — omtrent som en, der genert pudser sin Næse — og hviskede
Plumphederne uforstaaeligt ud til Bagtæppet.

Efter hin Periode, hvor Kærligheden til Holberg mere var af Navn end af
Gavn, følger saa den Rahbekske Tid. Han lagde en ganske særdeles Vægt
paa Personernes Forskellighed, naar de dulgte sig under det samme Navn,
og han gravede sig ned i Replikerne og fik dem frem for Dagslyset for
ret at studere, hvad de indeholdt af Afskygninger og Finheder. For
Rahbek blev selven almindelig Replik eller Figur en ny Verden, som det
gjaldt at opdage og indvinde for Kunsten. Hans Gærning var nyttig for
vor Skuespilkunst. Men han tabte sig vel meget i Enkeltheder og havde
lidet Blik for det Typiske. For ham er da Pernille ingen Type. Han véd
éngang for alle, at hun af Stand er Stuepige, og dertil holder han sig,
idet han saa søger at fremstille alle de almindelige Egenskaber, hun i
hvert enkelt Stykke besidder. To Fremstillerinder, der hørte til hans
Ideal eller Skole, blev berømte: Madam Gielstrup og Madam Liebe, hvis
Navne ganske særligt er knyttede til Pernilleskikkelsen inden Fru
Phisters Tid.

Hvad har nu denne Kunstnerinde optaget af det gamle og hvad selv lagt
til? Af den rette gamle Holbergske Pernille — den, som begynder med
Anneke Tjenestepige i Den politiske Kandestøber, har hun ikke vovet at
beholde meget. Pernille er for Eksempel en forflojen Tos i Henrik og
Pernille, vild og gal og fræk, men temmelig honnet — hun er i Jacob von
Tyboe en lidt uhyggelig, dreven Mellemhandlerske, mindst tyve Aar ældre
end den første Pernille — dog Fru Phister tog det ikke saa noje. Hun
slog disse og alle de andre sammen til én Figur, en sirlig, pillen og
propert klædt Fruerpige.

Saa meget optog hun fra den efterholbergske Periode, at hun var
pyntelig istedetfor tarvelig,spids istedetfor bred. Derimod behøver det
næsten ikke at nævnes, at hun fjærnede det Kokette, endsige det
Leflende. Hendes Dragt var heller ikke i Uoverensstemmelse med
Pernilles Stand, om den end næppe var historisk. Pernille blev den
nydeligt klædte Pige i det velstaaende borgerlige Hus — selv som sagt
der, hvor hun som i Jacob von Thyboe tjener hos en fattig Enke, der er
ved at sælge sin Datter som sidste Ressource. Derfor maa Fru Phister
ogsaa karikere Pernille stærkt i Henrik og Pernille, hvor denne pynter
sig med Frøkenens Klæder. Man ser saaledes Leonore komme ind, nydeligt
og elegant klædt, og Pernille, som dog kun er iført en anden af hendes
Kjoler, udstafferet paa den latterligste Maade. Hvorfor? Ja, fordi Fru
Phister ikke kunde nøjes med den jævnt store Forskel, der kan findes
mellem en Tjenestepiges daglige Dragt og hendes Frøkens Silkeklæder —
dertil var hun selv som Pernille altfor elegant klædt.

Som sagt dog ikke koket — ikke med Diamanter i Ørene som Jomfru Halle.
Og hertil svarede Pernilles Væsen. Fru Phister gjorde hende knibsk og
paa sin Post. Om hun just ikke lod sig skræmme af et stærkt Ord, saa
var hun dog ærbar til Fingerspidserne. Og det overalt. Ogsaa som Marthe
i Jean de France — sikkert hendes morsomste Pernillerolle, og det skønt
selvsammeMarthe udenvidere taler om de fornemme Herrer, der undertiden
afhenter hende i Karosser.

Tiden fordrede denne Dydsirethed. Ovenpaa den brede Overgivenhed og den
kokette Frivolitet kom den borgerlige Dyds Herredømme paa Skuepladsen,
og det allerede under Rahbek. Han kæmpede kun lidt derimod. I den
senere romantiske Literaturperiode havde man ingen Smag for Holbergs
djærve Naturalisme. Fru Phister optog og udvidede den
Fremstillingsmaade, hun forefandt.

Af den Rahbekske Kritik og dens Tilhængere paa Scenen lærte hun en stor
Agtpaagivenhed overfor Repliken. Hun har i saa Henseende staaet meget
højt. Hun har gaaet sin Rolle igennem som den flinkeste Husmoder sin
Regnskabsbog — nøje overvejende alle Poster og drejende og vendende
hver Skilling, inden hun gav den ud. De, der overværede Opførelsen af
Den Stundesløse ved Holbergfesten, fik et klart Indtryk af hendes
energiske Arbejde. Den Monolog, som aabner Stykket, er hverken fin
eller morsom; men den bliver et rent Pragtstykke under Fru Phisters
Hænder. Hun sætter voldsom Kulør paa de blege Ord — ligesom kraftige
røde Farver, der drager Tilskuernes Opmærksomhed til sig.

Vil man i faa Ord samle det Indtryk som man modtager af hendes
Pernilleskikkelse, saa vil man finde som de fremherskende Egenskaber:
en kold Forstand og en lidt ondskabsfuldHaven-til-Bedste. Og netop
fordi hun betonede det Forstandsmæssige og den rolige Kulde hos
Pernillerne, tiltalte Fru Phister sin Tids Smag. Man saa’ dengang
fortrinsvis Ræsonnøren i Holberg, man søgte Finheden i hans satiriske
Vittighed. Skuespillerne var bange for at gøre ham plump, naar de
fremhævede det Burleske og det Fantastiske i hans Komik: derfor
spillede de selv hans vildeste Farcer som Lystspil. Det behøver næppe
at tilføjes, at Fru Phister som Pernille mødtes i Opfattelse med sin
Mand som Henrik. Ogsaa han var overlegen, kold, klog, intrigant som
Tjeneren, og hans Vittighed skarp og logisk. Henrik taler etsteds om,
at det vil give kloge Børn, naar han og Pernille kommer sammen; man
forstod det saa godt, naar man saa’ Ægtefolkene optræde med hinanden.

Fru Phisters Pernille i Den Stundesløse er hendes virtuosmæssigste
Skabning, hendes Marthe som sagt den lystigste, fordi hun i den franske
Kokettes Forklædning kunde følge det Hang til dristig Karikaturtegning,
som hun besidder, og for hvilket hun desværre i sin lange Teatertid
ikke altid har fundet passende Anvendelse. Kun hos Molière har hun
karikeret fortrinligt, dengang da hun i Fruentimmerskolen fremstillede
den snurrige, skævhovede og taabelige Tjenestepige.

Under Aarenes Tryk gik hun fra Kammerpigerne over til de komiske Gamles
Fag, i Særdeleshed efterat Fru Sødring havde forladt Teatret. Hunhar
ikke naaet sin Forgængerinde her. Fru Sødring var finere baade i sin
Opfattelse og i sin Spillemaade. Hun fandt naturligt det komiske
Udtryk. Fru Phister overdriver Farverne og anvender grovere og altfor
ensartede Midler. Ingen Teaterstatistik vil nogensinde kunne opregne,
hvor mange Gange Fru Phister har anvendt den lidt plumpe Kunst at sænke
Stemmen fra et højt til et lavt Register — men Teatret har hver Gang
genlydt af Latter. Publikum har i høj Grad beundret hendes rappe gamle
københavnske Damer, som hun alle støbte i Frøken Trumfmejers Lignelse.
Ulige interessantere var det at se hende Behandling af en hende saa
fremmed Opgave som Hertuginden i Hvor man keder sig. Det fortaltes
dengang, at Fru Phister gærne vilde havt denne Dames Rang forringet en
Smule — naar Pernille for Eksempel blev Baronesse, syntes det hende
mere end nok. Hun kom overraskende godt fra den iøvrigt ikke
aandsfornemme Karakter.

I Holberg har hun dog ogsaa som ældre fundet nogle gode Smaaroller.
Nille i Erasmus Montanus og den pantsatte Bondedrengs Moder er den
samme Type paa en beskeden og forstandig gammel Bondekone, som Pigen i
Et Dukkehjem var en anden Variant af. Det er den kloge Pernille som
gammel, der endnu synes ligesaa behersket og paa sin Post som i de unge
Dage, men hvem Livet har taget paa og gjort resigneret og
tungsindig.Humøret har ogsaa altid været et ydre: Latteren, der lød
koldt og klart, var sjælden glad eller hyggelig.

Fru Phister vil endnu engang hædres som Pernille. Man kan nu, da
Ungdommens lyse Farver er svundne, beundre de strænge Linjer, der
gjorde hendes forstandige og skolede Spil klassisk paa det enkelte
nationale Omraade.

*

II.

12te April 1885.

For at hædre sin Hustru havde Phister bestemt sig til at optræde endnu
engang. Og man saa’ ham da atter som den Arv i Henrik og Pernille, han
i sine sidste Teateraar havde overtaget. Men hvorfor skjule det? Det
var et lidt farligt Eksperiment, hvorpaa den alderstegne Kunstner havde
indladt sig. Benene vil ikke mere, og Stemmen svigter. Man gribes af
Uhygge ved det mindste Stød, som Arv modtager, og man lytter lidt
ængstelig til den svage Røst. Netop den Ærbødighed, som man føler for
den store Kunst, bevirker, at man ikke ønsker at bevare et saa udvisket
Billede af Phisters geniale Holbergspil i sin Erindring.Thi saaledes
var Phisters Arv ikke — den kraftige Gaardskarl, der var saa lystig som
Skytte, talte og bevægede sig ikke saaledes. Snarere kunde man engang
imellem høre Toner fra Jeppes dæmpede Klage i det dumpt udstødte
Sjællandske.

Og naar Fru Phister havde overtaget den kaade Pernille, blev saa ikke
hendes Fru Terentia i Den forvandlede Brudgom en Smule Selvironi over
dette Forsøg paa at være ung. Fru Phister, der er paa Vej mod Støvets
Aar, kan ikke illudere blot et eneste Øjeblik som den tyveaarige
Pernille. Man kan naturligvis udmærket forstaa, at den hædrede
Kunstnerinde har fulgt det Indfald, at spille en og samme ungdommelige
Rolle — med et Mellemrum af halvhundrede Aar. Men paa den anden Side
maa man sikkert baade for hendes egen og Teatrets Skyld fraraade hende
at give sig i Kast med dette Vovestykke én Gang til.

I det Hele geraadede Opførelsen af Henrik og Pernille ikke det kgl.
Teater til stor Ære. Hr. Olaf Poulsen var især i de første Akter ude af
Humør og overdrev derfor lidt mer end tilladeligt; i sidste Akt, da
Henrik kom i Lakajklæderne, fik Skuespilleren naturligt fat paa de
snurrige Repliker. Fru Hennings førte sig nydeligt i Leonoras Rolle og
Hr. Axel Madsen spillede overraskende smukt og mandigt Leanders Vrede
overfor Jeronimus — men Hr. Liebe erumulig som Jeronimus, Frk. Nielsen
kedelig som Magdelone.

Og alt dette gik endda an, naar Stykkets Iscenesættelse ikke var fuld
af Skødesløsheder og Fejl. I den græsselige Dekoration gaar Aktørerne
ud og ind af Kulisserne paa den taabeligste Maade, og Sammenspil og
Korrespondance mellem Personerne befinder sig paa et ganske barnligt
Standpunkt.

Manglerne ved denne Iscenesættelse, som skyldes H. P. Holst, føltes
dobbelt, da man bagefter saa’ Den forvandlede Brudgom i Instruktør
William Blochs kyndige Anordning. Dette Stykke hører utvivlsomt til
Holbergs ringeste, skønt hans Lune hist og her bryder triumferende
frem, og man tør roligt paastaa, at den underholdende Fremstilling for
en stor Del bør skrives paa Iscenesætterens Regning. Han har i den
giftesyge Terentias Stue skabt et nydeligt gammeldags Interiør, hvor
alt — Spillemaade, Kostymer, Farver — virker harmonisk sammen.

Her tog ogsaa Fru Phister glimrende Revanche. Hun er frimodig og lystig
som den naragtige Matrone. Og hendes Diktions skolede Klarhed viser sig
her i fuldt Lys. Terentia har en lille ubetydelig Monolog, hvor hun
sidder og betragter sig i Spejlet — Fru Phister giver hvert Ord her
selvstændigt Liv og skaber en morsom Scene ud af en tør Replik.Fru
Hilmer har som Kirsten Giftekniv omtrent sin bedste Rolle. Den gamle
Pulverheks med de skelende Øjne og den tykke Tunge er yderst pudsigt
set. Endelig er Fru Nyrop passelig martialsk som den forklædte Kaptajn.

Publikum fremkaldte Phister og Fru Phister efter Henrik og Pernille og
Fru Phister alene efter Den forvandlede Brudgom.

*

Hultmann.

Død 9de Juni 1894.

Han er død, den gamle Skuespiller, som de Yngre kun kendte fra Gaden,
hvor han forsigtigt og langsomt bevægede sin endnu sirlige, skønt
stivnede Skikkelse frem. Naar han med et stort Sving aftog sin Hat og
gjorde Front i Hilsenen, saa’ man lyse over hans Ansigt det
elskværdige, skælmske, indsmigrende og næsten kløgtige Smil, som fra
Scenen vandt ham mange Hjærter. Naar man talte med ham, nu efterat han
havde forladt Teatret, klagede han over Sygelighed, der gjorde hans
Tilværelse pinlig og ikke tillod ham ved Arbejde at udfylde Dagens
mange Timer, og dernæst over Teatret, der ikke var som i de gamle og
store Dage. Ingen Nøjagtighed, klagede han, ingen Ærbødighed for
Opgaven: »selv Olaf Poulsen, som jeg anser for den største komiske
Begavelse, jeg har set, selv han bliver ikke iRepliken, gør Løjer og
spiller paa Instrumenter — sidste Gang gik jeg saamænd min Vej midt
under Forestillingen, og i denne Vinter har jeg slet ikke været
deroppe«. Og Hultmann rystede bedrøvet paa sit gamle Hoved med den i
Farve og Form vel afpassede Paryk.

Han tilhørte det kgl. Teaters Glansperiode, og naar han priste Datidens
Store, var det uden Egenkærlighed og i klædelig Beskedenhed, thi de
samtidige Berømtheder overskyggede hans Ungdoms Gærning. Det er over
halvhundred Aar siden, at Hultmann debuterede; han betraadte vel
allerede i 1842 Scenen i en intetsigende Rolle, men 22de April 1843 fik
han sin Debut i Arnesens Et Rejse-Eventyr som den unge,
hjærtensuskyldige, kistefornøjede og overlegent skælmske Hr. Smith,
talte og sang med den nydeligste Stemme og førte sin ranke Figur i Gang
og Dans med samme naturlige Gratie.

Han gjorde overordentlig Lykke, og Æren var saa meget større, som han
arvede Rollen efter Phister, der som Næsten-Medarbejder i Stykket havde
udført Hr. Smith seks Aar i Forvejen. Den treogtyveaarige Hultmann slog
ganske den udmærkede Kunstner, der da iøvrigt samme Aften overtog
Kammerraaden i Wellington-Støvlerne og skabte den pudsige lille
Arrigtrold ud af Forfatterens Intet. Helt forunderlig var dog ikke
Hultmanns Sejr over Phister, thi denne magtede aldrigat fremstille det
Ungt-Naive og Godmodigt-Glade, der var den Andens egentlige Felt.
Hultmann var vistnok selv en fornøjet Svend, der morede sig herligt, da
han i de første Aar gik over Brædderne; senere hen tog Livet haardt nok
paa ham, og han blev en hel Melankoliker.

Fra sin Debut var han Teatrets første Vaudevilleelsker. Men dette fik
ikke stor Betydning den Gang, hvor man endnu misbrugte et Geni som
Michael Wiehe i Abekattens og En Søndag paa Amagers Elskerroller. Fru
Heiberg vilde meget naturligt, ikke undvære en Kraft som Wiehes til at
give de sentimentale Smaastykker Glans, og man kan alene heraf skønne,
hvor vanskeligt Hultmann havde for at trænge igennem eller rettere for
at vinde Plads i det fulde Sollys. Dertil kom, at en Kunst saa stor som
Wiehes, et saa rigt Temperament som Fru Heibergs maatte beslaglægge
Hovedinteressen hos Publikum. Og da Hultmann naaede op i Trediverne,
oprandt den store Høedt-Heibergske Strid, der fyldte Tiden fra 1850 til
60, og hvori Hultmann ingen Del tog. Han holdt sig nærmest til den
Heibergske Side, blev ved Statsscenen, da Høedt og Wiehe drog til
Hofteatret, og udførte nøjagtigt sin Tjeneste. Han overtog endog
enkelte Wiehe’ske Roller, uden synderligt Held: den stærke Romantik,
den dybe Lidenskabelighed laa ikke for den pyntelige og varsomme Mand.
Alligevel var han ingenlundekonservativ i sin Kunst, hverken svulstig
eller sentimental, maaske noget akademisk, men af en fuldkommen
Naturlighed. Rollerne kunde være affekterede; der var dog aldrig Spor
af Skaberi over Hultmann.

Hans Glansperiode, hans Myndighedstid falder egentlig først efter Fru
Heibergs Bortgang, efter Michael Wiehes Død. Han var da en Mand paa
nogle og Fyrre, som bevarede et fuldkomment ungdommeligt Udseende paa
Scenen. Han udførte de Hostrup’ske, Heiberg’ske, Hertz’ske Elskerroller
med en fin og indtagende Kunst. De Hostrupske Studenter vil man næppe
nogensinde se fremstillede paa denne Vis: den nuværende Klint mangler
Hultmanns Natur og Gratie. Hr. Axel Madsen fremviser Klint, han er ikke
den glade og kønne Student. Ligedan var Hultmann helt udmærket i
Holbergske Leanderroller, paa én Gang fornem og ung, tilpas
følelsesfuld og dog gammeldags i Tonen. Hans udprægede Nøjagtighed —
den skrev sig vel ogsaa fra, at hans Talent fattedes Improvisation —
støbte den Holbergske Replik i en fast Form, der skabte Stil. Han
tillod sig ikke at flytte et Komma, men han ansaa det for sin Pligt at
nedlægge i hvert Ord alt, hvad han ævnede.

Han fik saaledes en anden Ungdom. Han, der saalænge stod i anden Række,
kom pludseligt i første. Man gik nu i Teatret for at seHultmann, naar
han udførte sine bedste Roller, og det hændte mere end én Gang ham — og
dette skal en Skuespiller eftertragte — at han uimodsigeligt var den
ypperste af de Spillende. Saaledes i Genboerne. Skønt Stykket i
Phisters, Mantzius’ og Fru Sødrings Dage gik over Scenen med en
Lystighed og en Kraft, hvoraf vor Scene nu kun ejer henblegede Minder,
stod Hultmann alligevel som den ranke Støtte, der blev Midtbæreren i
Skuespillet. Netop som Klint skulde staa. Medens man kunde rette
Indvendinger mod de Andres Spil, hvor glimrende det end var — kunde
bebrejde Mantzius noget Overdrevent, Phister en vis Kulde, Adolf
Rosenkilde en fremtrædende Mangel paa Karakteristik, saa kunde man
umuligt tænke sig en fuldkomnere Klint end Hultmann: han talte og sang
nøjagtigt, som Hostrup vilde, og Rollen tillod. Og han var end ikke
selv Student.

Han blev ved at holde sig ung paa Scenen, saalænge han optraadte. I
sine sidste Teateraar overtog han enkelte ældre Roller og skilte sig
nydeligt fra disse, han blev en ædel Fader med chevaleresk Værdighed.
Men han følte sig syg. Han stod fortvivlet i Kulissen, krympede sig
nedbrudt og hjærtebeklemt, lige inden han skulde træde elegant eller
lystig ind for Publikum. Da En Skavank gik første Gang i 1867 udførte
den da 47-aarige Hultmann den ganske ungeProvinsfyr med en straalende
Ungdommelighed. Ti Aar efter tog han Afsked med Publikum, udtalende
nogle beskedne Ord om sin Akkuratesse, fremhævende, hvorledes hans Maal
havde været at fremstille det Nette og Gratiøse. Han mente da selv, at
med de norske Skuespil — det var dengang det danske Dramas golde
Periode — indvarsledes en ny Tid. Han levede længe nok til at se
Vaudevillen paany plejet indtil Overdrivelse, men han fandt ingen Behag
i Fremstillingsmaaden.

Hultmann besad kun et lille Kunstens Omraade, og ikke et særligt
interessant. Han fremstillede ikke Tankens Magt eller Lidenskabens Ret,
kun godt Humør og redelig Vilje hos den lykkelige Ungdom, der i hvert
Fald i Poesien plejer at besejre alle Hindringer. Dog, Skuespilkunst er
kun værdifuld, naar den giver det Udsøgte, og i ganske enkelte Roller
blev Hultmanns aldrig geniale Kunst fuldkommen og udsøgt. Som vore
allerbedste Studentersange, Hostrups og Richardts, saaledes var
Hultmanns Kunst. Han var som Menneske elskværdig og beskeden, vistnok i
mange Aar — og af Grunde, der ikke vedrører Offentligheden — lidet
lykkelig.

Hultmann fødtes den 22de Juni 1820 og blev saaledes henved 74 Aar
gammel.

*

Valdemar Kolling.

31te August 1897.

Den gamle Skuespiller, der optræder for sidste Gang, hører sikkert ikke
til dem, hvem Publikum eller Kritiken har forkælet. Han har været en
flittig Mand, der desværre kun raadede over en yderst begrænset
Kunstævne. Skønt han er optraadt overordentlig hyppig i de mange Aar, i
hvilke han har tilhørt det kgl. Teater, og skønt han forlængst opnaaede
det Prædikat af kgl. Skuespiller, som senere eftertragtedes forgæves af
saamange, har hans Virksomhed altid holdt sig i den Scenens Baggrund,
over hvilken der sjælden falder Glans.

Det er vist allermest hans Stemmes Fisteltoner, der har bestemt, hvor
højt han skulde naa. Med den Stemme kunde kun ganske faaMennesker tale.
Saa lidt som en Bassist kan synge Tenor, saa lidt kunde Indehaveren af
hint skingre Organ gøre Fordring paa at blive Elsker eller Helt eller
værdig Fader eller Skurk eller blot Finansmand — eftersom alle disse
taler med rund Mund og klangfuld Røst. Svenden i Butiken kan tale
saaledes — og Hr. Kolling har derfor ogsaa spillet Andreas i Debatten i
Politivennen, Toby i Kvækeren og Danserinden, Titelrollen i Coliche —
men Mesterens Stemme klinger anderledes. Hr. Kolling, der arbejdede i
en Manufakturbutik som Svend, inden han betraadte den hellige Scene,
fik aldrig Mesterens Præg.

Det var den 26de December 1854, at han debuterede som Arv i Julestuen.
Siden den Tid har han spillet en Snes Holbergske Roller, store og smaa
— dog aldrig de allerstørste — og hans Arbejde som Holbergskuespiller
fortjener bedst at mindes. Ikke fordi han har sat et særligt Mærke paa
nogen af disse Roller, men paa Grund af den solide Korrekthed, hvormed
han nærmede sig de Holbergske Opgaver. Hr. Kolling skriver sig fra
Teatrets store Tid, der jo omtrent naaede til 1864. Han har paa Scenen
staaet ved Siden af Fru Heiberg, Fru Nielsen, Fru Sødring, Mich. Wiehe,
Phister, Høedt, Nielsen, C. N. Rosenkilde og endnu flere Storheder.
Alle disse spillede med en overtroisk Ærefrygt for deres Kald — og for
sigselv, for saa vidt de virkede i dette Kald. De følte sig som særegne
Mennesker, som en Art Halvguder, der fra det kgl. Teater som fra et
Parnas skuede ned paa mindre Dødelige. Utvivlsomt kunde Hr. Kolling
ikke svinge sig op til en saadan Selvfølelse. Men Kunstnerstoltheden
bevirkede, at man spillede med stor Respekt for enhver Tekst, der
betroedes En: igennem Teksten respekterede man sig selv. Og om
nogensteds, saa gjaldt det i de Holbergske Komedier, hvor Phister
raadede med en forstandig og sikker Myndighed. Han som Henrik satte Hr.
Kolling paa Plads som Arv med en fast Haand: dér, hvor han skulde staa,
der stod han.

Hr. Kolling fik saaledes i Aarenes Løb overdraget: Peder Eriksen i Den
Stundesløse, Arv’erne i Den honnette Ambition, Henrik og Pernille og
Jean de France og de to Pedanttjenere, Jens i Jacob v. Tyboe og Gotfred
i Det lykkelige Skibbrud. Til de to sidste har han passet bedst. Han
syntes med sin høje Stemme og sit halvt forknytte og halvt fiffige
Væsen at gaa lige ind i den traditionelle Skikkelse. Stygotius’ og
Rosiflengius’ Tjenere er vist fra gammel Tid opfattede som nogle tynde,
smalfodrede, jomfrunalske Pedeller i Modsætning til den af Velnærethed
og Overlegenhed struttende Henrik. Og Hr. Kolling der meget hurtigt kom
til at staa paa TeatretsSkyggeside, fandt i sit Væsen en vis
Overensstemmelse med de lidet blodrige og aldeles ikke overmodige
Personer.

Og fra Arv’erne gled han saa i Aarenes Løb over til de Holbergske
Familiefædre, der staar uden Myndighed i Huset, de Ægtemænd, hvis
Hustruer bærer de mandlige Beklædningsgenstande. Dertil hører Jeronimus
i Det lykkelige Skibbrud og Leonard i Pernilles korte Frokenstand. Han
var overmaade god i disse Roller, som ikke forlanger nogen stærk
Ageren, kun en forskræmt Sagtmodighed.

Udenfor Holberg har Hr. Kolling udført en talrig Masse Roller.
Statistiken udviser, at Hr. Kolling fra 1854 til sin Afgang har spillet
203 Roller og ialt er optraadt 4378 Gange — hvilket udgør over hundrede
Gange i hver Sæson. Men nægtes kan det jo ikke, at adskillige af disse
Roller hørte til Stykkernes allermindste. Imidlertid vandt Hr. Kolling
undertiden Bifald i saadanne Smaaroller, for Eksempel som Borgeren i
Genboerne og Mads i Soldaterløjer — skønt Komiken rigtignok var ligesaa
anstrængt som ensformig. Skuespilleren, der udenfor Teatret kunde vise
megen formende Ævne som Historie-Fortæller, følte Vanskelighed ved paa
Scenen at forme sine Iagttagelser til Kunst.Hans Medspillende roste ham
imidlertid for hans faste Spil. Han mødte Blikket og han svarede straks
og umiddelbart. I det kgl. Teater, der desværre er saa meget af et
Statskontor, har Hr. Kolling virket som en flittig og paalidelig
Bogholder.

*

FRU HILMER.

23nde November 1890.

Fru Hilmers 25-Aars Jubilæum foregaar forsaavidt i al Tarvelighed, som
Fru Hilmer ingensomhelst ydre Fordel høster af denne Mindefest. Hvis
Venner af hendes Person eller hendes Kunst fylder Huset, saa er dette
en Velsignelse for Teaterkassen. For Fruen er det kun en Anledning til
at bringe i Erindring hos det store Publikum, at hun nu i femogtyve Aar
har tilhørt den Institution, der fremfor nogen anden er det
københavnske Bourgeoisie dyrebar og som nærmest opfattes som en Art
Familiedomæne. Det kgl. Teater — det er vort eget Teater, og dets
Skuespillere — vore egne Skuespillere, og selv paa ikke helt geniale
Kunstnere (saadanne kan findes mellem det kongelige Personale) falder
der stedse sammen med en Straale af Kongelighed ogsaa en Kærlighedens
Glød. Blandt pænere Folk her i København anses det altid for Mangel paa
godTone at kritisere det kongelige Teaters Skuespillere med Styrke.
Selv mindre heldige Børn finder dog en overbærende Velvilje hos deres
Forældre, og for Borgerskabet er det kgl. Teater med alt Løbende og
Staaende et Hjærtensbarn, hvorom der saa meget inderligere hygges, som
Tidens onde Aander mistænkes af velsindede Mennesker for at nære
allehaande skumle Planer imod Teatret.

Fru Hilmer, der paa sin lange Kunstnerbane ikke har hørt til Teatrets
Førsterangs-Kræfter, har altid mødt den største Velvilje blandt
Publikum. Hun er sjældent gaaet ud af Scenen efter et komisk Kraftsted,
uden at Publikum med Latter og Bifald har kvitteret for hendes
Anstrængelser. Det meget Borgerlige i hendes Fremstilling, hvis Satire
sjældent forlader det Gammeljomfruagtiges og det Madammeagtiges noget
oppløjede Marker, tiltaler ganske særligt københavnske Abonnentinder,
der føler sig trygge i deres Dannelse ved Synet af den Simpelhed, der
latterliggøres.

Den 23. November 1865 debuterede Frøken Camilla Jensen som Laura i De
Nygifte. De, der besidder det Alderens Privilegium at have overværet
denne Forestilling, vil mindes denne Aften, der har Betydning i dansk
Teaterhistorie, fordi Bjørnstjerne Bjørnson med De Nygifte holdt sit
Indtog paa dansk Scene og tog Revanche for denublide Behandling, der i
Halvtredserne var blevet det norske Drama til Del fra J. L. Heibergs
Side. Og af Bjørnsons første moderne Stykke, der iøvrigt hurtigt
forældedes, forkyndtes en ny Æra i den dramatiske Literatur, der fik
Indpas paa det kgl. Teater og i Publikums Smag. Københavnerne
beskæftigede sig særdeles meget med De Nygifte, der straks opførtes et
stort Antal Gange og senere hyppigt genoptoges og for hvilket — hvad
der maaske kan interessere — Teatret ialt har betalt siger og skriver
fire hundrede Kroner i Honorar.

Naar Stykket gjorde saa stor Lykke, beroede dette dels paa det stærkt
følsomme Sprog og de bevægede Optrin, dels ogsaa paa Personernes
Overensstemmelse med Publikum, der genfandt sin Selskabskres paa
Scenen. Man var vant til af nordiske Forfattere at henflyttes enten til
Romantikens Æventyrfest eller til Vaudevillens Fastelavnsløjer, og nu
stod man atter overfor det borgerlige Skuespil: dannede Mennesker, der
talte om Ægteskab, Kærlighed, Penge og Livslykke saaledes som
Borgerfolk gør; Mennesker der gik og stod paa et Dagligstuetæppe — der
dengang sjældent eller aldrig lagdes over Scenens Brædder — saaledes
som man selv bevægede sig hjemme. Alle Damer i København sværmede for
Aksel, der i farefulde Natterejser paa aaben Baad — en underlig
Sysselsættelse for en Sagfører — havde tjentGulvtæpper til Laura;
enhver ung Kone følte, at saadan skulde en ret Ægtemand bære sig ad for
at vinde sin Hustrus Hjærte. Desuden spilledes Aksel af Vilhelm Wiehe,
som da fejrede sine største Triumfer ved sin fuldttonende, bløde
Stemme, og som hele Publikum troede paa, naar han fremstillede den unge
Mands Begavelse.

Hans Laura var Fru Hilmer, instrueret af Fru Heiberg, som havde gjort
Bod for sin Mands Uforudseenhed ved at sætte De Nygifte i Scene med
kvindelig Omhu. Rimeligvis har Instruktionen været udmærket: en vis
tiltrækkende Skyhed, en tilsløret Varme viste sig meget nydeligt hos
Lauras Fremstillerinde. Vist er det, at Laura klædte Fru Hilmer (hvis
Ydre ikke egnede sig særdeles for de unge Elskerinder) saaledes som
ingen Rolle senere har gjort. Straks fra hendes anden Debut — Clara i
Tycho Brahes Ungdom — maatte det staa klart, at hendes Fremstilling
ganske manglede den Poesi, som visse Roller daarligt kan undvære. Og da
dette efter adskillige Aars Forløb blev Fru Hilmer selv indlysende,
slog hun sig paa saadanne Roller, hvis Karaktermærke netop var det
Upoetiske eller Satiren over det Upoetiske.

Rimeligvis har denne Selverkendelse kostet mange bitre Timer, imedens
man etablerede hende som fast Elskerinde i de dengang noget negligerede
Vaudeviller. Man lod Fru Hilmer i langTid spille Leonora i Holbergs
Komedier, indtil hun i 1874 fik Pernille i Det lykkelige Skibbrud efter
at have nydt godt af Phisters redebonne Instruktion. Siden da har hun
udført en Mængde holbergske Perniller, senest Marthe i Jean de France.
Til Publikums store Tilfredshed. Hun har været sikker i disse Roller,
kendt de traditionelle Betoninger, opretholdt den noget tørre Stil,
hvori Phister indsnævrede det Holbergske Tjenerpar. Men hendes
Fremstilling har savnet den Poesi, som selv en Pernille kan fordre —
det gratiøse Skælmeri og den ungdommelige Kækhed. En enkelt Ekskursion
ind paa Holbergs Gammelkoneroller er derimod lykkedes hende
fortræffeligt, nemlig hendes Karen Giftekniv i Den lykkelige Brudgom,
hvor hun optræder som en gammel Pulverheks af den lumskeste Slags.

Med Rette havde der da været Tale om at give dette Stykke ved hendes
Jubilæum. Istedetfor har man sat anden Akt af Genboerne, hvis komiske
unge Pige hun ikke magter. Derimod er Et Eventyr i Rosenborg Have et
skønsomt Valg, thi Fru Hilmers Madam Sommer er en ganske fortrinlig
Præstation, hendes allerbedste. Hun overtræffer her alle
Forgængerinder: saa bredt og sikkert, saa fuld af Lune og »poetisk» er
hendes Spil her, hvor hun blot skal fremstille den stakkels gamle
Jordemoder.Fru Hilmer burde hurtigst muligt forlade Pernillerne. Hvis
hun resolut gav Afkald paa de unge Roller og kastede sig med al Kraft
ind paa en malerisk og ubarmhjærtig Karakterisering i Hogarths Manér af
Magdelonerne hos Holberg og andetsteds, saa kunde hendes Kunst endnu
svinge sig op til højere Rang. Hvis hun tilfredsstilles med Bifaldet
fra Publikum og den bestalter Presse, sker det vel næppe. Men 41 Aar
gammel var det dog altid værd for Fru Hilmer at tage en Dyst endnu med
den rette Kunst. Dette Mod kan ønskes hende ved hendes Jubilæum.

*

Brødrene Poulsen.

I.

16de April 1892.

Den Aften for femogtyve Aar tilbage, da Erasmus Montanus stod paa
Plakaten med to Debutanter, faldt i en mat Teaterperiode. Efter Michael
Wiehes Død og Fru Heibergs Bortgang var den store Glans vegen bort fra
det kgl. Teater, som vel endnu besad højt ansete Kunstnere i Fru
Sødring og særligt Phister, men som sled paa et udspillet Repertoire og
hentede Kræfter til Førsterollerne fra de mindre Scener. Over Norge
gennem Kasino kom Adolf Rosenkilde med sin Sans for den nøjagtigt
udregnede Karikatur og Vilhelm Wiehe med en saadan Ævne for det
deklamatoriske Følelsesudbrud, at hans bedste Præstation blev Parodien
over dette som Stensgaard i De Unges Forbund. I Aarevis havde der ikke
ved Teatret meldt sig nogen Debutant af Betydning; ligesom den
dramatiskeProduktion syntes uddød med Hostrups sidste Stykker fra
Halvtredserne, saaledes havde man i ti Aar ikke set en ung Mand med
Talent forsøge sig paa Statsteatret, medens Privatscenerne opsamlede al
Begavelse for de lettere Genrer.

Der var gaaet stort Ry af Brødrene Poulsen inden deres Debut. Den
ældste Broder, Emil, var vel kendt fra Studenterkomedierne og anset for
disses bedste Mand: han kom til Teatret med et lille nationalliberalt
Parti i Ryggen, et Parti af dannede Studenterforeningskandidater. Selv
var han ikke helt ung, næsten femogtyve Aar gammel, havde studeret
Filologi i nogle Aar, var æstetisk belæst, smuk og fin af Ydre.

Den anden Broder, Olaf, kom uden Parti og har iøvrigt aldrig faaet
noget, medens Emil Poulsen altid har staaet i umiddelbar Forbindelse
med Partigrupperingen herhjemme. Olaf har været Zigøjneren af de to —
hvormed intet skal være sagt om hans Privatliv, men kun om hans Forhold
til de aandelige Strømninger. Han kom som blot og bar Skuespiller, som
Phisters Arvetager. Det var Ryet, der gik af ham: endelig havde Phister
fundet den Discipel, som han i saa mange Aar havde ønsket sig. Man
vidste, hvor ofte Phister havde prøvet sig frem, hvor mange unge
Mennesker han en kort Stund havde opelsket med Energi og saa pludseligt
opgivet — man kunde kende de Stakler, naar de senere vandrede om
iGaderne, paa deres af Phister opdagede Henrikansigter — man vidste
yderligere, at den store Kunstner uden Held havde søgt at indplante
Frederik Madsen paa det fine, kongelige Teater. Alt forgæves. Nu var
endelig Fugl Føniks opstaaet: Mesteren havde fundet Mesterlærlingen i
en ung Naturbegavelse, der kom med godt Humør og uden trykkende
Kundskaber som en Læredreng til en fra Barndommen elsket Haandtering.
Han ejede intet Parti, men han havde Phister og selve Teatret i Ryggen.

Og saa gik Tæppet op den 16. April 1867 under Spænding hos en lille
forventningsfuld Skare af Unge og Gamle, der havde indfundet sig for at
erfare, om der endelig skulde tilføres nyt Blod til den gamle Kunst. Og
de to Brødre Poulsen spillede de to Brødre Berg; Akademikeren: den
lærde og overlegne, men indtørrede og pedantiske Erasmus, og
Naturmennesket: den tilsyneladende viltre og højrøstede, men dog kloge
og praktiske Jacob.

Kortelig sagt, faldt Prøven saaledes ud: Emil Poulsen syntes en
fuldtrustet Skuespiller af høj Rang, original og sikker paa sig selv;
Olaf Poulsen viste en medfødt Ævne til at tumle sig paa Scenen, men den
kyndige Dressur havde unænsomt bortstrøget hans Personlighed fra Rollen
og banket ham Replikerne ind i Hovedet. Man saa’ Læreren i hver Mine,
thi saa underligtgik det: Olaf Poulsen besad netop det Henrikansigt,
efter hvilket Phister havde søgt, og den Unge syntes skabt i den Gamles
Billede.

Emil Poulsen skabte en Erasmus Montanus, hvortil man ikke i lang Tid
havde set Magen. Kr. Mantzius, den sidste paa Bjærget, havde sin
fyldige Person og sin buldrende Stemme altfor meget imod sig paa sine
ældre Dage. Og der var intet Særpræg over hans Pedant. Poulsen derimod
bestræbte sig af yderste Ævne for at omforme sig til en ham fremmed
Individualitet, der kunde svare til den moderne Opfattelse af Rollen.
Han havde bortmaskeret sine smukke Ansigtstræk, viste sig spidsnæset,
indfalden, nærsynet, grimasserende, og han havde sære Fagter med Arme
og Hænder som et Menneske, der altid roder i Bøger og sværter hvidt
Papir. Han sagde hver Replik med den fineste Forstaaelse: han kendte ud
og ind Stykkets Idé og Figurens Betydning. Derfor var han stor i
Erasmus’ Trods overfor de gamle Forældre og skarp som en Ragekniv mod
den sølle Degn. Der var en saadan aandelig Kultur over den hele
Fremstilling, at Poulsen straks blev Bærer for en Hjærnens Kunst i
Modsætning baade til den Lyrik og Vaudevillegratie, som Vilhelm Wiehe
og Hultmann repræsenterede, og til den gemytlige eller naive Komik,
hvortil selv Phister, for at imødekomme Publikums Smag,maatte omskabe
sit malitiøse Vid. Emil Poulsen vandt saaledes øjeblikkeligt sit eget
Felt.

Ikke saaledes Olaf Poulsen. Hans Jacob duede, kunstnerisk set,
ingenting. Begavelsen var utvivlsom, men selve Figuren blev ikke
forstaaelig eller betydelig under hans balletmæssige Lader. Denne Jacob
havde aldrig traadt med veritable Træsko i god dansk Gødning og var
langt naivere end Holbergs fiffige Knøs, hvis usædvanlige Ævner Erasmus
Montanus selv anerkender. Der var gaaet Vaudeville i ham — hvis man tør
bruge et saadant Udtryk, og som sagt, Olaf Poulsen gjorde intet Forsøg
paa selv at tale igennem Masken.

Han har heller ikke senere retstillet Figuren. Man bør ikke tro, at han
ikke ser Manglerne ved denne Fremstilling, som han har gentaget i
Embeds Medfør henved tredive Gange. Olaf Poulsen maa vide god Besked
med, hvad der duer af hans Produktion. Han skal være en yderst stræng
Bedommer af Skuespilkunst og af sin egen med. Folk, der har drøftet
begge Dele med ham paastaar, at Poulsen tager ligesaa skønsomt imod
Andres Kritik som han selv udøver Kritik. Han véd derfor præcist, hvad
han har nyskabt, hvor hans frodige Talent har virket og hvor han ikke
er kommet udenfor det Sædvanemæssige. Ikke for intet spiller han til
sit Kunstnerjubilæum Harlequin i De Usynlige, et Kunstværk af høj Rang,
sammen med denne Jacob, der nu kunkan besidde Affektionsværdi for ham
som Tegnet paa hans underdanige Indtrædelse i den Verden, i hvilken han
skulde blive Hersker.

Saa underligt blev det: Emil Poulsen spillede den første Aften en
Holbergsk Rolle bedre end den nogensinde er udført, fordi Ingen
forenede saa mange Betingelser for den som han. Han har ingensinde
formet Rollen stærkere og større end ved sin Debut, og han fik siden
hen ingen afgørende Betydning for Holbergsk Fremstilling. Broderen
derimod, der blev en Fornyer af vor bedste Komik, debuterede kun
elevagtigt dygtig i en Rolle, som han aldrig har kunnet forbedre,
saaledes var hin første Form paatrykt ham.

Om Emil Poulsen sagde man paa Teatret — ligesom i sin Tid om Høedt: det
er en Student; idet man derigennem antydede Frygten for en fremmedartet
aandelig Invasion. Derimod anerkendte Teaterfolket straks Olaf, fordi
han optraadte som Begynder. Man fornam Skuespillerblodet i hans Aarer,
og man mente, at han beskedent vilde føje sig ind i Rammen.

Det syntes i nogle Aar som Emil Poulsen havde oprørske Tendenser, vilde
omforme, revolutionere, vise nye Baner. Men Kraften svækkedes, og
langsomt gled han over i det Akademiske.

Olaf Poulsen derimod stod længe i Stampe. Han kunde ikke finde sig selv
igennem den altfor tilberedte Phisterske Komik. Han harspillet 233
Roller, og først med den 100de Rolle, hin ovennævnte Harlequin, brød
han for Alvor igennem.

*

II.

Det gik de første Aar kummerligt for Olaf Poulsen. Ikke i den Forstand,
at han ikke fik Roller eller ikke gjorde Lykke. Phister førte ham
haardnakket frem i de vel indstuderede Holbergske Henrik’er, og enhver
maatte indrømme, at den ganske unge Skuespiller lagde en usædvanlig
Begavelse for Dagen. Publikum og den daværende Kritik overdrev desuden
hans Værdi for Eksempel i en Rolle som Henrik i Maskarade, hvor han
aldrig har vist Selvstændighed. Her var Phister over ham og klemte ham
ind i den alerte Lakajskikkelse, som i Virkeligheden ikke svarede til
den unge Kunstners Naturel. Underligere var det, at han ikke fik bedre
Skik paa Peter Ravn; dog man bliver hurtigt klar over, at det Naive
ikke i nogen Form kalder paa det Oprindelige i Poulsens Kunst. Allerede
Jacob i Erasmus Montanus viste det. Dog ganske særligt gælder dette om
den ungdommelige Naivetet, fordi Poulsen overhovedet ikke ævner at være
ung paa Scenen. Det rent Ydre savner han ikke: han kan endog se
forbavsende ung ud, men han virker alligevelikke ungt, snarere endda
nu, da han er over de Fyrre, end dengang han havde de unge Rollers
Alder. Han besidder en sjælden Ævne til at spotte over den godt skjulte
Selviskhed, den interesserte Snobbethed, den skabagtige Forlorenhed —
men disse Egenskaber tilhører ikke nærmest Ungdommen.

Tag Harlequin i De Usynlige — Spot over Platonisme i Elskov;
Etatsraaden i En Skandale — ubarmhjærtig Udfolden af
Skydeselskabs-Snobberi; Rendegarn i Skærsommernatsdrom — Haan over den
tragiske Svulst; Morten Kiil i En Folkefjende — Blottelse af den næsten
griske Misundelse; Faldsmaal i Gulddaasen — medynksom Drilskhed mod den
bundløse Cynisme; Baronen i Umyndige i Kærlighed — kaad Foragt for den
godsejerlige Stupiditet; Chilian i Ulysses — dreven Ondskabsfuldhed
imod alle heltemæssige Fagter; saadanne Roller, det er Mærkepælene i
Olaf Poulsens Kunst, og de forklarer tydeligt nok, hvad denne Kunstner
formaar og hvad ikke.

Det Barnlige er intet for ham. Han er intet barnligt Menneske, men en
besindig og praktisk Natur, der lidet handler efter det første Indtryk.
Han er ikke meddelsom, snarest mistænksom, holder ikke af at blande sig
mellem saadanne Mennesker, hos hvem han ikke præcist finder samme
Interesser som dem, der ganske fylder hamselv. Han er blot Kunstner og
vil ikke være andet end det, og han er som saadan — det er vel værd at
antegne — uden Skaberi og uden Affektation, ikke overdrivende sit Værd
en Smule, snarere tilbøjelig til at bøje sig altfor let, til Eksempel
for en Teaterstyrelse, hvis Ynkelighed han med megen Iver
gennemkritiserer. Han kan være særdeles ked af de fladbundede Opgaver,
der tildeles ham, men han besidder desværre ikke en Energi, der til
Trods for alt opsøger den Opgave, som hans Udvikling synes at fordre.
Han har mange Gange staaet paa Springet til at vende det kgl. Teater
Ryggen og søge sig et frodigere Virkefelt; hver Gang har dels de
Holberg’ske Roller, hvis Fortolkning bliver Udmærkelsestegnet i hans
Kunst, holdt ham tilbage, dels det snilde Overlæg, hvormed denne
tilsyneladende viltre Komiker maaler sin Tilværelses Betingelser.

Desuden det stedse stigende Krav til Borgerlighed hos
Skuespillerstanden, har heller ikke denne oprindelige Zigøjner
undgaaet. Det kgl. danske Samfund har ogsaa lagt sin Haand paa ham. Han
reagerer imidlertid i sin Kunst mod Borgerligheden. Skønt hans
Privatliv bor være fredhelliget, er det ikke indiskret at antyde, at
Poulsen tidligt satte Bo og efterhaanden paa den stræbsomste Vis har
skabt et Hjem for henved en halv Snes tilkommende
Fædrelandsforsvarere.Men han har ligegodt Vanskelighed ved at
fremstille den avtoritære Respektabilitet paa Scenen. Saaledes lykkedes
ikke Gregers i Skuespillet af samme Navn for ham, fordi
Købmandsmyndigheden ikke som forlangt blev det fremherskende i
Skikkelsen, heller ikke en lignende Figur, den hollandske Kobmand i
Tilfældet har Ret. Psykologien fattes ikke Poulsen, netop i Gregers
forstod han saare vel de sjælelige Bevægelser; men han besidder en
medfødt og udmærket Afsky for Agtværdigheden i det Ydre, og dette
naturlige Anlæg lammer hans Spil i Karakterroller som de nævnte,
hvortil ogsaa kunde føjes Poirier i Hr. Poirier og hans Svigersøn. Tag
derimod den lidt anløbne Kommissionær i En Skavank, hvor han overgik
Phister i sanddru Fremstilling og hvor han i en enkelt Replik hævede
sig saa højt, som Skuespilkunst overhovedet formaar.

Det var det Sted, hvor Kommissionæren udmaler sin Søns
Fremtidsforhaabninger. Poulsen samlede i den sagte Udtale af Navnet —
det lød Kristian — en Sum af Stolthed, Forhaabning, Smaalighed, lav
Ærgerrighed, Aandstarvelighed; det ene Ord trak med et Ryk Forhænget
bort fra, hvad der skjulte sig i den Talendes Sjæl. Dette hænger sammen
med, at Poulsen overhovedet som komisk Kunstner virker ved den
pludselige og overraskende Overgang, ved Choket — ikke ved den langsomt
udvikledeberedelse. Her kan nævnes, at den berømte Harlequin i De
Usynlige netop spilles paa de pludselige Omskiftelser fra Romantik til
Realisme i den lystne Zigøjners Sind, medens Henrik i Maskarade
mislykkes — naar man fordrer Førsterangskunst — fordi denne Tjener er
den tørre Forstands vittige Kritiker. Man vil huske den Replik i En
Skandale, hvormed Etatsraaden pludseligt hensank fra en Moralprædiken
til en Lovprisning af den gode Rødvins Fortrin, og ligeledes erindre
Scenen i sidste Akt af Peter Plus, hvor Poulsen som Benedict næsten
brutalt slukkede Helgenglorien om den højtidelige Peter. Man vil ogsaa
have lagt Mærke til, at Poulsens Indtrædelser næsten altid er
fortrinlige, selv hvor han ikke formaar at følge Personen helt igennem
alle Scener.

Olaf Poulsens voldsomme Humør egnede sig da ikke til Begynderens
beskedne Fremtræden. Karakteristisk nok var den Rolle, hvori han lagde
størst Ævne for Dagen, ikke nogen stor Holbergsk Rolle af dem, hvori
Phister trænerede ham de første Aar, men den stilfærdige, næsten
stumme, Svend Lars i Genboerne fra Sæsonen 1868—69. Han kom ind
usigeligt pudsig, haandværksmæssigt reel og sløv i Holdning og Manerer,
saa’ sig om og sejrede. Poulsen har ingensinde i v. Buddinges altfor
naive Løjer naaet den Fulkommenhed, hvormed han opfattede denne
Birolle.Først i Sæsonen 1877—78 spiller han Harlequin i De Usynlige og
hævder sig dermed som moden og selvstændig Kunstner. Og dernæst gaar
han frem — bestandigt bredere og stærkere i sit Spil. Han kan forfalde
til altfor mange Løjer, ligesom de Folk, der har Ry for Morsomhed i
Selskabslivet uvilkaarligt støjer altfor meget op og altfor hensynsløst
vil raade over Samtalen, men han er altid, naar det gælder, en
samvittighedsfuld Arbejder, der sætter hele sin Person ind. Han har
undertiden frelst Stykker fra Fiasko ved sin energiske Tagen-Fat i
Publikum; det er, som greb han Tilskuerne med pludselige Ryk, som
kastede han sig med sin hele Kraft mod en fjendtlig Skare.

*

III.

Emil Poulsen delte straks, hvad han vilde spille, i to Genrer.

Dels var det Skurkene. Allerede Sæsonen efter sin Debut gjorde han stor
Lykke som Popo i Palnatoke, katteagtigt listende og med en lavmælet
Prælatmyndighed. Han udviklede senere Skikkelsen til Kongsemnernes
berømte Bisp Nikolas, som i hvert Fald i alle Kunstforstandiges Øjne
slog ham fastsom en fremragende Kunstner. Han modtog Rollen i Aaret
1871 og fik kun Lov at spille den 19 Gange, længere holdt Kongsemnerne
sig ikke paa Repertoiret. Sammenlign dermed at han har spillet
Ambrosius 73 Gange og at den Rolle, hvori Emil Poulsen er optraadt
flest Gange, er — man vilde næppe gætte det — ingen anden end den
patriotiske tomme Tønde: Christian den Fjerde i Elverhøj.

Dels var det de unge Elskere. Her gik det i Begyndelsen smaat. Poulsen
er af Naturen forlegen og kejtet, hvor velopdragen og dannet han end
er. Særligt i moderne Kostyme lykkedes det ham sjældent at bevæge sig
med Frihed. Han søgte derfor gærne at fremhæve noget Sært og Sky ved
Figuren: der fandtes maaske i saa Tilfælde en Reminiscens fra Michael
Wiehe, hvis Kunst havde grebet alle Unges Sind. Desuden kom Emil
Poulsen med en udpræget Tendens til at søge tilbage mod Naturen, som
var forladt for Deklamationen; derfor yndede han at spille
Skurkerollerne, hvor den salvelsesfulde Veltalenhed ikke var paa sin
Plads, og derfor vilde han i Begyndelsen ikke gøre de unge Mænd altfor
blot og bart elskværdige.

Men der er i hans Kunst noget Kortaandet. Han bliver ogsaa hurtigt træt
af de samme Opgaver. Og der findes noget Reaktionært i hans Naturel,
som standser hans Udviklings Frihed.Det varede ikke længe, forend
Karakterrollerne blev mindre personligt følte, saaledes Jachimo i
Cymbeline, Shylock i Købmanden fra Venedig; overhovedet har han ikke
havt sine bedste Roller i Shakespeare, hverken levendegjort Prins
Henrik eller Romeo. Dertil hører et ildfuldere Sind, et voldsommere
Naturel, end Emil Poulsen besider.

Paa samme Tid som han slappedes overfor Karakterrollerne, klarede han
de unge Elskere ud fra alle Skær og sejlede dem ud paa Romantikens
ensformigt blaa og stille Sø. Bertran de Born i Januar 1872 var her
Gennembrudet. Med denne Rolle, hvori Emil Poulsen saa’ udmærket ud,
sang nydeligt og spillede frejdigt, omend deklamatorisk, blev han
Publikums, særligt Damernes erklærede Yndling. Han var nu Avtoritet,
Første-Skuespiller, Geni.

Han er i Virkeligheden en Skuespiller af højeste Rang, og utallige
Gange har han vist sin rige Overlegenhed. Han er den ved vort Teater,
som forstaar en Replik sikrest, idet han med en rentud beundringsværdig
Smidighed føjer sig efter en Forfatters Stil og præcist finder det Gode
og Karakterfulde i Repliken. I et moderne Skuespil, hvor han ikke
fristes ind paa det Akademiske, siger Emil Poulsen aldrig et Ord
fejlagtigt. Maaske kun den, der i sine egne Repliker har hørt denne
Mester — thi i saa Henseende er han Mester — forstaa og forklare
Ordene, maaske kun en Forfattervil fuldkomment paaskønne Emil Poulsens
uforlignelige Diktion.

Som sagt, Bertran de Bom var Sejrens første Fanfare. Den gentager sig
seks Aar efter i Maj 1878 med Ambrosius. Publikums Jubel stiger til
Delirium. Poulsen bærer atter denne uhyre Beundring med megen Sindsro,
men udviklende kunde det unægteligt ikke være for hans Kunst i
adskillige Aar at have Ambrosius som Glansnumer Selv var han ikke
begejstret for Stykket, dog end mindre for de senere Molbechske
Skuespil; det maa derfor overraske noget, at han har valgt sig den
gamle Paradehest til Gallafesten. Man undrer sig over, at han vil
betone sin Plads i Teaterhistorien som Ambrosius’ Fremstiller.

Han har nemlig ganske andre Krav paa Literaturens Tak end igennem denne
sildefødte og afblegede Romantik. Omtrent to Aar efter satte han sig
med Helmer i Et Dukkehjem fast i Højsædet som Scenens ypperste
Karakterfremstiller. Han spillede langt bedre end Fru Hennings, ogsaa
langt bedre end den norske Fremstiller af Helmer. Indsigtsfuldere Kunst
kunde man ikke se: alt kom Poulsen til Gode i denne Rolle, baade hans
skarpsindige og dannetklare Diktion, hans eget noget æstetiske og
reaktionære Naturel og hans fine Literaturkendskab. Han forstod Rollen
eller følte den som en Art Satire, der kunde ramme hans eget Parti, og
han morede sigover og fremstillede med kosteligt Vid og Drilleri dens
Spot. Seks Aar senere fornyer han denne Fremstilling gennem den
beslægtede Skikkelse Hjalmar Ekdal i Vildanden.

Disse er hans uforglemmelige Figurer i det Ibsenske Repertoire; mindre
tæller de ellers gode Fremstillinger Bernick i Samfundets Støtter og
Stockmann i En Folkefjende. Derimod søgte han hverken at drage
Gengangere eller Rosmersholm til det kgl. Teater, saa’ maaske med
Billigelse, at vor hjemlige Reaktion lyste disse Skuespil i Ban. Da
Drachmann aflagde Besøg hos Højre, fandt han i Emil Poulsen en
forstaaende Forbundsfælle. Han gjorde sit til, at Der var engang, trods
dets Tarvelighed, blev en Teatersukces.

Han har spillet nogle hundrede Roller, og mange af disse med en sjælden
Menneskekundskab, med Humør og Følelse, der var lige ægte. Men skjules
kan det ikke, at adskillige af de store Opgaver, han har valgt, ikke er
lykkedes for ham. Ikke Hamlet, ikke Faust, hverken Nureddin eller
Dante, end ikke Pottemager Walter eller Ali i Ved Bosporus. Han kan
blive en smagfuld Deklamator, der fremsiger Fausts Monologer som om han
deklamerede Recitativet i en Studenterforeningskantate. Men kast ham
ind i det moderne Repertoire, tag ham som Riis i Det ny System for
Eksempel — en Rolle, der ingenlunde liggerhans Naturel nær — og se,
hvor omfangsrig og vel udviklet Kunst han raader over!

Han staar som den første af vort Teaters Kunstnere. Enhver véd, at uden
ham og Broderen vilde vort Teater i mange Aar været en kalket Grav. De
har delt Herredømmet imellem sig. Emil Poulsen har gennemlevet vor
politisk-literære Strid i sin Kunst, medens Olaf med Holberg som eneste
Udgangspunkt har tumlet med enhver Ting, der faldt ind under hans
rastløse Hænder.

*

IV.

18de April 1892.

Fuldt Hus, Modtagelse med Blomsterkastning, Fremkaldelser efter hvert
Stykke af et gallaklædt Publikum — alt hvad der hører til en
Festforestilling fandtes naturligvis i det kgl. Teater. Maaske ogsaa
dette, at hvad der udførtes, ikke interesserede stærkt. Skuespillet var
jo kun en Anledning til, at trofaste Beundrere og hengivne Venner kunde
hylde de to højtbegavede Brødre, der i femogtyve Aar har været vor
Scenes sikre Støtter. Velfortjente var de længe vedvarende Klapsalver,
hvormed disse Teatrets Dioskurer hilstes.Der begyndtes med Erasmus
Montanus, som blev til Forherligelse for Emil Poulsens bedste Kunst.
Han var meget nervøs; et lille Uheld — der gik Ild i Erasmus’
bredskyggede Hat straks i den første Scene — forstyrrede øjensynligt
Skuespilleren, og hist og her lammede Festbevægelsen hans Kraft. Men
alle den ypperligt anlagte Rolles Lineamenter genfandtes: den
fortrinlige Maske, den udmærkede Holdning, den disputerende
Konversation, Aandsoverlegenheden og Vigtigpeteriet, og dertil en
fornem Diskretion i Anvendelsen af de sceniske Virkemidler.

Olaf Poulsen var Jacob, og der er ingen Grund til at dvæle ved denne
Fremstilling, der hører til Poulsens uheldigste Præstationer i
Holbergsk Komedie. Han skal ikke dømmes efter denne Pietetshandling,
som førte ham til at optræde i broderlig Forening med Erasmus Montanus’
Fremstiller. Heller ikke de øvrige Spillende skal omtales: glimrende
var Udførelsen sandelig ikke. Maaske bør Fru Sinding prises for den
Usnærpethed, hvormed hun sagde de Holbergske Repliker som skrevet
staar.

Olaf Poulsen tog saa Revanche som Harlequin i De Usynlige — der er og
bliver et pragtfuldt Kunstværk. Der gaves kun anden Akt, og den Art
Forkortelse klæder hverken Stykke eller Spil. Poulsen sang naturligvis
sin Serenade som en Virtuos. Man maa lykønske med, at Fru EmmaNielsen
endelig har faaet Rollen som Leanders Usynlige. Hun var grumme dejlig
og indtagende. Hr. Jerndorff derimod burde gaa over i Reserven, og Fru
Phister er for gammel.

Endelig opførtes Ambrosius’ fjerde Akts første Afdeling. Oprigtigt
talt, var det en lidt trist Kunstnydelse. Hr. Emil Poulsen sang den
kendte Sang og var blidt Molbech’sk-fortvivlet. Skuespilleren er ikke
ung mere, og Stykket har altid været et Gammelmandsbarn. To Ord af Bisp
Nikolas’ Rolle, sagte af Emil Poulsen, vejer hele Ambrosius op. Man
undrede sig noget over, at Hr. E. Poulsen vilde figurere i denne
bengalske Belysning. Hr. O. Poulsen blinkede yderst ondskabsfuldt som
den skurkagtige Tjener.

Festen endte selvfølgeligt med Fremkaldelse. Der gives ikke to mere
populære Mennesker i Danmark end Emil og Olaf Poulsen, og den elegante
Begejstring var egentlig kun et svagt Udtryk for den Folkeyndest, de
har erhværvet.

*

